
Auzind pe Apostolul care zice: „locuința noastră este 

în Cer” şi dorind a-l urma, această viaţă trecătoare nu o 
ai petrecut în slujba trupului şi-n a patimilor lucrare, 
Părinte Ioane, ci în curățirea sufletului de a păcatelor 
întunecare, căci nimeni altfel, în Cereasca Împărăţie, nu 
poate să afle intrare. Pentru aceasta, pe tine te avem chip 
de viaţă bineplăcută lui Dumnezeu şi întru toate ajutător. 
(Icos 4, Acatistul Sfântului Ioan de Kronstadt) 

Cuvânt înainte 


Omul este creat după chipul lui Dumnezeu şi spre asemănare cu Acesta, asemănare 
ce se realizează printr-un urcuş epectasic (prelungit), printr-o neîntreruptă con- 
lucrare cu Harul dumnezeiesc. 


Tumultul vieţii contemporane ne determină de multe ori să considerăm această 
învăţătură a Bisericii drept o utopie, fiindu-ne mai comod să lăsăm deoparte lupta 
duhovnicească şi să rămânem înrădăcinaţi în această lume secularizată, preo- 
cupându-ne de nevoile materiale. Chiar şi după satisfacerea acestor nevoi sufletul 
nostru nu va înceta să strige asemenea fericitului Augustin: „neliniştit voi fi până 
ce mă voi odihni întru Tine”. 


Cartea de față ne demonstrează că transcenderea lumii materiale este posibilă 
fiecărui om. Condiţia sine qua non a acestei depăşiri este unirea cu Hristos. În 
perioada de început a creştinismului ne-au dovedit aceasta apostolii şi primii 
creştini, dar şi în timpurile mai apropiate nouă, Duhul Sfânt - al cărui har se revarsă 
neîncetat prin Sfintele 'Taine - pune în faţa ochilor noştri icoanele vii ale Sfinţilor 
care se ridică din rândurile noastre, dintre „oamenii obişnuiţi”. 


Părintele loan de Kronstadt este un astfel de Sfânt. Trăind într-o perioadă apropiată 
vremurilor noastre, dă mărturie prin exemplul său că, indiferent de împrejurări, 
putem duce o viaţă conformă cu învăţăturile lui Dumnezeu, în însemnările sale 
duhovniceşti privim uneori ca în oglindă, descoperind situaţii ce ne sunt familiare. 


Cartea de faţă nu este un simplu jurnal, ci un îndrumar pentru urcuşul duhovnicesc. 
Rugăciunea, pocăinţa, jertfa sunt coordonatele ce ne călăuzesc spre acest urcuş. 
Privind la lupta lăuntrică a părintelui loan, conştientizăm faptul că dobândirea 
acestor virtuţi nu este o utopie, ci ceva ce stă în putinţa tuturor. 


Preoţi şi credincioşi, toţi suntem chemaţi să urmăm celui ce următor s-a făcut lui 
Hristos, suntem chemaţi să ne dăruim pe noi înşine aproapelui, căci aceasta e do- 
vada prezenţei harului Duhului Sfânt în noi. A-I vedea pe aproapele ca pe sine, ba, 
mai mult, mai presus de sine - şi aceasta din dragoste de Dumnezeu - a fost 
gândul, ţinta ce l-a atras pe Sfântul loan în viaţa aceasta. A trăit şi a muncit 
pentru oameni, pentru călăuzirea lor pe calea mântuirii prin slujirea preoțească. 


Fie ca citirea acestei cărți să ne fie tuturor ajutor spre sfințirea vieţii, iar preoţilor, 
exemplu de răbdare, de dragoste şi de misiune. 


Se cuvine a aduce mulțumiri domnului Vladimir Bîrca pentru osteneala traducerii. 


Pentru rugăciunile Sfântului loan de Kronstadt, Doamne Iisuse Hristoase, Fiul lui 
Dumnezeu, întăreşte-ne pe calea Ortodoxiei şi ne mântuieşte pe noi. Amin. 


Gheorghe-Cristian Cucul 


I. Amintirile episcopului Arsenie despre Părintele Ioan de Kronstadt 





Episcopul Arsenie Jadanovski 
(6 martie 1874 - 27 septembrie 1937) 


Dumnezeu a rânduit să aleg viaţa monahală în urma rugăciunilor şi binecuvântării 
Părintelui loan de Kronstadt. După ce am fost admis la Şcoala Teologică, am 
început să caut prilejuri de a-l întâlni pe Părintele la Moscova, unde adeseori 
venea pentru a sluji Sfânta Liturghie şi a-i cerceta pe bolnavi. 


Dumnezeu mi-a îndeplinit dorinţa curând. Colegul meu, Ilie Abburruss, mai târziu 
arhimandritul Ignatie, stareţul Metocului Antiohiei, s-a dus odată în vizită la 
protectorul său, P.S. Trifon, episcop de Dmitrovsk, la care Părintele loan intenţiona 
să slujească, şi m-a luat şi pe mine împreună cu el. Aici, în biserica ce avea formă 
de cruce, a avut loc, într-o atmosferă de rugăciune, prima mea întâlnire cu marele 
păstor. Impresiile lăsate mi-au fost atât de scumpe, încât port şi acum un adânc 
sentiment de recunoştinţă părintelui Ignatie, precum şi tuturor celor care mai târziu 


au contribuit la apropierea mea de Părintele loan. Printre aceştia au fost Alexandru 
Semenovici, Elena Mihailovna Mironova şi mai ales Vera Ivanovna Perţova. 


După mutarea mea de la Academie la Moscova, m-am întâlnit şi am slujit cu 
Batiuşka destul de des. Fiecare venire a lui îmi era anunţată de credincioşi bine- 
voitori. Astfel, am avut bucuria de a săvârşi împreună cu Părintele Sfânta Liturghie 
în comunitățile „Alină-mi tristeţea” (comunitate a surorilor de caritate, situată în 
Lefortov, vis-a-vis de biserica cu hramul Sfinților apostoli Petru şi Pavel, ce a fost 
înfiinţată în 1868 de către N.B. Sahova, soţie de cneaz), Iverskaia (comunitate 
fondată în 1894, amplasată în Bolişaia Poleanca) şi în Metocul Antiohiei. 


Îmi amintesc rânduiala slujirii Părintelui loan, cu toate particularităţile ei. Când 
venea la biserică, intra direct în Sfântul Altar, pe uşile laterale, îngenunchea 
înaintea Sfintei Mese şi-şi punea mâinile pe ea; adesea putea fi văzut în această 
poziție. Părintele se prihănea pe sine în aceste momente pentru toate păcatele pe 
care le săvârşise în ultimele zile şi se ridica numai atunci când simțea că 
Dumnezeu l-a iertat. Primenit şi plin de viaţă, îi saluta binevoitor pe toţi cei 
prezenţi, îşi punea epitrahilul şi binecuvânta începutul Utreniei. leşea apoi să 
citească stihirile din Canonul zilei. 


Cărțile de cult erau pregătite de regulă de protoiereul Bisericii „Bucuria 
neaşteptată” din Kremlin, Nicolai Lebedev - prietenul şi sfetnicul permanent al 
Părintelui loan când se afla în Moscova. Batiuşka citea cursiv, accentuând anumite 
pasaje, adeseori repetând unele cuvinte sau chiar fraze întregi. Probabil că făcea 
aceasta pentru a pătrunde el însuşi înţelesul, dar şi pentru lămurirea celor prezenţi. 
Din această ultimă pricină, se interesa de impresiile lăsate de felul în care citise. 
După rugăciunile începătoare şi o scurtă Utrenie, Părintele loan începea Pros- 
comidia. Uneori îl lăsa pe unul dintre preoţii prezenți acolo să o săvârşească. 
Părintele slujea cu trezvie, iar în ochii lui, îndeosebi la momentele mai însemnate, 
se zăreau lacrimi. Atunci se simţea puterea rugăciunii sale şi alipirea lui de 
Dumnezeu. 


După Liturghie obişnuia să meargă în casa preotului paroh sau la administratorul 
instituției în care oficiase slujba religioasă. Aici servea o ceaşcă de ceai şi se 
întărea cu puţină hrană. 


Fiecare întâlnire cu el îmi întărea convingerea că dispoziţia sa sufletească rămânea, 
mereu şi oriunde, una cumpătată, distinsă, demnă de un om al lui Dumnezeu. Ea 
năştea şi în cei din preajma lui cuminţenie şi trezvie. Acolo unde apărea, atmosfera 
devenea de îndată una duhovnicească. 


În prezenţa lui erau de neconceput discuţiile vesele, glumele, fumatul şi altele de 
felul acesta. Cei din jurul său se străduiau să aibă un comportament evlavios. 
Interesele mărunte erau trecute pe ultimul plan, iar sufletul se umplea numai de 
trăiri înalte, cereşti. Toţi, ca şi cum ar fi fost o singură fiinţă, erau pătrunşi de acea 
dispoziţie luminoasă a duhului, toţi erau învăluiți de o sfântă cucernicie. 


În 1906, pe 24 iulie, Batiuşka a vizitat pe neaşteptate Mănăstirea Ciudov şi, mai 
întâi de toate, a intrat în cancelaria stăreției. După ce s-a aşezat în fotoliu, la birou, 
Părintele a stat de vorbă cu mine. l-am dat să citească scrisoarea pe care mi-o 
trimisese in 1899, in care mă sfătuia să intru în monahism. Exprimându-şi sati- 
sfacția prin clătinarea capului, marele păstor s-a ridicat şi a dat să plece. Eu i-am 
cerut să mă binecuvânteze, iar Părintele mi-a recomandat mai mult aer proaspăt şi 
să nu-mi fie frică să deschid fereastra. 


Cercetând mănăstirea, Părintele s-a interesat de veşmântar. Aici privirea i-a fost 
atrasă de Evanghelia scrisă de Mitropolitul Alexei. Ținând-o mult timp în mâini, 
şi-a atins capul de ea, a sărutat-o şi a rostit impresionat: „De ce mare fericire am 
parte eu azi! Ţin în mâini şi sărut însuşi manuscrisul acestui mare Sfânt”. Apoi, 
după ce s-a închinat cinstitelor moaşte ale cuviosului, cu multă căldură şi-a luat 
rămas bun de la toţi şi a plecat. Vizita aceasta a fost pentru noi ca un vis minunat. 


În ziua următoare, 25 iulie, am slujit împreună cu Părintele loan la comunitatea 
„Alină-mi tristeţea”. După Liturghie m-a invitat, dimpreună cu ceilalţi, în apar- 
tamentul directorului. La masă Părintele mi-a oferit mâncare din farfuria sa. Era un 
om amabil, binevoitor şi politicos. 


Apoi a mers în vizită la familia Mironov. Intr-acolo m-am grăbit să merg şi eu 
împreună cu părintele Ignatie. Toţi ucenicii apropiaţi ai Părintelui îl însoţeam de 
regulă oriunde se ducea în Moscova. 


La familia Mironov am fost martorul unei scene neobişnuite: Părintele s-a dedat cu 
deosebită dăruire preocupărilor casnice. În timp ce servea ceaiul împreună cu 
ceilalți, au fost aduşi la el copii, i-au fost înfățişați oameni bolnavi, 1 s-au cerut 
sfaturi. 


La un moment dat, Batiuşka ne-a spus cu voce tare: „lar acum voi citi din Sfânta 
Evanghelie, după care mă voi odihni puţin”. S-a retras în altă cameră, s-a aşezat pe 
pat şi s-a adâncit în lectură, neluând aminte la faptul că privirile celor prezenţi îl 
urmăreau chiar şi acolo. Apoi, punându-și o pernă sub cap, a dormit puţin. 


La plecare, Părintele loan mi-a dăruit jurnalul său „Tristeţea inimii”, cu semnătura 
sa, precum şi o sutană călduroasă, căptuşită cu un material mătăsos. La rândul meu, 
i-am dăruit o icoană a Sfântului Alexei. Părintele a sărutat-o şi a pus-o în buzunarul 
de la piept, spunându-mi: „Sunt adânc mişcat!” 


Îmi mai amintesc cum l-am vizitat pe Părintele loan la Schitul Aulov, din gubernia 
Iaroslav. Mi s-a oferit o cameră la arhondaric, în care doar înnoptam, căci restul 
timpului îl petreceam la căsuţa Părintelui. Aduc mulţumiri şi mă rog pentru stareţa 
Mănăstirii Sfântului loan din Petrograd şi pentru egumena Anghelina de la schitul 
mai sus amintit, care m-au primit cu multă bunăvoință, contribuind astfel la 
apropierea mea de Părintele loan. 


La Aulov, Părintele loan liturghisea, predica şi împărtăşea zilnic. În ajun se să- 
vârşea Privegherea şi închinătorii erau chemaţi la spovedanie. Din mila lui 
Dumnezeu, participam şi eu de fiecare dată, alături de marele păstor, la săvârşirea 
Sfintei Liturghii. Îmi aduc aminte cum Părintele Ioan singur îmi alegea mitra. 


Odată, pe când consuma Sfintele din Potir, m-a întrebat: „Voi, la Ciudov, ce fel de 
vin folosiţi pentru slujire?”. I-am răspuns: „Vin obişnuit”. „Eu - mi-a zis Părintele 
loan - pentru o aşa de mare Taină, mă străduiesc să procur vin de cea mai bună 
calitate”. 


Când Părintele ieşea cu Potirul, în biserică se producea deseori agitație, toți 
îndreptându-se în faţă. De aceea era nevoit să fie mai aspru. Adesea îl auzeam 
mustrându-i pe unii: „Pe tine ieri te-am împărtăşit, dar azi nu-ţi mai îngădui, pentru 
că te leneveşti, munceşti puţin” sau: „Te-ai spovedit?! Înainte de Sfânta 
împărtăşanie trebuie mereu să-ţi curăţeşti conştiinţa . 


Se mai întâmpla şi astfel: văzându-i pe oameni că îl asaltează sau poate pentru că îi 
ştia nevrednici, Părintele se retrăgea în Sfântul Altar, anunțând că nu mai împăr- 
tăşeşte. 


Uneori două dintre monahiile de acolo, cu îndrăzneală, încercau să-l înduplece. Cu 
dragă inimă se pleca argumentelor aduse de maici şi continua cu multă dragoste să 
dăruiască Sfintele Taine celor doritori, zicând: „Ei, atunci e altă treabă”. 





Părintele Ioan şi egumena Mânăstirii Sfântului loan — Anghelina 
Sergheeva, în împrejurimile Schitului Aulov, anul 1903. 


Odată, la una din Liturghii, tot aici în Aulov, la porțile închise de la intrare s-a 
făcut zarvă mare. Se auzeau de afară tot felul de văicăreli şi de strigăte: „Părinte, 
zi-le să ne dea drumul! împărtăşeşte-ne!”. Aceştia erau aşa-zişii ioaniţi, pe care 
paza venită din Iaroslav hotărâse să nu-i lase să intre în biserică. 


Trebuie spus că Părintele loan a avut parte de multe întristări şi suferinţe de pe 
urma unor admiratori ai săi nechibzuiţi şi fanatici. Dintre ei, ioaniţii prinseseră un 
elan deosebit şi, sub masca grijii pe care o aveau pentru cinstea Părintelui loan, 
aceşti „apărători” ai Bisericii lui Hristos nu rareori au abuzat de numele Părintelui. 


Am fost martor la un asemenea caz. Ne aflam pe terasa căsuţei. Părintele, şezând în 
fotoliu, se odihnea. Deodată a fost anunţat de sosirea din Iaroslav a unor repre- 
zentanți ai poporului rus ortodox, care doreau să-l vadă. I-a poftit să intre. Cei 
sosiți au început să se plângă Părintelui în legătură cu escrocheriile ioaniților, 
arătând că aceştia colectează bani, îi înşeală pe oameni şi le iau casele, folosindu-se 
de numele Părintelui, şi - ceea ce era şi mai grav - propovăduiesc că în persoana 
Părintelui S-a întrupat însuşi Dumnezeu, Sfânta Treime. Cu mare durere a ascultat 
acestea Părintele loan. 


- Care dintre ei este cel mai înflăcărat în a răspândi o asemenea erezie? a întrebat. 
- M.P., care în momentul de faţă e chiar în Aulov. 
- Chemaţi-l la mine. 


Curând a intrat pe terasă M.P. Cu capul plecat, a căzut în genunchi în faţa 
Părintelui. 

- Spune-mi, te rog, i s-a adresat Părintele, de câte ori mi-ai adus daniile, oare nu te- 
am întrebat mereu dacă oamenii le dau de bunăvoie sau le luaţi voi cu de-a sila? 
Nu mi-ai răspuns tu de fiecare dată: „Nu, părinte, pentru Sfinția Voastră toți sunt 
bucuroşi să jertfească”? 

- Da, adevărat! a încuviinţat M.P. 

- Acum, ascultă ce vorbe circulă! Voi, folosindu-vă de numele meu, înșelaţi 
oamenii, îi convingeţi să-şi dea casele, iar pe lângă toate acestea, propovăduiţi o 
erezie îngrozitoare, cum că eu aş fi Dumnezeu! Numai cei fără de minte pot să 
vorbească astfel! Asta este o hulă! Pocăiţi-vă, altfel blestemul lui Dumnezeu va 
cădea asupra voastră! 


Pe loc a fost întocmit un act de demascare-dezminţire, pe care l-au semnat cei 
prezenţi. În timpul acestei discuţii pe chipul Batiuşkăi se aşternuse o mare suferință 
lăuntrică. 


Altădată, trecând prin curtea Schitului Aulov, am fost reţinut de câţiva oameni care 
m-au luat la întrebări: „Cum, Preasfinţia Voastră, nu credeţi că în Părintele loan S- 
a întrupat Sfânta Treime?!”. Exprimându-mi nedumerirea legată de cum ar trebui 
să înţeleg această întrupare, una dintre femei a punctat: „în Părintele loan S-a 
întrupat însuşi Dumnezeu”. 


Nu mult după adormirea în Domnul a Părintelui am primit de la o oarecare doamnă 
o scrisoare în care scria: „Tu îl cinsteşti pe Părintele loan de Kronstadt, îl numeşti 
Scumpul nostru părinte, îi faci panihide, eu însă l-am văzut în vis şi mi-a zis: «Du- 
te în Mănăstirea Ciudov la părintele Arsenie şi întreabă-l de ce-mi spune numai 
scumpul părinte, când în mine este întrupat însuşi Dumnezeu Tatăl?! Dacă nu va 
înceta să mă numească doar astfel, îi va fi foarte rău”. Astfel m-am convins că 
unii oameni, fără să-şi dea seama, confundau starea de har a Părintelui cu 
întruparea în el a dumnezeirii. Din fericire, erau puţini aceştia. 


Curentul ioanit a apărut ca urmare a unei cinstiri exagerate a Părintelui loan. Dar 
el, fiind un adevărat păstor şi rugător, fiu credincios al Bisericii noastre Ortodoxe, 
iar adevărații lui cinstitori remarcându-se printr-o adâncă simţire religioasă, 


Dumnezeu nu a permis răspândirea acestei straşnice erezii. La scurtă vreme după 
moartea Părintelui, cu sfintele sale rugăciuni, aşa-numitul curent ioanit a dispărut. 
Pe de altă parte, nepotrivită mi s-a părut şi atitudinea celor din Iaroslav, care se 
străduiau să apere cinstea Părintelui loan. Ni s-a transmis că intenționau să-i alunge 
cu arme pe admiratorii mai agitați ai Părintelui. 


Timpul pe care l-am petrecut în Aulov alături de scumpul nostru Părinte loan îl 
consider deosebit, fericit, nepreţuit în viaţa mea. Aici am avut ocazia să-l văd în 
împrejurări aş zice familiale, să-i analizez manifestările, să-i cunosc caracterul. 
Mai întâi de toate, ceea ce îl caracteriza în mod special era ospitalitatea. În jurul 
mesei lui se găsea loc pentru toți oaspeţii. Pe mine mă aşeza mereu lângă Sfinţia Sa 
şi mă servea cu neprefăcută bucurie. 


Odată i-am zis: „Părintele meu, primirea şi atenția Voastră îmi amintesc de casa 
părintească şi de părinţii mei de curând plecaţi la Domnul. Se întâmpla să merg la 
ei în vacanțe, uneori după examene grele, iar ei nu mai conteneau să mă întărească 
cu bunătăţi de tot felul”. Părintele mi-a zâmbit atunci cu duioşie. 


l-am mai descoperit o altă calitate, şi anume nerăutatea. Aceasta se manifesta 
atunci când uneori se mânia pentru puţină vreme, mai mult din cauza inimii sale 
fierbinţi şi a sufletului înflăcărat, decât din slăbiciune sau neputinţă. 


Odată m-am plâns de dureri de stomac. Părintele m-a sfătuit să beau ceai cu 
lămâie, pe care chiar el mi l-a pregătit. Altădată, cunoscându-mi suferinţa şi gră- 
bindu-se să mi-o aline, fără a-i mai face eu pomenire despre ea, a cerut să 1 se dea 
lămâia de la celălalt capăt al mesei, lămâie care era curățată de coajă şi tăiată 
bucățele. Nu i-a plăcut însă modul de pregătire şi a întrebat oarecum nemulţumit: 
„Cine serveşte aşa de neîndemânatic? la chemaţi-l pe vinovat!”. A venit o 
posluşnică smerită, pe care Părintele a întrebat-o cu asprime în glas: 

- Tu ai tăiat lămâia? Cine te-a învăţat să cureţi coaja? 

- lertaţi-mă, Batiuşka, n-am ştiut. 

- A, n-ai ştiut... păi, asta-i altă treabă... de-acum să ştii: toată esenţa este în coajă! 
Cuvintele: „păi, asta-i altă treabă” au fost rostite atât de cald, cu atâta blândețe, 
încât cea care greşise s-a simţit bucuroasă să primească o aşa mustrare. 


La masă nu şedea mult, din cauza slăbiciunii. Gusta puţin din mâncare, iar apoi îşi 
cerea iertare şi se retrăgea. „Voi şedeţi - zicea - şi mâncaţi. Eu am obosit şi voi 
merge să mă odihnesc puţin”. 


In decursul unei zile, pe lângă Noul Testament, mai citea viețile Sfinţilor care erau 
prăznuiţi, slujba lor din Minei, iar la sfârşitul lecturii se mângâia îndeosebi cu 
scrierile Proorocilor. 


În legătură cu aceasta, Părintele mi-a mărturisit într-o discuţie: 

- Acum mă preocupă citirea Proorocilor şi mult mă minunez cât erau de 
luminaţi de Dumnezeu. Tare multe se potrivesc cu timpurile noastre. Simt 
limpede că ceea ce citesc este scris de scriitori sfinţi, prin insuflarea Duhului 
Sfânt, însă e nevoie să te deprinzi cu o astfel de lectură, ca s-o pătrunzi. Cu 
treizeci de ani în urmă nu mi-ar fi fost uşor să înţeleg. Acum însă, o desfătare şi 
o deplină încântare duhovnicească îmi cuprinde inima. Atât de mult Simt 
prezenţa Harului în dumne-zeieştile cuvinte, încât îmi pare că îl sorb odată cu 
citirea. 


- Dar ce îl ajută pe un păstor pentru a-şi aduna mintea în timpul Liturghiei? - l- 
am întrebat pe Părintele în decursul aceleiaşi conversații. 

- Este nevoie să intri de la începutul slujbei în duhul dumnezeieştii Euharistii. 
Tocmai de aceea mă străduiesc mereu să săvârşesc eu Proscomidia, întrucât ca este 
pridvorul Liturghiei şi nu trebuie nicidecum scăpat din vedere acest lucru. Apro- 
piindu-mă de proscomidiar şi rostind rugăciunea: ,„ Răscumpăratu-ne-ai pe noi 
din blestemul legii ... ” îmi reamintesc de răscumpărarea din păcat, din blestem şi 
din moarte a întregului neam omenesc căzut şi, în particular, a mea, a 
nevrednicului. Scoţând părticele din prescură şi punându-le pe disc, parcă-L văd 
pe Sfânta Masă pe Mielul lui Dumnezeu, pe Unul Născut, Fiul lui Dumnezeu, în 
partea dreaptă pe Maica Domnului, iar în partea stângă pe Botezătorul Domnului, 
apoi pe Prooroci, Apostoli, Mucenici, Cuvioşi, Drepţi şi pe toţi Sfinţii. Înconjurând 
Prestolul Mielului, ei se bucură de dumnezeiasca slavă şi se împărtăşesc de veşnica 
fericire. Aceasta este Biserica cerească, triumfătoare. Apoi cobor cu mintea pe 
pământ. Scoţând părticele pentru toți credincioşii ortodocşi, văd Biserica luptă- 
toare, îi văd pe cei care au de străbătut calea pentru a dobândi Împărăţia Cerurilor. 
Şi iată-mă şi pe mine, cel chemat a fi păstor, mijlocitor între cer şi pământ, 
chemat a-i conduce pe oameni la mântuire! Cât de nemăsurată e mila Domnului 
şi dragostea Lui cea către mine! Și, totodată, câtă responsabilitate atârnă de 
Chemarea mea! Stau în biserică oile turmei Domnului, iar eu trebuie să 
mijlocesc pentru ele, să mă rog, să le învăţ, să le călăuzesc... Conştientizând toate 
acestea, voi putea fi nepăsător faţă de lucrarea mea?! Nu! Ajută-mi, Doamne, cu 
râvnă, cu frică şi cu cutremur să săvârşesc această mântuitoare Liturghie, pentru 
mine şi pentru semenii mei. Cu o astfel de simţire încep să slujesc şi mă străduiesc 
să nu pierd rostul şi importanţa Fuharistiei, să nu mă distragă gânduri străine, ci să 
trăiesc totul cu inima. 


Părintele loan, într-adevăr, era dăruit cu o trăire adâncă, care 1 se răsfrângea pe 
chipul de rugător şi în lacrimile ce-i umezeau ochii luminoşi. 


- Apoi, pentru a avea mintea adunată în timpul dumnezeieştii Liturghii - a 
continuat Batiuşka - este important şi felul în care te pregăteşti pentru ea în 
particular: înfrânarea de la toate încă de seara, duhul de pocăință şi săvârşirea 
pravilei - cu cât mai atent şi mai însuflețit o vom săvârşi, cu atât mai adânciţi vom 
sluji Liturghia. Nu trebuie să neglijăm Canonul Sfinţilor zilei. Eu aproape 
întotdeauna îl citesc personal şi parcă mă introduce în duhul evenimentelor 
pomenite, iar când nu-l citesc, simt că nu-s îndeajuns de pregătit. 


- Părinte, dar cum să ne păzim de încrederea în sine, de înălțarea de sine? 

Drept răspuns, a luat de pe birou Sfânta Scriptură, care era deschisă, şi mi-a citit 
din Capitolul 14 al Cărții Proorocului Isaia, unde scrie despre căderea din Cer a 
primului înger, din cauza mândriei. Punând cartea la loc, Părintele a adăugat: 

- Deseori recurg la citirea acestui fragment de Dumnezeu insuflat şi mă uimesc de 
grozava cădere. Cât de uşor este să cazi, din cauza mândriei, în iadul înfricoşător! 
Aducerea aminte de picirea căpeteniei cinurilor netrupeşti mă ajută să mă păzesc 
de slava deşartă şi smereşte mândra mea minte şi inima. 


Am băgat de seamă atunci cât de uzate erau foile acestui capitol. Mai mult, mi s-a 
părut că Părintele ţinea pe birou Biblia deschisă chiar la relatarea Proorocului, ceea 
ce m-a impresionat mult. 


- Dar cum Să scăpăm de gândurile şi de simţirile rele? am îndrăznit să-l întreb în 
continuare. 

- Asta e o neputinţă comună tuturor oamenilor. De necurăţie ne apără dragostea 
puternică față de Mântuitorul şi permanenta trezvie. Spun: ne apără, dar nu ne 
mântuiesc; ne mântuieşte doar Harul Domnului. Uită-te la mine, om bătrân - dar nu 
sunt slobod de păcat! Drept este că în timpul zilei, săvârşind dumnezeiasca 
Liturghie şi veghind asupră-mi, aproape că nu simt nimic spurcat în mine, dar 
pentru ceea ce se întâmplă în somn, nu garantez. Uneori duşmanul îmi înfăţişează 
nişte scene atât de respingătoare, încât trezindu-mă, mă îngrozesc. Şi ce ruşine mi 
se face...! 


Aşa se mustra pe sine sfântul nostru Părinte şi, în general, când mă spovedeam la 
el, considera ca fiind şi ale sale neputinţele mele personale. Mărturiseam păcatul, 
iar el zicea: „Şi eu tot de asta sufăr”, apoi mă sfătuia. 


In timpul discuţiei mai sus amintite, Batiuşka mi-a mărturisit - în legătură cu boala 
ce îl chinuia - următoarele: „E greu celui sănătos să-şi imagineze cât de insu- 
portabilă e durerea bolii mele. Multă răbdare îmi trebuie!” 


La despărțire, i-am cerut Părintelui să mă binecuvânteze, ceea ce a făcut cu mare 
dragoste, apoi mi-a dăruit câteva lucruri de-ale sale: o pernă, o plapumă, o rasă, un 
portret cu propria-i semnătură şi ultima ediţie a jurnalului său. 


La rândul meu, i-am propus să-şi aleagă câteva lucruri din cele pe care le adusesem 
din magazia mănăstirii noastre. Printre ele erau şi nişte linguri de lemn cu 
inscripția:, Amintire de la Mănăstirea Ciudov”. Uitându-se la ele, Părintele a 
observat pe una din linguri scris greşit cuvântul „Ciudov”. A dat-o la o parte 
zicând: „Nu vreau s-o iau pe-aceasta, deoarece nu are scrisul clar şi poate fi citit 
ludov (adică „a lui Iuda”) în loc de Ciudov, iar asta nu-mi place”. O aşa trezvie 
duhovnicească avea Părintele până şi în cele mai mici amănunte! 


Întorcându-mă acasă, mi-a revenit în minte cu câtă evlavie cerceta Evanghelia prea 
sfințitului Alexei şi cât de mult şi-ar fi dorit să aibă şi el măcar un rând scris de 
mâna Sfântului. În semn de recunoștință pentru căldura cu care mă primea de 
fiecare dată, am comandat o fotocopie a acestei lucrări şi i-am trimis-o. 


Drept răspuns, am avut fericirea de a primi următoarea scrisoare: 
„Prea cuvioase şi mult preţuite părinte arhimandrit Arsenie, vă mulțumesc din 
inimă pentru marele şi sfântul dar - Sfânta Evanghelie de la Ioan, scrisă de Sfântul 
Alexei, Mitropolit al Moscovei, pe care aţi fotocopiat-o şi pe care mi-aţi trimis-o. 
O minunată mărturie a strădaniei marelui arhiereu, care a găsit timp să se ocupe 
şi cu transcrierea Sfintei Scripturi, pe lângă alte lucruri minunate pe care le-a 
făcut!Mă adresez vouă şi cu o mare rugăminte: primiţi, vă rog, în Mănăstirea 
Ciudov pe cunoscutul meu, ierodiaconul Meletie. Este un om modest şi trezvitor, 
care nădăjduiesc să nu vă facă supărare, ci să fie un membru de ispravă al 
frăției. Vă doresc har îmbelşugat, darul cuvântului viu şi reuşită în toate câte le 
întreprindeți. Cu deplină sănătate să vă păzească Domnul nostru lisus Hristos şi 
Sfântul Alexei. 
22 septembrie, 1908 
Cu respect, protoiereul loan Serghiev” 


Această scrisoare, primită cu trei luni înainte de adormirea Părintelui,a fost pentru 
mine ca un ultim testament. Urarea „darul cuvântului viu” mi-a dat curajul să 
predic mai mult în biserică şi să scriu, după exemplul său, un jurnal duhovnicesc. 
În privinţa ierodiaconului Meletie, pe care l-am primit în mănăstirea noastră, într- 


adevăr, nu ne-a creat probleme. Insă, după câteva luni, făcând o călătorie în patria 
sa, a murit acolo. 


Mulţumesc bunului Dumnezeu că m-a învrednicit să-l cunosc pe Părintele loan în 
perioada tinereților mele, atunci când am avut mai multă nevoie de sprijin 
duhovnicesc şi de un model viu. Exemplul său m-a ajutat să-mi dau seama cât de 
aproape este de Domnul slujitorul altarului şi cât de copleşitoare poate fi înrâurirea 
lui asupra poporului. Sincer vorbind, Batiuşka, cu starea sa de rugăciune, îndeosebi 
în timpul săvârşirui Sfintei Liturghii, m-a influenţat nespus de mult atât pe mine, 
cât şi pe alţii. 


Se întreabă oare fiecare păstor: sunt eu mereu plin de simţiri evlavioase? Con- 
templu eu mereu cele cereşti? Părintele loan era, cu adevărat, pătruns de toate 
acestea. 


A sluji împreună cu Sfinția Sa era o mare mângâiere. A mă cumineca din mâinile 
sale însemna pentru mine a primi în suflet o nemăsurată bucurie. Dacă de obicei se 
cere o postire îndelungată şi o mare înfrânare, atunci, în timpul slujirii Părintelui, 
centrul de greutate îl constituia exclusiv înflăcărarea duhovnicească in libertatea 
duhului, căci aceasta şi este particularitatea Harului: el se revarsă nu în formele 
evlaviei exterioare, ci în inima smerită şi credincioasă, care se prihăneşte pe sine şi 
iubeşte pe Domnul. 


Înrâurirea pe care o avea Părintele loan asupra sufletelor preoţilor era atât de 
puternică, încât mulţi încercau chiar să-l imite. Însă, în cele ce ţin de duh, nu este 
suficientă imitarea. E nevoie de sinceritate, de nevoinţă lăuntrică, care, din păcate, 
la mulţi lipsesc - de aceea şi strădaniile lor nu duc la nici un rezultat. 


În ce consta totuşi puterea-harisma păstorului din Kronstadt? Unii pun accentul pe 
caracterul blând, pe bunăvoința şi sociabilitatea Părintelui. Dar în lume nu puţini 
sunt oamenii care se bucură de aceste calități, fără însă a avea faima Părintelui. 
Alții însă o pun pe seama intensei sale activităţi filantropice, atât de apreciată în 
zilele noastre, când este prețuit mai mult creştinul activ, decât cel contemplativ. Nu 
ducem lipsă însă de filantropi care jertfesc milioane, fără a fi totuşi prea cunoscuţi. 
În sfârşit, sunt şi dintre aceia care remarcă în Părintele loan prezenţa unui 
magnetism ce acţiona irezistibil asupra tuturor celor cu care intra în relație. Dar, 
dacă acesta ar fi răspunsul, de ce atunci cei ce practică hipnoza, în majoritatea lor, 
rămân în umbră? Astfel cugetă despre Batiuşka înţelepții lumii acesteia. 


Oamenii duhovniceşti însă spun că motivul popularității Părintelui loan trebuie 
căutat în adânca lui credinţă, în marea lui dragoste şi în devotamentul total faţă de 
Ortodoxie, în asumarea sinceră, deplină a preoţie şi în sfinţenia personală - căci 
toate acestea atrag Harul lui Dumnezeu, iar Harul este cel care dă omului măreție. 


lată unde trebuie căutată cheia farmecului Părintelui. Harul l-a prea mărit pe 
păstorul din Kronstadt şi a atras la el inimile multora. Privindu-l astfel, Părintele 
Ioan nu mai este un simplu om, ci o minune a lui Dumnezeu, un vas duhovnicesc 
plin de multe harisme, care are dreptul de a spune: „Toate le pot întru Hristos, Cel 
care mă întăreşte” (Filimon 4,13). Însuşi Părintele, când era întrebat în ce fel a 
dobândit o astfel de faimă, de obicei răspundea: „Nu am nimic altceva decât harul 
preoţiei, pe care-l primeşte fiecare preot la hirotonie; cel ce-l cultivă va face fapte 
ŞI mai mari şi mai slăvite”. 


Aşadar, îmbrăcat fiind în dumnezeiescul Har, Părintele loan avea întâi de toate o 
credinţă dintre cele rar întâlnite. Noi numai ne apropiem de ea, o dorim, însă nu ne 
încălzeşte inima, nu ne stăpâneşte în întregime mintea, ci, cum se spune, vine şi 
pleacă de la noi. Părintele însă credea în Mântuitorul şi în Evanghelie fără nici o 
urmă de îndoială. Credinţa era pentru el o componentă veşnică şi nepreţuită, 
adevărată vedere, nu o simplă şi stearpă cunoaştere. El gândea şi vorbea despre tot 
ce ţine de dumnezeire nu ca despre ceva străin, ci ca despre ceva încercat şi 
cunoscut personal, ca despre ceva ce văzuse cu proprii ochi. Batiuşka era îmbibat 
de credinţa în Hristos precum buretele de apă, de aceea şi putea atât de liber şi de 
direct să zică împreună cu apostolul: ,.... şi nu mai trăiesc eu, ci Hristos trăieşte în 
mine. Şi viaţa mea de acum, în trup, o trăiesc în credinţa în Fiul lui Dumnezeu, 
Care m-a iubit şi S-a dat pe Sine însuşi pentru mine” (Galateni 2, 20). 


lată câteva din destăinuirile sufletului său, presărate în repetate rânduri în jurnale, 
destăinuiri ce vădesc o profundă credinţă: „Sfânta Treime - Tatăl, Fiul şi Duhul 
Sfânt, pentru mine, ca şi pentru toţi, este respiraţie şi lumină, viaţă, putere, 
înțelepciune, sfinţenie, toată bogăţia, ajutor, tămăduire de orice boală, foc al 
rugă-ciunii, izvor de umilinţă, siguranţă şi toate cele bune... îţi bate oare inima 
cu bucurie şi e pătrunsă de fior la aducerea aminte şi la pronunţarea sfântului 
Nume al Celui Necreat, Care pe toate le-a creat? Sfânta Treime - Tatăl, Fiul şi 
Duhul Sfânt... O, ce nume minunat! O, prea frumoasă şi veşnică Treime, Care ai 
înzestrat lumea materială, dar şi pe cea nematerială, cu o frumuseţe unică, de 
netâlcuit... Slavă Ţie, Doamne, Care ne-ai descoperit nouă Taina Sfintei Treimi! 
Amin”, 


În al doilea rând, Părintele Ioan atrăgea Harul prin dragostea plină de abnegaţie 
față de Dumnezeu şi de aproapele. „Nu poate să nu se minuneze mintea - spunea 
el - cât de bun, de viaţă dătător şi de atotputernic este Creatorul omului şi a toată 
suflarea, Domnul Dumnezeu! Cât de arzătoare este dorinţa de a-L iubi, de a 1 ne 
închina, de a-L slăvi, asemenea celor trei tineri din cuptorul Babilonului! O, 
Făcătorul meu! întreaga zidire mă face să-mi ridic privirea spre Tine, 
Pricinuitorul a toată bucuria. * 


Îndeosebi în timpul slujirii Sfintei Liturghii iubirea lui vie pentru Domnul se făcea 
şi mai bine văzută. După prefacerea Sfintelor Daruri, când pe Sfânta Masă se află 
însuşi Mielul lui Dumnezeu, Care a luat asupra Sa păcatele lumii, Părintele loan 
nu-şi putea desprinde ochii de la EI, faţa fiindu-i scăldată de lacrimi de mulţumire. 


Unul dintre cei care au slujit împreună cu Batiuşka zicea că acesta se apleca cu o 
negrăită dragoste deasupra Mielului acoperindu-L. aproape de tot; plângea şi era 
plin de bucurie duhovnicească privindu-L. În acele momente era asemenea unui 
copil care se răsfaţă în braţele mamei sale, căreia îi încredinţează bucuriile şi 
amărăciunile lui de copil, ştiind că ea îl va asculta şi nu-l va respinge. Nu poate fi 
exprimată în cuvinte cereasca frumuseţe a unor astfel de clipe care umplu de o 
sfântă încântare inima fiecărui creştin. 


Noi eram foarte fericiţi să-l vedem pe părintele nostru scump în astfel de stări de 
rugăciune. Instantaneu gândeam: „Cât de mult îl iubeşte pe Dumnezeu, cât este de 
sfânt...”. 


În al treilea rând, Părintele loan avea o ascultare neclintită faţă de Sfânta Biserică 
şi faţă de canoanele ei. 


„Fraţilor, prietenilor - zicea el - iubiţi Biserica! În Biserică este viața voastră şi 
apa vieţii care curge din izvorul Duhului Sfânt, în ea e lumea voastră - curățirea, 
sfinţirea, tămăduirea, luminarea, Slava voastră... în ea Sunt toate căutările înalte 
şi veşnice ale omului. O, cât e de bună Biserica! Slavă Dumnezeului Bisericii, 
Care revarsă asupra ei darurile Sale nemăsurate! O, fiţi credincioşi! Credeţi nu 
numai cu cuvintele, ci şi cu faptele, în una, sfântă, sobornicească şi apostolească 
Biserică”, 


În continuare vom spune câte ceva despre râvna de păstor a Batiuşkăi. Cine nu 
cunoaşte cum cobora Părintele prin subsoluri, cercetând oamenii săraci şi ne- 
fericiți? Cine nu a citit despre nenumăratele sale călătorii lungi şi deloc uşoare prin 
Rusia, în care îi vizita pe bolnavi şi pe cei lipsiţi de mângâiere? Cine nu a fost 


uimit de construirea atâtor locuinţe şi instituţii de binefacere? E greu să prezentăm 
în câteva rânduri cât de variată şi de cuprinzătoare a fost activitatea pastorală a 
Părintelui loan. 


A trăit şi a muncit pentru oameni, pentru a-i aduce la Dumnezeu, pentru a-i mântui, 
acesta a fost scopul întregii sale vieţi. Raportându-se la măreția chemării sale, nu 
lua în seamă nici nevoia de odihnă, nici grija propriei familii, nici nimic altceva. 
Părintele privea la preoţie ca la ceva care îi fusese încredințat de însuşi Dumnezeu, 
de care nu avea dreptul să se lepede, pe care nu putea să-l nesocotească. 


Soţia sa, încă de la începutul căsniciei, i se plângea că nu stă deloc cu familia sa, 
dar Părintele Ioan îi răspundea: „Familii fericite, Liza, sunt destule şi fără noi. 
Haide, noi să ne dedicăm slujirii lui Dumnezeu”. 


Când membrii familiei îşi exprimau îngrijorarea că vor ajunge la un moment într-o 
stare de sărăcie lucie datorită atâtor milostenii pe care le făcea Părintele, el aducea 
următoarele argumente: „Eu sunt preot, ce să facem? Nici nu încape loc de 
discuţie - nimic din ce am nu-mi aparţine, ci e al altora”, 

Părintele loan împreună cu soţia sa Elisabeta, 
la casa din satul Martiskino 


Un mod deosebit de slujire a aproapelui era şi săvârşirea Sfintei Liturghii, prin care 
îi chema pe toţi la pocăință şi la împărtăşanie. Făgăduinţa Mântuitorului de a dărui 
viaţa veşnică celor ce primesc Preacuratul Lui Trup şi Sângele Său, în zilele 
noastre rămâne, din păcate, neluată în seamă şi chiar dată uitării. Părintele loan a 
reînviat şi a reînnoit această chemare a lui Hristos. Din Kronstadt a răsunat 
strigarea: „Cu frică de Dumnezeu, cu credinţă şi cu dragoste, apropiaţi-vă de 
Potir”, nu numai cu gândul, ca până acum, ci cu întreaga ființă, spre o unire reală 


cu Mântuitorul în Sfintele Taine. Fiind plin de iubire, Batiuşka nu putea Suporta 
atitudinea rece, indiferentă a creştinilor faţă de o aşa mare şi dumnezeiască 
Taină. EI râvnea cu adevărat mântuirea copiilor săi duhovniceşti, de aceea 
dorea ca ei să primească ce-i mai bun, ce-i mai de preţ, ce-i mai de folos, şi 
anume Sfânta împărtăşanie. 


Mai trebuie să vorbim şi despre sfinţenia Părintelui. Era un om cu o viaţă dreaptă, 
neprihănită, pe care o dobândise ca urmare a unei trezvii neîncetate, a unei 
permanente strădanii de curăţire a inimii de orice întinăciune a trupului sau a 
sufletului. Martorii luptei sale lăuntrice sunt jurnalele duhovniceşti. Zilnic îşi 
scria trăirile sufleteşti, atât pe cele pătrunse de Harul dumnezeiesc, cât şi pe cele 
păcătoase. Pentru cele bune şi sfinte mulțumea Domnului, iar cu cele rele se 
lupta pe viaţă şi pe moarte, Străduindu-se să le ispăşească prin mustrarea de 
sine, prin rugăciune şi pocăință adâncă. Părintele a ajuns la o deosebită măsură 
a pocăinţei. Orice simţire rea, orice gând netrebnic numaidecât erau urmate de 
zdrobirea inimii şi de chemarea Domnului spre a fi iertat şi miluit. Pentru o 
astfel de mărturisire, continuă şi sinceră, Mântuitorul îi bucura inima marelui 
păstor, îl umplea de pace, de mângâiere şi, după cum spunea el însuşi, sufletul i 
se lărgea şi i se primenea. 


Prin urmare, se înţelege de ce Părintele era plin de viaţă şi cu puteri fizice mereu 
înnoite. Cunoscând din proprie experiență cât de mare folos are pocăinţa lăuntrică, 
el îi călăuzea pe această cale şi pe ceilalţi râvnitori ai unei vieţuiri duhovniceşti. 


Într-adevăr, Părintele era deosebit de atent la mişcările sufletului său. Pe toate le 
trata cu seriozitate şi le cerceta, încercând să le înţeleagă şi să le cântărească din 
punct de vedere duhovnicesc. Când îşi citea pravila, pătrundea adânc miezul fie- 
cărui cuvânt, de aceea deseori găsim fraze subliniate de Părintele. 


Dacă avea ocazia să fie în mijlocul naturii, să privească cerul, apusul soarelui, 
marea, munţii, florile, îndată îşi îndrepta mintea către Dumnezeu, Creatorul lor, pe 
Care-L contempla în toată creaţia Sa. O astfel de viaţă interioară, o astfel de luptă 
cu sine a dus nu un an Sau doi, ci mai mult de jumătate de secol. Aşa a ajuns la 
sfinţenia cu care i-a uimit atât de mult pe toţi cei ce au avut bucuria de a-l 
întâlni şi de a se ruga împreună cu el. 


Însuşi aspectul exterior al Părintelui era deosebit. Avea un farmec special prin care 
câştiga pe loc bunăvoința celorlalţi. În ochii lui parcă se oglindea cerul, pe faţă i se 
citea compătimirea pentru oameni, din întregul său comportament se vădea dorinţa 
de a-l ajuta pe fiecare. Nu e de mirare că la el veneau toți cei bolnavi şi 


neputincioşi, atât sufleteşte, cât şi trupeşte. Dintre nenumăratele exemple mă voi 
opri asupra unuia. 

Un oarecare beţiv, robit cu totul de patimă, care-şi distrusese complet sănătatea din 
cauza băuturii, trecând pe lângă gara din Petersburg, a zărit o mulțime de oameni 
ce se îndrepta spre trenul care tocmai sosea. O simplă curiozitate l-a făcut să 
întrebe: „Unde se grăbesc toţi?”. 1 s-a răspuns: „Vine Părintele loan de Kronstadt”. 
„Ce oameni ciudaţi! - s-a gândit el. Ce-o merita să te grăbeşti aşa, ce-o fi aşa de 
deosebit?! la să merg şi eu să-l văd pe preotul ăsta, că pe mulţi i-am auzit vorbind 
despre el”. Când a coborât pe peron, deşi era înconjurat de o mulţime de oameni, 


Batiuşka l-a observat pe omul nostru, a făcut cu îndrăzneală asupra lui semnul 
Crucii Şi l-a mângâiat zicându-i: „Să te binecuvânteze Dumnezeu şi să-ţi ajute să 

te îndreptezi pe calea cea bună, prietene. Se vede că mult suferi! ”. 


Aceste cuvinte, spuse din suflet, au fost pentru bietul om ca un şoc electric ce 1-a 
străbătut întreaga fiinţă. Trăgându-se la o parte, şi-a simțit inima plină de umilinţă 
şi de încredere în acest părinte. „într-adevăr - şi-a spus în gând - cât de greu mi-e să 
trăiesc aşa, cât de tare am decăzut, am ajuns mai rău decât dobitoacele. Oare chiar 
va fi cu putinţă să mă ridic? Ce bine ar fi! Părintele loan asta mi-a dorit. Ce bun e 
el! I-a fost milă de mine. Neapărat îl voi căuta”. 


A ajuns, într-adevăr, în Kronstadt, s-a mărturisit, s-a împărtăşit cu Sfintele Taine şi, 
cu ajutorul lui Dumnezeu, treptat şi-a revenit. 


&&& 
Vorbind despre Părintele loan, nu putem să nu amintim cu drag şi despre secretara 
lui, Vera Ivanovna Perţova, mai apoi monahia Ioana, adormită în Domnul. Mulţi 
ani, dintr-o dragoste sfântă, i-a sluţit cu devotament marelui păstor. După absol- 
virea gimnaziului, Vera Ivanovna a căutat să lege o relaţie duhovnicească cu 
Părintele, dar greu era şi numai să te apropii de el, fiind mereu înconjurat de lume. 
Atunci a hotărât să-l urmeze de la distanţă pe Părintele, neslăbindu-l din ochi. 


În Kronstadt era nevoită să umble uneori ore în şir prin preajma casei Părintelui, 
pentru a-i vedea pentru cateva clipe măcar umbra, iar dacă reuşea, bucuria ei nu 
avea hotar. Această perseverenţă a ei i-a atras atenția Părintelui loan, care, mai 
întâi a invitat-o să intre pentru o carte, apoi i-a dat să-i transcrie jurnalele şi, în cele 
din urmă, a primit-o ca secretară. Vera a îndeplinit această ascultare până la 
moartea Părintelui. 


Preţuind încrederea sfinţitului Părinte, Vera Ivanovna se străduia din toate puterile 
să-1 slujească. In călătorii l-a însoțit mereu. Odată, încercând să-l protejeze şi să-i 
păstreze liniştea, era cât pe ce să-şi rupă mâna. 


lată ce s-a întâmplat: la gară, o mulţime de oameni se grăbea spre vagonul în care 
intrase Batiuşka, pentru a pleca într-o călătorie; Vera Ivanovna se străduia să 
împiedice năvala puhoiului; cineva, cuprins fund de mânie, a trântit uşa, prin- 
zându-i degetele. A durut-o, însă mai tare o durea sufletul, din cauza devote- 
mentului pe care-l avea față de Părintele. Admiratori indignaţi ai Părintelui, invi- 
diind apropierea de acesta a Verei Ivanovna, o împresurau cu clevetiri şi denunțuri 
mincinoase. Părintele loan, ca un văzător cu duhul, cunoştea buna aşezare 
sufletească a secretarei sale şi nu lua aminte la „binevoitorii” ei, susținându-o 
mereu. 


Aflându-mă la un moment dat la Aulov, Părintele mi-a dat de înţeles printre altele 
că, după moartea lui, Vera Ivanovna va avea nevoie de sprijinul meu. Apoi, adre- 
sându-se ei, i-a zis: „Să aveţi grijă de Părintele Arsenie, că veţi avea nevoie de el”. 
Aşa s-a şi întâmplat: după plecarea la Domnul a marelui păstor, părăsită de toţi, 
Vera a venit la Moscova. Aveam datoria de suflet să-i ofer ajutorul, lucru deloc 
uşor, având în vedere ura oamenilor, ce o împresura pretutindeni. Pe lângă toate 
acestea, eu nu aveam nici autoritatea necesară, deci nu prea puteam s-o ajut. Nici 
chiar în mănăstirile de maici nu am găsit înţelegere, neținându-se seama nici de 
faptul că mitropoliţii Vladimir şi Macarie îi dăduseră Verei Ivanovna recoman- 
dările lor. Doar egumena Mănăstirii Novodevicie din Moscova, Leonida, a răspuns 
solicitărilor mele. A închinoviat-o şi i-a îngăduit să primească mantia, cu numele 
de Ioana. 


Din nefericire nu-i mai rămăsese mult de trăit. Pe fondul neplăcerilor şi al 
necazurilor s-a îmbolnăvit de tuberculoză. Fiind trimisă spre însănătoşire în 
Caucaz, în mănăstirea Comanskii a Sfântului loan Gură de Aur, cu ascultarea de 
casier, nu numai că nu s-a tămăduit, dar şi-a distrus complet sănătatea din cauza 
umezelii locului. 


Abia vie, Vera Ivanovna s-a întors în Mănăstirea Novodevicie, unde nu după mult 
timp, a adormit în Domnul, având înaintea ei portretul Părintelui loan, către care, 
rugându-se, a privit până la ultima suflare. 


Egumena Leonida a rânduit ca să fie înmormântată cu cinste. Consider de datoria 
mea să păstrez vie amintirea Verei Ivanovna, căci ea mi-a înlesnit accesul la 


Părintele loan. Din cele povestite de ea şi din cele ştiute de mine, voi face în 
continuare câteva relatări din viaţa marelui păstor din Kronstadt. 


În copilărie, Părintele Ioan învăţa cu mare greutate, însă rugăciunea lui de copil, 
făcută cu lacrimi, L-a milostivit pe Dumnezeu, Care i-a deschis mintea şi l-a ajutat 
să termine Seminarul printre primii. A fost admis la Academia din Petersburg, 
primind şi bursă. 


In tinereţe a văzut în vis o biserică în care a intrat, condus fiind de cineva. Când a 
fost numit preot în Kronstadt, intrând pentru prima oară în Biserica Sfântului 
Andrei, a fost uimit de faptul că era exact biserica pe care o văzuse în vis. 





Biserica Sfântului Andrei din Kronstadt 


Chiar de la început, condiţiile vieţuirii de zi cu zi a Părintelui nu s-au arătat deloc 
prielnice lucrării sale de păstor de suflete. Familia numeroasă în care a intrat, 
apartamentul mic ar fi trebuit să-i împiedice sporirea duhovnicească. Dar Batiuşka, 
chiar într-o astfel de situaţie, a reuşit să cultive întru sine gândul la Dumnezeu. 
Când îi era greu să se roage, pleca în afara oraşului, pentru a-L. contempla pe 
Dumnezeu retras în mijlocul naturii. 


Încă de la primii paşi în preoţie, Părintele Ioan şi-a luat ca sarcină slujirea zilnică a 
Sfintei Liturghii, dar realizarea dorinţei lui a întâmpinat dificultăţi. Întrucât clerul 
local era compus din mai mulţi preoţi, era nevoit să ceară permisiunea de a sluji - şi 
nu toți erau de acord. 


Datorită înflăcărării sale lăuntrice, Părintele era permanent înclinat spre contem- 
plarea duhovnicească. Fiind tânăr, în timp ce se ducea spre biserică sau se întorcea 
de acolo, îşi îndrepta privirea către cer şi îşi ridica mâinile de parcă s-ar fi aflat la 
rugăciune. Lumea, neobişnuită cu asemenea manifestări, era gata să-l socotească 
nebun pe noul preot. O astfel de părere aproape că se înrădăcinase şi printre 
împreună-slujitorii din Biserica Sfântului Andrei din Kronstadt. 


Interesul lui viu pentru cele ale preoţiei, pe care l-a arătat dintru început, era atât de 
neobişnuit, de nemai-întâlnit, încât autorităţile bisericeşti îl chemau deseori pentru 
explicaţii, fuind mereu pe punctul de a-i impune anumite restricții. 


Numai Dumnezeu l-a păzit pe alesul său de represalii lipsite de vreun temei şi 
inutile, aducându-i treptat pe toţi acuzatorii lui la recunoaşterea neprihănirii celui 
drept. 


Precum el însuşi mărturisea, avea de înfruntat uneori stări de apăsare sufletească, 
în urma retragerii Harului dumnezeiesc, dar în acele momente nu slăbea cu duhul, 
ci continua să rămână în trezvie şi rugăciune: „Tu, Doamne, m-ai părăsit pentru 
păcatele mele, eu însă nu mă voi depărta de Tine, ci mereu Te voi implora să mă 
miluieşti”. 


De-a lungul vieţii sale, Părintele loan a fost greu încercat de nenumărate supărări 
venite din partea unor pretinşi admiratori, care i-au creat neplăceri, Părintele 
trebuind să dea uneori seamă chiar înaintea autorităţilor bisericeşti. EI însă, ca un 
adevărat păstor care avea față de oameni o grijă sfântă, nepărtinitoare, ieşea 
neîntinat din toate atacurile diavoleşti îndreptate asupra lui prin intermediul 
semenilor săi. 


După săvârşirea Sfintei Liturghii, îi plăcea să se retragă pentru a citi din Sfânta 
Evanghelie şi pentru a contempla. Este şi de înţeles. Mintea şi inima lui erau mereu 
îndreptate către Cer, de aceea, după primirea Sfintelor şi de viaţă făcătoarelor 
Taine, prin care intra în legătură nemijlocită cu Dumnezeu, nu vroia să fie lipsit de 
roadele duhovniceşti ale Sfintei împărtăşanii: liniştea sufletească şi bucuria, ce pot 
fi atât de uşor furate de agitația lumii. 


Părintele dormea atât iarna, cât şi vara, cu fereastra deschisă, întrucât îi plăcea 
aerul curat, iar dacă simţea frig, se îmbrăca mai gros, folosind chiar o blană. Când 
se culca în pat, nu-şi scotea sutana, fiind mereu pregătit pentru a se întâlni cu 
Mirele ceresc, Care poate veni în orice clipă. Noaptea ieşea la plimbare, ca să se 
bucure de linişte şi să admire cerul înstelat. În general, Părintelui Ioan îi plăcea 
foarte mult natura. lubea îndeosebi plantele. Se întâmpla să se oprească asupra 
vreunei floricele şi, după ce medita îndelung, săruta în ea dreapta creatoare a lui 
Dumnezeu. Totdeauna găsea în tot ceea ce îl înconjura un motiv, o temă de 
contemplare. 


Faţă de banii sau darurile care îi erau aduse avea atitudini diferite: pe unele le 
refuza, de altele nu se ataşa, repede oferindu-le, iar față de anumite daruri ma- 
nifesta interes (probabil faţă de acelea care-i ofereau mângâiere şi bucurie); avea 
toate aceste atitudini fără să ţină seama de valoarea materială a lucrului. 


În perioada Postului mare, din cauza ostenelii peste puteri, Părintele se simţea 
foarte slăbit, astfel încât cei apropiaţi îşi făceau griji pentru sănătatea lui. Dar 
Dumnezeu îl ajuta. Postul mare trecea şi de Paşti Batiuşka se întrema, parcă 
înflorea. 


Pe toţi îi îmbrăţişa cu dragostea lui. Impresiona, în aceeaşi măsură, şi clerici şi 
mireni, şi oameni de vază şi oameni simpli, şi bogaţi şi săraci. Era o bucurie să 
slujeşti împreună cu el! Faptul că dumnezeiescul prestol era înconjurat şi de 
călugări, şi de mireni îi făcea pe aceştia să simtă cum Dumnezeu îi primeşte în 
braţele Sale părinteşti pe toţi deopotrivă. Deşi era preot căsătorit, chiar dacă a avut 
o căsătorie albă, îi respecta foarte mult pe călugări. De altfel era şi ctitorul multor 
mănăstiri de maici. Aşadar, nu e de mirare că dădea sfaturi celor ce doreau a 
îmbrăţişa viața monahală. 

Odată, în Postul mare Părintele s-a îmbolnăvit grav. Medicii i-au prescris mâncare 


de dulce. Atunci el a cerut sfatul mamei sale, întrebând-o dacă îi dă blagoslovenie 
pentru aşa ceva. A primit următorul răspuns: „Mai bine mori decât să încalci 


rânduiala Sfintei Biserici”. Primind cu bucurie un astfel de răspuns, după câtva 
timp Dumnezeu l-a vindecat. 
&&& 


Părintele loan a fost întrebat de mai multe ori dacă e vreo nădejde ca Tolstoi să se 
pocăiască. EI răspundea: „Nu, deoarece se face vinovat de hulă împotriva Duhului 
Sfânt”. Mai mult, i-a prezis acestuia moartea apropiată şi aşa s-a întâmplat. 

La fiecare Liturghie socotea de cuviinţă să ţină o predică. O gândea din timp, 
uneori 0 şi scria. Urcând în amvon, numaidecât se ruga: „Doamne, ajută-mi să zic 
cuvânt de folos celor ce mă ascultă”. 


Părintele se străduia întotdeauna să aibă o relație cât se poate de responsabilă, de 
sfântă cu Dumnezeu şi cu aproapele. Noi, de multe ori, suntem superficiali în 
credinţă, iar cu oamenii nesinceri şi lipsiţi de bunăvoință. Luminătorul din Kron- 
stadt însă ardea cu duhul pentru Dumnezeu, iar în om vedea chipul Lui, de aceea îl 
preţuia, îl respecta şi îl iubea pe fiecare. 


Avea darul lacrimilor, care puteau fi observate mai ales în timpul săvârșirii Sfintei 
Liturghii, în clipele de adâncă pocăință, de rugăciune şi de contemplare duhov- 
nicească. Aceste lacrimi, precum zicea el, nu-i afectau vederea. „75, Doamne, ai 
făcut în aşa fel încât mie să nu-mi fie teamă să vărs înainte-Ți lacrimi de 
pocăință şi de umilinţă, întrucât ele nu-mi slăbesc vederea, ci mi-o curăţă şi mi-o 
întăresc. Lacrimile lumii acesteia - din cauza întristării celei omeneşti - îl slăbesc 
şi îl orbesc pe omul ce plânge mult, pe când lacrimile Harului au o altă lucrare. 
Pentru acestea şi pentru toate cele duhovniceşti - slavă Ţie, Doamne!” 


Deseori în predicile sale Părintele vorbea de apropiata Venire a Mântuitorului. îl 
aştepta şi simţea cum şi natura se pregăteşte pentru acest mare eveniment. El 
atrăgea atenţia asupra focului care va distruge lumea, aidoma apei care a distrus 
omenirea de dinaintea potopului. 


„De fiecare dată - zicea - când privesc focul şi, în special, urmările acestuia în 
cazul incendiilor, mă gândesc: această stihie este mereu gata, aşteaptă doar 
porunca Creatorului lumii pentru a purcede la îndeplinirea sarcinii sale, şi 
anume aceea de a distruge tot ce este pe pământ, dimpreună cu oamenii şi cu 
fărădelegile lor”. 


lată încă o însemnare similară: „Când se va pierde echilibrul dintre apele 
pământului şi focul subteran, iar acesta din urmă va căpăta întâietate, va izbucni 
un potop de foc, prezis de Sfânta Scriptură, în special de Epistolele Apostolului 


Pavel. Atunci va fi a Doua şi slăvită Venire a Domnului şi Judecata cea de Apoi. 
Tot mai mare va fi depravarea pe măsură ce se apropie acel ceas. Credeţi-mă! A 
Doua Venire a Mântuitorului bate la uşă”. 


În predici, discuţii şi jurnale Părintele amintea adesea că păcatul şi fărădelegile îl 
chinuie şi-l istovesc pe om, îi aduc tristeţe, mustrări de conştiinţă; pe când 
slobozirea de patimi înveseleşte inima şi întinereşte întregul trup. Aceste 
mărturisiri izvorau din propria experienţă, ca a unuia ce s-a luptat neîncetat cu firea 
căzută. 


Părintelui îi făcea plăcere să vorbească despre sălaşul inimii, pe care îl căuta mereu 
şi-l cerea Domnului să-l ajute să-l afle. După părerea lui, sălaşul inimii este o stare 
a duhului, aceea în care nu te apasă nici tristeţea, nici plictiseala, nici frica şi nici o 
altă patimă, iar inima se deschide perceperii darurilor duhovniceşti şi se umple de 
ele. Îi este potrivnică împovărarea sufletului - odraslă a toată răutatea - care 
îndepărtează de la noi Harul dumnezeiesc. 


Părintele prea mărea Simplitatea, subliniind că însuşi Dumnezeu este o Fiinţă 
simplă. Credinţa,  hărnicia, bunăvoința, smerenia,  nerăutatea, liniştea, 
ascultarea - toate acestea, explica Părintele, cresc pe temelia simplităţii sufle- 
tului. 


În toate căuta perfecțiunea. Preţuia numai rugăciunea din inimă, iar pe cea grăbită 
şi cu împrăştierea minţii o considera doar vânare de vânt. Dădea importanță 
fiecărui cuvânt al său, aşa că niciodată nu vorbea în plus. Vorba omenească, 
lămurea marele păstor, este chipul Cuvântului lui Dumnezeu, de aceea se cade 
să fie şi ea dreaptă şi sfântă. Pe de altă parte, nu trebuie să existe contradicții 
între cuvânt şi faptă: ce a fost spus şi promis, aceea şi trebuie făcut. 


Toate mădularele trupului le socotea a fi curate, menite să nască în om numai 
simţiri înalte şi sfinte. Încerca să transfigureze toate cele pământeşti. Se străduia — 
dacă ni se îngăduie să ne exprimăm astfel - să fie „asimilat de ceresc”. Pentru 
Părintele loan, pretutindeni şi în toate era numai Dumnezeu; toată viaţa, toate 
puterile sufleteşti îi erau îndreptate către Acesta. Cu alte cuvinte, în concepția 
duhovnicească a Părintelui, pământul era împreunat cu Cerul, iar simţurile lui 
reprezentau organe de percepere nu atât a celor exterioare, cât a impresiilor duhov- 
niceşti. 


Batiuşkăi nu-i plăcea să rămână dator față de nimeni, cu atât mai puţin faţă de cei 
ce-l ajutaseră. In Ajunul Crăciunului şi al Paştelui alcătuia liste cu persoanele 


cărora se cuvenea să le ofere aşa-numitele „bacşişuri”. În aceste liste erau incluşi: 
telegrafiste, poştaşi, funcționari de la poliție, ş.a. Nici chiar în ultimul an de viaţă, 
deşi destul de bolnav, nu şi-a uitat obiceiul şi s-a grăbit să întocmească listele, căci 
fără ele - „nu voi reuşi”, zicea el. 


Începând cu anul 1906, Părintele a avut de îndurat o boală gravă. Dacă până atunci 
fusese vesel, neobosit şi vioi, odată cu declanşarea acestei boli, brusc s-a tras la 
față, puterile au început să-i slăbească şi să se simtă epuizat. Totuşi nu şi-a neglijat 
sarcina de-o viaţă: slujirea zilnică a Sfintei Liturghii şi cercetarea nevoiaşilor. 


Ultima Liturghie Părintele a săvârşit-o pe data de 9 decembrie 1908. Începând cu 
această zi, boala s-a agravat, aşa încât a fost nevoit să înceteze să mai primească 
vizita persoanelor străine. Aproape tot timpul şedea întins în fotoliu, ținând 
fereastra deschisă. leşirea imprudentă la plimbare pe data de 17 decembrie, cu 
trăsura unui oarecare birjar, i-a înrăutățit şi mai mult starea. S-a şubrezit cu totul, 
aşa încât pe data de 19 decembrie n-a mai putut nici măcar să iasă în antecameră 
să-l întâmpine pe preotul venit cu Sfintele Daruri, aşa cum făcuse până atunci în 
fiecare zi. în ultimele zile ale vieţii sale pământeşti, 


Părintele a răbdat mari dureri din cauza bolii. A refuzat vizita medicilor şi medi- 
camentele, consumând numai apă sfințită din Izvorul cuviosului Serafim de Sarov. 


Ultima persoană pe care a sfătuit-o Părintele a fost egumena Anghelina. A vorbit 
cu ea despre sfințirea capelei - criptă din incinta Mănăstirii Sfântului loan. 


Noaptea spre 20 decembrie a fost una agitată. începând cu ora 2 nu s-a mai putut 
sluji de picioare. Se vedea cum începe să se stingă cu fiecare clipă. A fost nevoie 
să ne grăbim cu săvârşirea Sfintei Liturghii. La ora 4 a venit preotul cu Sfintele 
Daruri. Părintele loan a putut primi doar Sfântul Sânge, iar după ce s-a împărtăşit 
şi-a şters singur buzele. Pentru puţin timp s-a mai liniştit, apoi a spus: „Mă sufoc, 
mă sufoc” şi şi-a pierdut cunoştinţa. Respirația îi era tot mai stinsă. Preotul care 
venise a început Canonul de la ieşirea sufletului şi, după ce l-a terminat, s-a dus la 
Părintele. Acesta şedea nemişcat, cu mâinile pe piept. S-au mai auzit câteva 
respiraţii şi marele păstor şi-a dat în pace sufletul în mâinile lui Dumnezeu. Ochii, 
până atunci închişi, s-au întredeschis şi în ei se puteau zări lacrimi curate ca şi 
cristalul. Au fost ultimele lacrimi ale celui drept. 


Batiuşka a trecut la cele veşnice la ora 7 şi 40 de minute, pe data de 20 decembrie 
1908, în al şaptezeci şi nouălea an al vieţii sale. 


Pe durata bolii a fost tăcut şi grav. Se pregătea prin rugăciune pentru trecerea la 
Domnul. După osteneli nenumărate, de-o viaţă-ntreagă, s-a făcut cu adevărat spic 
copt în holda lui Hristos, de aceea nu mai putea rămâne cu noi, păcătoşii. 


A fost înmormântat în cripta construită de el în Mănăstirea Sfântului loan din 
Petersburg. 

Cortegiul funerar al Părintelui loan de Kronstadt 


Unul dintre preoţii prezenți la înmormântarea Părintelui loan, care privise până 
atunci destul de critic activitatea pastorală a acestuia, a declarat presei următoarele: 
„Când am ajuns la mormântul Părintelui, după ce cu greu am străbătut mulţimea 
de oameni, inima mea a simţit pe loc că aici nu se fac rugăciuni pentru un adormit, 
ci la racla unui bineplăcut al lui Dumnezeu. În biserică se auzeau vaietele şi 
tânguirile oamenilor care cereau ajutor de tot felul de la cel plecat la Domnul. Cu 
o intensitate şi mai mare am trăit acest sentiment în momentul înmormântării. 
Impresiile de atunci mi-au schimbat fundamental părerile despre păstorul din 
Kronstadt, pe care am început să-l apreciez, să-l iubesc, iar acum pot să mărtu- 
risesc că doar cu rugăciunea lui trăiesc”. 


II. Extrase din însemnările Jurnalelor din anii 1867,1870,1871 


Ultima filă a Jurnalului din anul 1867 
(Scrisă pe o singură pagină) 


La sfârşitul fiecărui jurnal Părintele loan rezerva o filă pentru însemnări cotidiene. 
Adeseori ele sunt dedicate mâncării, care avea - din cauza scrofulozei - un rol 
important în viaţa Părintelui, întrucât nu orice mâncare îi pria. Aşadar... 


În seara de 7 octombrie am mâncat pe săturate poamă şi am băut în răstimpul unei 
ore două pahare cu ceai. Însă a doua zi mi-a fost rău, atât din cauza mâncării, cât şi 
a ninsorii de afară, dar mai ales din cauza forţelor demonice care m-au împovărat şi 
mai mult. Nu trebuie să mă lăcomesc. Şi ceai trebuie să beau cât mai puţin sau 
chiar deloc. 


Cât de spurcate rămân buzele după fumatul ţigări. Fie şi numai după un singur 
fum! lar în piept - o mare strâmtorare, de la alungarea Harului şi datorită prezenţei 
celui străin. Doamne, miluieşte! 


Însemnări din anul 1870 


În zadar mă mânii pe cerşetori. Doar am cu ce să-i ajut. Mulţumesc Domnului 
pentru minunile Sale cu mine, căci azi, 5 mai, mi-a dat putere să mă întorc spre 
ascultarea binelui: când m-am dus la gimnaziu şi am trecut pe la Administraţie, am 
alungat cu mânie un cerşetor, pentru că minţea; dar când apoi am strigat la 
Domnul, când m-am tânguit şi am bătut la uşa milostivirii Sale cu credinţă, cu 
îndrăzneală şi nădejde, îndată am fost miluit şi mi s-a dăruit sănătate sufletească şi 
pace. Tot aşa, şi seara m-a izbăvit Domnul. 

«e 
În timpul Utreniei am fost ispitit de asprime, pentru faptul că părintele Matei nu a 
făcut milostenie. În mâini străine bucata pare mult mai mare. 


Am greşit înaintea Domnului: am tras de păr doi băieţi cerşetori, destul de mari, 
pentru cât de sâcâietori erau în cererea milosteniei. 


Doamne, să nu rămân un aspru şi-un zgârcit! 


Ieri am fost la grădina zoologică din Kronstadt şi am văzut animalele Domnului - 
ursul american, lupi, hiene, leoparzi, lei, uliul alpin, maimuțe de toate soiurile. Cât 
de diferite sunt şi caracterele animalelor! Minunate sunt lucrurile Tale, Doamne! 
Cum l-ai ridicat Tu deasupra tuturor animalelor pe omul creat după chipul şi 
asemănarea Ta, răscumpărat cu prea scump Sângele Tău! 
Doamne, îndepărtează de la mine apucăturile animalice: furia, zgârcenia, 
invidia ... şi toate patimile. 

că 
Când o femeie săracă s-a dus cu recomandarea mea la Maria A. Sinebriuhova din 
Petersburg, aceasta, mai că n-a alungat-o. lar eu - eu care mă mânii şi strig la 
cerşetori - am certat-o pe bogătaşă, m-am supărat şi am strigat la Dumnezeu, 
chemând dreptatea Lui şi dorindu-i sărăcia, ca să simtă pe pielea ei ce înseamnă să 
fii sărac. 


Doamne, miluieşte-mă pe mine şi iart-o şi pe ea, că nu ştie ce face. Este înşelarea 
bogăției. Duhul răutăţii a vorbit prin ea. 


?, 
.. 


Rog pe Preasfânta Născătoare de Dumnezeu şi pe toţi Sfinţii ca Domnul să 
ridice de la mine frica drăcească care pune stăpânire pe mine în timpul 
rugăciunilor obşteşti la care participă mult popor şi mai mari ai lumii acesteia, 
Să-mi ajute să mă rog mereu cu inimă deschisă şi cu putere pentru toți, ca pentru 
mine însumi, Să folosesc fără patimă bunurile pământeşti, cu dragă inimă dând 
celor nevoiaşi, să fiu blând şi îngăduitor cu casnicii mei şi cu Supuşii, Să fiu un 
profesor simplu, capabil, înţelept şi blând cu toți. 


Pe 20 iunie, la ora 4 dimineaţa am săvârşit Sfântul Maslu pentru bătrâna Ştefanida 
Romaşeva. M-a cuprins o răutate drăcească împotriva lui Vasile, citeţul, pornire ce 
m-a chinuit cu înverşunare tot timpul slujbei. Din cauza înrâuririi diavoleşti, orice 
mişcare a citeţului, felul în care îşi fâţâia piciorul înainte şi-napoi, felul în care 
întorcea foile, îmi stârnea în inimă furie. Însă, cu ajutorul lui Dumnezeu, cu 
rugăciune neîncetată şi nelăsându-mă pradă deznădejdii, m-am ridicat mai presus 
de această răutate. 


Nu ne vine a crede, dar drept e că dulciurile dau mult loc răutății diavoleşti. Aseară 
am băut la Goremâkina un ceai foarte dulce cu coniac şi n-am mâncat nimic acasă. 
Ceaiul a fost foarte tare - nu e sănătos... 


În timpul Sfântului Maslu s-a pornit şi o ploaie torențială, ceea ce a contribuit o 
dată în plus la iritarea nervilor mei. Dar şi atacul diavolesc! Câtă stăruinţă pentru a 
odrăsli răul! Cum caută să ne stăpânească inimile prin răutate, invidie, desfrânare, 
lăcomie şi alte patimi! Încearcă şi supune-te lui, şi curând te vei prăbuşi în iad! 


O să păzesc cu toată inima dragostea, dragostea către toţi! 
Nu e bine să-ţi împleteşti părul. 


Pentru ca rugăciunea Să nu fie numai a Bisericii, ci şi a ta, participă la ea cu 
atenţie, cugetare duhovnicească şi umilinţă. În caz contrar, ea va fi numai o 
slujbă bisericească şi ţie nu-ţi va aduce nici un folos. 

că 
Joi, 24 august, dimineaţa, dureri în zona mijlocului din cauza neînfrânării la mân- 
care. În zi de post am mâncat de dulce: caşcaval, unt, plăcintă din foi, umplută cu 
mere, peşte cu sos... Am greşit înaintea Domnului! Până când nu mă voi stăpâni?! 
Pe mine şi stomacul meu. 

+ 
M-am supărat pe soţie şi pe Ana Constantinovna, pentru că plapuma mea albă a 
fost murdărită cu „treaba mare” a copiilor şi nu au spălat-o. Văzând că m-am 
mâniat, au luat-o repede şi au spălat-o. 


Mulţumesc Domnului pentru nemăsurata Lui milă față de mine păcătosul. El mi-a 
ascultat rugăciunile şi a prefăcut furia mea în blândeţe, răutatea în bunătate, 
tulburarea în pace, robia în libertate, moartea în viaţă, focul în rouă, ruşinea în 
îndrăzneală. 


Să te păzească Dumnezeu să te înfurii! Este chinuitor, ucigător, înjositor. Omul 
furios este o fiară. 

că 
30 august. Am fost foarte ispitit astăzi după-amiază, când am venit acasă. Am găsit 
uşa camerei mele deschisă şi stricată. M-am înfuriat în aşa hal, că eram gata să-i 
alung pe toţi din casă. Am aflat mai apoi că fratele Alexei, negăsind cheia, a 
hotărât să deschidă uşa cu forţa pentru că i-a trebuit să ia câteva hârtii pentru 
doctor. Când să plece, un şurub a ieşit şi nu mai permitea închiderea uşii. Toate 
acestea le-am aflat după ce m-am potolit. Am scos şurubul şi uşa s-a închis uşor. 


Mânia a trecut, dar consecinţele ei... aprinderea sângelui a rămas şi, cu atât mai 
mult, duhul nu mi-e liniştit. Dumnezeule, ticălos sunt! Şi când s-au petrecut toate 
acestea? îndată după Sfânta Liturghie! I-am scârbit pe casnicii mei. N-ar fi trebuit 
să încui uşa. Cu siguranţă că vicleanul m-a îndemnat s-o-ncui! Dar ce importanţă 
mai are... trebuia să rabd dezordinea şi paguba, săvârşite din necesitate şi ca o 
excepţie. 


Iarăşi nimicitorul păcat m-a înşelat şi rău şi-a mai bătut joc de mine! Şi pentru ce?! 
Pentru o uşă! Pentru o uşă materială am intervenit, dar uşa inimii n-am păzit-o - am 
lăsat să intre păcatul. Am deschis larg uşa necreată de mână omenească şi l-am 
primit la mine pe tâlhar, pe diavolul. O, cum trebuie să păzim, nu uşile materiale 
făcute de mână omenească, ci pe cele nemateriale şi necreate de mână! Pe lângă 
aceasta, nu e oare păcatul în fiecare clipă la uşă? Nu-i da voie să capete putere 
asupra ta şi vei birui momeala lui. 

că 
8 septembrie. Foarte greu mi-a fost astăzi să slujesc Sfânta Liturghie. Am simţit în 
piept o nemaipomenită apăsare: duhul cel viclean, încolăcindu-se în coastele mele, 
mă presa, mă tulbura, mă siluia. Slujba am săvârşit-o cu mare greutate. La Vohodul 
mare, nu am putut rosti cuvintele „Pomeneşte, Doamne...”. După Liturghie, am 
făcut cu mare greutate sfințire la Clubul Morscoi şi în casa familiei Bumeanţeo. 
Am venit acasă. Aveam o proastă dispoziţie. Nu mai găseam parcă nici un motiv să 
mă bucur de viaţă, priveam la ai mei cu suspiciune. Am cerut un pepene, am 
mâncat şi mi-a fost mai bine, apoi m-am culcat, m-am odihnit şi m-am sculat mai 
vesel. La masă, din nou tristeţe şi melancolie. Pe toţi m-am supărat, n-am mai fost 
deloc binevoitor, toţi parcă-mi erau duşmani. După masă, abia de L-am înduplecat 
pe Dumnezeu să ridice de la mine patimile şi vrăjmaşii cei netrupeşti. M-am 
liniştit. 


11 septembrie, luni. Utrenia. M-am tulburat cu duhul, m-am întristat şi m-am 
indignat nespus de mult din cauza diaconului Kamnev, pentru că mirosea foarte 
tare a vin. Nici n-am putut sluji, răzvrătit fiind împotriva nepăsării lui. Chiar am 
prins ură pe el din cauza stării sale de ebrietate. 


De ce să mă tulbur şi să-l rănesc cu împunsături pe diaconul din biserică pentru 
neorânduiala lui? Oare eu nu sunt om cu slăbiciuni? Asta-i lipsa dragostei. Dra- 
gostea se milostiveşte, face rugăciuni pentru păcătos, nu se revoltă şi nu-l 
dispreţuieşte, nu luptă împotriva lui. 


?, 
.. 


În timpul Utreniei am avut nişte ispite cumplite: tulburare, mânie de la diavol; el 
era în mine şi cu în el, din cauza îmbuibării de ieri şi a încălcării postului în ziua în 
care Domnul nostru a fost dat spre pătimire şi moarte (miercurea). Eu, ticălosul, m- 
am vândut diavolului pentru mâncare şi, pe dreptate, am fost chinuit de el. Din 
lucrarea diavolului, m-am înfuriat pe diaconul Kamnev, care se îmbătase iarăşi. 
Port grijă de tămăduirea altora, dar de a mea nu. Doctore, vindecă-te pe tine însuţi! 
De ce vezi paiul din ochiul fratelui tău, iar bârna din ochiul tău nu o vezi? Scoate 
mai întâi bârna din ochiul tău şi apoi vei vedea să scoţi paiul din ochiul fratelui: 
leapădă-te de zgârcenie, de lăcomie şi îmbuibare, de răutate, furie şi invidie, de 
făţărnicie şi mândrie, de desfrânarea cea ascunsă înlăuntru şi de altele asemenea; 
abia atunci îi vei putea vindeca şi pe alţii! 

că 
Am greşit înaintea lui Dumnezeu şi a casnicilor mei. Venind acasă de la gimnaziu, 
m-a cuprins un duh de mânie împotriva alor mei, pentru că au stricat aerul în 
camera mea şi au mâncat mâncarea de post, şi aşa puţină, cu toate că pentru ei 
zilnic, neexcluzând nici măcar zilele de post, gătesc carne, supă, friptură. Eu, oare, 
care zilnic particip la dumnezeiasca cină, să stârnesc cearta pentru mâncarea cea 
trecătoare?! Ei aproape că nici nu cunosc această mâncare veşnică şi e firesc să fie 
lacomi după mâncarea trecătoare. Lasă să mănânce până la săturare şi îmbuibare! 
Curând vor simţi urmările acestei pofte necumpătate şi, poate măcar atunci, îşi vor 
aminti de post. 


În zilele de post trebuie să mănânc într-o cameră separată, ca să nu le văd 
nelegiuirile şi să mă tulbur. Am rugat stăruitor pe Dumnezeu să mă izbăvească de 
toată răutatea pe care o am împotriva membrilor familiei mele din cauza nesațiului 
lor la mâncare şi băutură, din cauza nerespectării postului. Nici ei nu învaţă să se 
înfrâneze, şi nici pe copii, ci îi ghiftuiesc cu carne, lapte şi ouă. 


Dar, oare, de ce să mă ispitească acestea pe mine? Voi lăsa totul în seama lor, iar 
eu mă voi ocupa de mine. Oare nu din invidie, din propria lăcomie şi zgârcenie le 
țin eu seama de cât de mult mănâncă şi bea? Oare nu răutate drăcească se ascunde 
în acestea? Oare nu-i propria-mi necumpătare şi nesăturare? Ba da. 


Creştinul trebuie să păzească în casa lui, pe cât e posibil, pacea şi liniştea, să-i 
iubească fierbinte pe toţi - atât pe ai lui, cât şi pe străini - să nu se supere pe ei. 
Şi, din vieţuirea de acasă, să poarte cu el dragostea şi liniştea sufletească în 
biserică şi în casele enoriaşilor, pentru ca pretutindeni să domnească în Sufletul 
său liniştea. Amar însă dacă acasă e discordie; ea este adusă şi în biserică. 


Dumnezeu ne trage spre înălțime, iar diavolul ne trage la vale. Dumnezeu spre 
Viaţă, diavolul spre pierzanie. Astăzi, 25 decembrie - Naşterea Domnului, la 
scoaterea miridelor din prescuri diavolul m-a robit prin cugete trupeşti şi prin 
invidie, şi m-am mâhnit, m-am tulburat. Numai rugăciunea sinceră, stăruitoare, 
adâncă m-a izbăvit de o biruinţă desăvârşită din partea lui şi de ruşinare. Atât de 
mult m-a ademenit satana prin pofte pământeşti! 


Iar înainte de începutul Sfintei Liturghii, când am început să îmbrac veşmintele, 
pentru că nu erau pe gustul meu, duşmanul m-a tulburat şi m-a îngenuncheat, răz- 
vrătindu-mă împotriva protoiereului, zicându-mi că s-a zgârcit să-mi dea nişte 
veşminte cum s-ar fi cuvenit pentru sărbători. Dar gândul că Făcătorul Cerului s-a 
născut ca om într-o iesle sărăcăcioasă şi a fost înfăşurat în pânză simplă (Luca 2, 
7), m-a smerit şi m-a liniştit. Am renunţat la dorinţa de a purta veşminte stră- 
lucitoare. 


Iată cum Sunt lucrătoare împătimirile inimii mele până şi în biserică, unde 
fiecare om trebuie să fie ceresc, cu totul alipit de Domnul! O, cât de păgubitoare 
sunt patimile noastre! Și, dimpotrivă, cât este de bine să ne alipim de Dumnezeu! 
Câtă pace, câtă uşurare! 

că 
Am greşit lui Dumnezeu şi fraților, vorbindu-i de rău pe părinţii protoierei Pavel şi 
Matei. Numai Dumnezeu este Judecătorul lor! De ce să ridic eu judecată aspră 
împotriva lor?... Oare eu sunt fără de neajunsuri, fără de neputinţe?... 


În timpul Utreniei, chiar de la început, m-a cuprins duhul răutăţii şi al răzvrătirii 
împotriva părintelui protoiereu, care a dat dispoziţii referitoare la oficierea sluj- 
belor în altarul lateral. Abia L-am înduplecat pe Dumnezeu să alunge de la mine 
acest duh satanicesc, care m-a luptat cu sălbăticie şi m-a împiedicat chiar să rostesc 
ecteniile. 


Vecernia am slujit-o necuviincios din cauza neînfrânării la vin. Nici n-am mai spus 
ecteniile. Am păcătuit! 


A 3 : .] i E , a 
De-acum încolo să nu mai bei fără cumpătare! Cunoaşte-ţi mereu măsura! 


* Sfântul loan de Kronstadt, în însemnările din jurnalele sale, foloseşte adesea exprimarea la 
persoana a Il-a singular adresându-se către sine însuşi. 


Ba, pe deasupra, m-am mai purtat aspru şi cu diaconul. Mult am să mai cad?! Nu 
judeca, nu te aprinde de mânie, ci cu blândeţe îndreptează. 


III. Extrase din însemnările Jurnalului din anul 1871 


Mulţumesc Domnului, Care, mi-a ascultat rugăciunile şi mi-a dăruit în timpul 
Privegherii foc ceresc în inimă şi lacrimi de umilinţă în rugăciunea pentru oameni. 
Am cerut fierbinte de la Domnul acest foc pentru toți oamenii, pentru ca nimeni 
din biserică să nu rămână rece, să nu stea neputincios şi sărac, ci toţi să se aprindă 
de focul Harului. „Hristoase, Lumina...” am rostit tare şi din prea plinul inimii. 
Rugăciunea de iertare nu am mai spus-o. 


După Priveghere, m-a luptat ispita din cauza cerşetorilor atât de numeroşi. l-am 
miluit însă pe toţi, deşi nu prea vroiam. îi miluiam şi-i mustram. Pe băieți m-am 
supărat fiindcă cer într-una, nemulțumindu-se cu ce primesc. L-am tras puţin de 
păr pe unul pe care l-am prins că fura. l-am certat în inima mea şi am păcătuit! O, 
Doamne, dă-le tuturor săracilor şi cerşetorilor de curând aciuaţi în oraşul nostru 
pâine, îmbrăcăminte şi adăpost! Celui Care S-a făcut sărac pentru noi, (II Corinteni 
8, 9), adu-l ca jertfă sărăcia de bunăvoie şi o inimă blândă, milostivă şi darnică. 


Seara, întorcându-mă acasă de la familia Caşino, după ce am dat milostenie la mai 
mulți cerşetori, mi-au mai ieşit în cale câţiva. Unii dintre ei veniseră şi înainte la 
mine să-mi ceară. în gând, am aruncat în Filip, unul dintre băieţi, cu epitrahilul - 
simbolul Harului! - pe care-l purtam, netrebnicul de mine. O, câtă îndrăzneală! 
Câtă nerăbdare! Câtă asprime! Câtă răutate! Câtă zgârcenie! O, iubire de argint 
acoperită cu masca milosteniei! Câtă nesăturată dragoste de plăceri! 


Nu crede! Nu crede, omule, gândului tău, când ţi se pare că dai prea mult 
săracilor, că prea mult timp pierzi cu milostenia! Nu uita că a-ţi aduce aminte de 
săraci este o obligaţie care te priveşte direct (Galateni 2, 10)! Fă lucrul 
Domnului cu bucurie şi alungă îndată din sufletul tău mâhnirea, răutatea şi 
cârtirea, ştiind că pe acestea le naşte pofta trupului şi a sângelui, căci trupul 
gata este mereu să mănânce şi să bea, să se desfăteze, să se gătească, să-şi 
împlinească patimile, să trăiască pentru sine şi nu pentru alții. 

că 
Cu mila lui Dumnezeu, prin harul Sfinţilor şi prin dătătoarele de viaţă Taine, cu 
puterea rugăciunilor, duhurile întunericului au fost alungate de la făptura cea 
cuvântătoare: bolnavul Alexei Timofeevici Sidorov a primit tămăduirea. Despre 
aceasta am aflat astăzi, 24 decembrie, de la soţia lui. 


Bolnava Alexandra, soţia ofițerului Ivan Timofeevici Sidorov, de asemenea, s-a 
vindecat cu rugăciunile noastre, pe 24 decembrie. Mulţumiri Domnului Celui de 
viaţă dătător. Slavă milostivirii Sale! 


Bătrânica familiei Muraşov, din mila lui Dumnezeu, s-a tămăduit de boala ei când 
a primit dumnezeieştile Taine din mâinile mele, ale nevrednicului. Slavă dumne- 
zeieştilor Taine! Ei i-am făcut şi Sfântul Maslu. 

+ 
Pe când mă aflam la Petersburg de Crăciun, am avut o ispită ce mi-a primejduit 
sănătatea şi însăşi viaţa. Pentru c-am mers mult pe jos prin centrul Petersburgului, 
am răcit foarte tare şi mă durea în gât. Ajuns la casa diaconului Nesviţcov, m-am 
aşezat la masă şi am luat o bucată de carne, care mi s-a oprit în gât. Era cât p-aci să 
mă înec! Cu mare greutate şi durere am reuşit să beau un ceai. Imediat ce mi s-a 
oprit carnea în gât, m-am sculat de la masă şi m-am aşezat pe brânci, dar fără 
rezultat. Am chemat medicul, dar n-a putut să-mi facă nimic. Mi-au dat vomitive şi 
tot n-au ajutat. Trei zile m-am chinuit în Petersburg! Ziua era ca noaptea, iar 
noaptea ca iadul. Nici să mănânc, nici să beau nu puteam. Nu puteam să fac 
aproape nimic. Cu mare greutate, abia înghițeam lichide şi firimituri ude. S-a 
întâmplat năpasta aceasta pe data de 29 decembrie. Cu permisiunea medicului, am 
plecat acasă vineri, pe 1 ianuarie 1871. Greu mi-a fost pe drum! Acasă m-aştepta 
doctorul Beater. Mi-a spus cuvinte liniştitoare, însă mie tot nu mi-a fost mai bine. 
Noaptea mi-a fost agitată. Am avut coşmaruri îngrozitoare, infernale, chinuitoare... 
- un haos! Asta s-a întâmplat imediat după ce m-am întors. în nopţile ce-au urmat 
mi-a fost însă mai bine, din ce în ce mai bine. Acum, mulțumesc Domnului, Care 
m-a cercat, dar m-a şi scăpat de la moarte. Pe dreptate am fost pedepsit. Pentru 
lăcomia mea. Slavă Ţie, Doamne! 6 ianuarie 1871. 


Visul din 11 ianuarie mi-a vădit slava deşartă. Se făcea că purtam o cruce de aur în 
faţa unor cinstiți stareţi care nu aveau o astfel de cruce. Am greşit Domnului! Mi-a 
fost vădită şi lăcomia. Am simţit tulburare în trup de la prea multa scrumbie de ieri 
şi de la frişcă-hrişcă. 


IV. Extrase din însemnările Jurnalului din anul 1872-1873 


Prima filă a Jurnalului din anul 1872-1873 

- Să fac terci cu morcov. 

- La Nicolai Tunderman - cartea mea cu Vieţile Sfinților. 

- Nepoatele mele sunt trecute la întreţinere semibugetară, primesc câte 50 de ruble. 
Eu trebuie să le cumpăr haine şi să-i trimit scrisori Augustei Alexeevnei, iar toate 
acestea mă vor costa circa 100 de ruble pe an. 

- De mers la Corşinova luni, 4 septembrie. 

- 26 septembrie 1872, să scot la Proscomidie o părticică pentru Nicolai Serebr şi să 
mă rog pentru cel rătăcit. Sfinte Apostole Ioane Teologule, roagă-L pe Dumnezeu 
pentru fiul care se pierde! Lupul l-a răpit, iar leul îl sfâşie. 

- Oare nu era mama cea pe care am văzut-o noaptea în vis, în chipul unei femei 
bolnave de holeră? 28 noiembrie 1872. Roagă-te mai stăruitor. 

- Lui Bogdanov i-am dat 4 cărți, 23 noiembrie 1872. 

- Lui Vzeachin - 4 cărţi. 

- Să aduc din podul casei chipurile reproduse cromolitografic şi să le atârn în ca- 
binet. Să le spun tâmplarilor ce au de făcut. 10 ianuarie 1873. 

- Scrisori către: Augusta Alexeevna. 

- Ivan Alexeevici. 

- Vasilie Vasilievici. 

- Al. Vasilievici. 

- 22 iulie, să fac cheie la uşa cabinetului meu. 

- Azi, 5 august, i-am dat pisarului sărac 60 de copeici pentru palton. Să văd, îşi 
cumpără? Săracului gârbov i-am dat 30 de copeici pentru palton. În zadar mă 
înfurii pe cerşetori, am cu ce să-i ajut. 


1) Despre viaţa lui de familie 


Viaţa de familie. Membrii familiei. 

- SOŢIA - Elisabeta Constantinovna Nesviţcaia - Serghieva 

- SORA Ana Constantinovna (Nesviţcaia - Ţvetcova) - sora soției, văduva părin- 
telui Grigorie Ţvetcov, a locuit până la căsătorie şi în perioada văduviei în 
apartamentul Părintelui loan. 

- COPIII - două fete mici ale Anei Constantinovna 

- FRATELE Alexei - cumnatul - fratele soţiei Elisabeta Constantinovna 





Părintele loan şi Ana Constantinovna, cumnata lui 


Şezând la un ceai împreună cu Alexandra Petrovna Silina şi Alexandru Stepanovici 
Kedrov, în apartamentul lui Leapardavo, am întrebat din politeţe, fără un interes 
sincer, cum se mai simte Ana Petrovna Lamanova. Şi mi s-a răspuns că e bine, 
sănătoasă. Eu, în loc să mă bucur pentru ea, am simţit în inimă mâhnire (iată, câtă 
stricăciune!) pentru însănătoşirea ei, pentru tămăduirea de melancolia în care se 
afundase, de tristeţea şi deznădejdea cu care eu credeam că a fost pedepsită pentru 
limba ei ascuţită, cu care-i taie pe toţi şi pe fiecare în parte. 


O, inimă rea, invidioasă şi meschină, care te bucuri de nenorocirea altuia! De câte 
chinuri nu eşti vrednică, unealtă a diavolilor! Plin de amărăciune, apăsat, tulburat şi 
ruşinat am rugat cu umilință pe Domnul să mă miluiască, iar El m-a izbăvit, 
alungând de la mine aceste ticăloase simţiri şi dăruindu-mi pace. Mai fă, după 
aceasta, voia inimii tale ticăloase! Să păzească Dumnezeu! în nimic rău să nu o 
urmezi! Dacă eu aş şti că şi mie îmi doresc alţii acelaşi rău, ce aş face? Cum m-aş 
simţi? Aşadar, cum vrei să se poarte oamenii cu tine, astfel să te porţi şi tu cu ei. 
Bine pentru bine! 


Dă-mi, Doamne, să trăiesc în bună înţelegere cu membrii familiei mele! Dă-i, 
Doamne, soţiei mele, Elisabeta, să mă asculte pe mine, soţul ei, întrucât de ascul- 
tarea ei atârnă pacea noastră. Dă-i surorii ei, Ana, înțelepciune, să nu-i despartă pe 
soţi, că Tu eşti Cel ce ne-ai unit pe noi doi şi-ar fi prea dureros pentru mine, 
Doamne. Fie ca Ana, sora ei şi a mea, să se mulțumească cu ceea ce primeşte în 


dar: casă, masă şi toate celelalte. Doamne, fă să nu mă scârbesc de ea, dă-mi 
răbdare! 


Dă-mi să mă bucur de dragostea soției şi a cumnatei mele. Ajută-le lor să facă 
treburile casei, iar nu să şadă fără rost. 


Îți mulţumesc, Doamne, că m-ai izbăvit de nenumărate ori de răutate şi furie 
împotriva surorii Ana Constantinovna, când toate privirile şi mişcările ei îmi 
păreau izvorâte din răutate şi mândrie, din rea-voinţă şi din împotrivire. Şi chiar 
dacă ar fi fost aşa, ce era? Nu e ea de vină, ci diavolul se năpusteşte asupra mea, 
pentru păcatele mele. Iar eu trebuie să biruiesc răul cu binele, mândria cu smerenia, 
toate neplăcerile cu răbdarea. ŞI, ce este cel mai important, e că eu, în mine însumi, 
nu trebuie să am nici urmă de răutate. Diavolul mi-i cleveteşte continuu înlăuntrul 
meu pe semenii mei, în special pe văduvă şi pe orfane, pe soţie şi pe cerşetori. Mă 
aţâţă împotriva lor, iar eu mă enervez şi mă supăr pe ei. Trebuie să mă înarmez 
împotriva mea şi a patimilor mele, iar nu împotriva oamenilor. 


Doamne, dă-mi să ţin minte mereu făgăduinţa pe care am făcut-o în biserică pe 
data de 14 septembrie, în ziua prăznuirii înălțării Sfintei Tale Cruci. Am promis 
atunci să-mi schimb cu desăvârşire modul de vieţuire, să tac mai mult acasă. 
Doamne, pune pază gurii mele! Prea cu ardoare doresc ca să muncească şi Ana 
Constantinovna, care trăieşte ca un trântor. Şi asta nu-i bine, de vreme ce eu, din 
pricina acestei dorinţe pătimaşe, şi stăruitoare, simt faţă de ea antipatie şi duş- 
mănie, ca şi faţă de o leneşă, o trândavă şi-o scandalagioaică. De ce nu am faţă de 
ea sentimente creştineşti: blândeţe, nerăutate, îngăduinţă, răbdare, dragoste şi pace? 
Doamne, Tu toate le cunoşti. Miluieşte-ne pe noi! îndreptează calea vieţii noastre 
după voia Ta! 16 septembrie, ora 1.00, la amiază. 

«e 
Dacă supa nu e proaspătă, ci e făcută de ieri, chiar dacă-i din carne, să nu mănânci, 
căci irită nervii. Dulciurile, la fel - au aceleaşi consecinţe. Cafeaua - şi ca trebuie 
evitată. 


Un uragan cumplit m-a potopit azi, chiar înainte de Privegherea pentru Duminică. 
Bine ar fi fost dacă n-aş mai fi trecut pe acasă: eu mă grăbeam să mă întorc la 
biserică, iar soția m-a-ncuiat în casă. Toată Privegherea n-am fost în apele mele, ci 
indispus, tulburat. Abia făcând pocăință, mi-am redobândit pacea. (Nu trebuia să 
trec pe acasă să-mi schimb centura!) 


Mulţumesc Domnului, Care cu puterea Sa a oprit Duminică dimineaţă zbuciumul 
patimilor din mine, pentru lacrimile de pocăință din timpul citirii canonului, a 
Acatistului prea dulcelui lisus şi a Rugăciunilor dinaintea împărtăşaniei. Pacea s-a 
sălăşluit în mine. 

«e 
Dăruieşte-mi, Doamne, dragoste pentru cei de aproape ai mei, care trăiesc 
împreună cu mine. Dă-mi să rabd neputinţele lor, căderile şi răutăţile lor. Dă-mi 
să mă îmbogăţesc în dragoste, smerenie, nerăutate şi răbdare, în înfrânare, 
curăţie şi ascultare, în sârguinţă la lucru. Toate sunt vis şi deşertăciune, în afară 
de dragoste. 


La botezul săvârşit la familia Vişneacov m-am bâlbâit din cauza unei frici drăceşti. 
Mă tem de duhul necredinţei, al tăgăduirii şi al neseriozităţii pe care-l au ofiţerii şi 
laicii. Fiul lui Vişneacov, ofiţer din gardă, a fost naş. Dar exact într-o astfel de 
situaţie e nevoie de calm şi de tărie, de bunăcuviinţa proprie cinului nostru. Puterea 
adevărurilor de credinţă ne obligă la aceasta. 

«e 
Întăreşte, Doamne, după marea milă şi îndelunga Ta răbdare, liniştea şi pacea pe 
care mi le-ai dat după furtuna şi tulburarea stârnite de vizita pe care mi-a făcut-o 
ieromonahul Eugen de la Lavra Troiţei - Sfintei Treimi - Serghiev, de lângă 
Moscova, care era băut şi vorbea mult, zicând chiar şi cuvinte necuviincioase. 
Aprinzându-se de mânie, sora mea Ana Constantinovna - care ar fi trebuit să-l 
respecte, cel puţin pentru vârstă şi pentru rang - s-a aruncat asupra lui cu 
ameninţări şi cuvinte jignitoare. O, Doamne, de-ai înţelepţi-o şi-ai învăţa-o Tu 
însuşi, căci pe mine nu mă ascultă! Miluieşte-ne pe noi, Doamne! Răutatea este de 
la diavol, de aceea nu o sufăr. Te rog pe Tine, Doamne, dezrădăcineaz-o din 
temelie şi din mine, şi din ceilalți! 


Venind acasă, soţia mi-a dat bineţe. Este lucrarea Harului lui Dumnezeu. Îţi mulţu- 
mesc, Doamne! 


Părerea mea despre ieromonahul Eugen... Este foarte necioplit, îi plac vinul şi 
femeile, îi place să se laude. Singur se laudă cu nesupunerea față de egumenul său, 
Damaschin. În plus, e certăreţ. A numit-o ticăloasă pe Ana Constantinovna pentru 
replicile ei. Doamne, nu-mi mai scoate în cale asemenea oameni, să nu mai văd un 
asemenea monah! 


In această ceartă, mi-a revenit şi mie partea de vină. De ce nu am luat apărarea 
celei ofensate? De ce nu l-am alungat pe monah? Dar cum să-l alung pe oaspete?! 
Bine era să-l evite ea, ca să nu se certe. 


O, suflete al meu, împotriva duşmanilor şi a casnicilor tăi, înarmează-te cu 
dragostea şi cu răbdarea. Nu fii tu însuţi duşmănos, aşa cum ai fost până acum! 

«e 
Imi respect soţia pentru dragostea statornică pe care o are pentru mine, în toată 
această atmosferă instabilă a vieţii noastre de familie. 


Îmi pare rău de cumnata mea Ana, pentru metehnele ei dobândite din copilărie: îi 
desconsideră pe cei din jur şi e nesociabilă. Se socoteşte mai presus şi mai bună 
decât toţi. Nimeni nu se compară cu ea! Să nu îndrăznească cineva să o jignească! 

că 
Sunt îndatorat familiei Nesviţki: trebuie să-i respect şi să-i iubesc pe toți membrii 
ei, să trăiesc în pace cu ei, bine slujindu-le, să-i preţuiesc şi să se reverse din casa 
mea, ca dintr-un izvor, dragoste către toţi. 

că 
M-am destăinuit din suflet soției mele, făcându-o să verse lacrimi. Şi mie mi s-a 
înmuiat inima, cu mila lui Dumnezeu. Este bine să ne deschidem sufletele unul în 
faţa celuilalt. Oare nu pe aceasta se bazează spovedania? 


2) Părintele loan şi copiii 


Redăm mai jos câteva însemnări referitoare la nepoatele Părintelui loan, pe care le 
avea din partea soției, fiicele cumnatei Ana Constantinovna - Rufina şi Liza - pe 
care Părintele le-a educat şi le-a rostuit în căsnicie. 


Cât de des, aproape necontenit, şi cu câtă sălbăticie caută să mă stăpânească şi să 
mă nimicească pe vecie duşmanul meu înrăit - diavolul, învrăjbindu-mă şi în somn 
împotriva soţiei mele, care cu multă gingăşie îngrijeşte de fetiţe, de Rufina şi Liza. 


Astăzi mi-a înfăţişat-o rea, demonizată. Se făcea că era în vie, iar mama unui prunc 
oarecare i-a despicat cu toporul capul, în semnul crucii. Grozăviile satanei! Să te 
despice pe tine, satană, însuşi Dumnezeu! 


lartă-mă, Doamne, că pentru capriciile copilei Rufina m-am supărat pe soţia mea, 
care, tot răsfățând-o, i-a stricat fetiţei caracterul cu prea multa-i îngăduinţă. lartă- 
mă, pentru că din cauza lipsei de răbdare şi a enervării am spus că le voi mai ţine la 
noi în casă (pe mama-văduvă împreună cu copilele ei) numai până la vară. 


După-amiază nu trebuia să beau pe săturate ceai şi cafea. Am greşit față de 
Dumnezeu şi faţă de mine însumi! Cât voi mai petrece în această neînfrânare? Oare 
pentru aceasta a fost postul? Oare pentru aceasta, pocăinţa? Ca iarăşi să continui cu 
vechile păcate? 


De viaţa sau de lâncezeala şi de lenea cumnatei tale, Ana Constantinovna, să nu te 
legi! Cunoaşte-te pe tine însuţi şi fă lucrul tău, iar pe ea las-o în grija lui Hristos, 
Capul trupului Bisericii, Păstorul sufletelor noastre. Văd cum duşmanul intenţionat 
mă îmboldeşte să observ la ea numai ce e rău, pe când cele bune le trec cu vederea. 


Astfel, am uitat că mi-a pansat degetul bolnav cu multă bunăvoință; că ieri, înainte 
de culcare, mi-a zis: „iertaţi-mă”, în vreme ce eu am rămas doar cu dorinţa de a-mi 
cere primul iertare. Mulţumesc şi pentru atât. Dumnezeu să fie cu ea şi cu mine! 
Învaţ-o, Doamne, să muncească şi nu-i îngădui numai să aştepte bogăţie, de parcă 
pentru ea ar trebui să pice din cer. Învaţ-o lucrul, învaţ-o să muncească! 

«e 
Dacă eu, de la un pahar sau unul şi jumătate, m-am simţit greoi, cum trebuie, oare, 
să se simtă cumnata mea, Ana Constantinovna şi fata ei, Rufina! Mama nu mă- 
nâncă niciodată de post, doar lapte, ouă şi carne. Îi e scârbă de mâncarea de post! 
Ce se va alege de educaţia fiicei? Doamne, vindecă rătăcirea mamei, Ana! 


Amintire despre mila Lui Dumnezeu faţă de mine Mergând azi, marţi, 27 martie, la 
un botez pe strada Pesocinaia, am întâlnit-o pe cumnata mea, împreună cu Rufina, 
plimbându-se cu trăsura şi am gândit: uite-o cât de des se plimbă! Nu poate să 
meargă pe Jos?! Pe deasupra, în fiecare zi dă gata cinci sticle de lapte, mănâncă 
carne, nerespectând nici un post, şi trăieşte de parcă n-ar fi văduvă, ci o 
negustoreasă bogată sau soţie de general sau de conte... Şi toate acestea pe spinarea 
mea! Pentru o astfel de „doamnă” mi-am cruțat eu bunurile până acum?! 


Am păcătuit şi m-am tulburat. M-am plimbat mult, rugându-mă şi căindu-mă 
pentru păcat, cerând iertare. Mi-am zis întru sine: pentru ce mă întristez? Ce-mi 
lipseşte?! Unul Dumnezeu, Harul Său, dreptatea Lui, pacea, mila, dreptatea, dra- 
gostea! Celelalte, pământeşti, deşertăciune sunt! De cele necesare Se va îngriji 
Domnul. 


?, 
.. 


Mulţumesc Domnului că mi-a auzit strigătul de pocăință şi m-a izbăvit de 
tulburarea şi de strâmtorarea furiei, dăruindu-mi pace, linişte, dezrobire şi Har. 


Ce va ieşi din copila Rufina?! Să dea Domnul să fie ceva bun. Dumnezeu ne va 
arăta. 

«e 
Acasă, ca urmare a unei irascibilități pricinuite de boală, m-am supărat pe soție 
pentru că nu m-a lăsat să mă duc în camera mea, fiindcă o culcase acolo pe Rufina. 
La masă mi-am enumerat în gând toate îngrădirile pe care mi le pune. Recunosc, 
sunt orgolios, capricios, încăpățânat! De acum încolo, cu ajutorul lui Dumnezeu, 
trebuie să fiu atent, să las deoparte toanele şi să trăiesc în bună înţelegere, pace, 
linişte şi nerăutate. Soţia adevărat grăieşte că uneori n-am dreptul să deschid gura. 

+ 
Toate câte le fac acasă sunt pline de mândrie şi de îmbufnare. Rufina m-a numit 
taică bosumflat. 


Cine a vorbit de fapt prin gura ei?! Trebuie să ascult glasul îngerului. 

+ 
Mulţumesc Domnului pentru o nouă minune a milostivirii Sale, pentru că m-a 
izbăvit din nou să nu mă înfurii. După Liturghie am venit acasă, m-am dus în 
grădină, unde era dădaca împreună cu Liza, micuța de un an. Salutând-o, i-am 
cerut să-mi dea mânuţa, dar ea a luat pământ şi a aruncat în mine. Simţind prezenţa 
celui rău în ea, m-am supărat. Am intrat în casă şi m-am supărat şi pe soție, din 
cauza surorii ei, reproşându-i că niciodată nu mi-a cerut permisiunea de a locui în 
casa noastră. 


O, cât de crud şi-a bătut joc de mine vrăjmaşul! Chiar şi acum, după reînnoirea cu 
Sfintele 'Taine... Cu ce îndrăzneală a intrat în inima mea! Plecând însă de acasă, 
pentru că trebuia să fac o slujbă pe vaporul lui Dinner, m-am rugat, m-am pocăit, 
mi-am cunoscut nebunia, rătăcirea, orgoliul, pretenţiile prosteşti. Mă rugasem şi 
acasă, căzând în genunchi în faţa Domnului. Am continuat să stărui în rugăciune, 
nu numai în drum către Dinner, ci şi în apartamentul lui, apoi mergând de la el spre 
vapor şi abia când am ajuns acolo, Dumnezeu mi-a îndepărtat lepra de pe suflet, 
mi-a tămăduit rana inimii, a ridicat de la mine necinstea. Mi-am dat cuvântul că o 
să-mi păzesc cu trezvie gândurile şi inima şi că niciodată, sub nici un motiv, nu o 


să mă mai mânii pe nimeni şi nu o să mai fac voia vrăjmaşului diavol. Să mă ajute 
Dumnezeu a împlini în întregime promisiunea inimii mele! 


3) Alte însemnări 


In mare parte, din mila lui Dumnezeu, am agonisit cu Sfânta Cruce - Slavă Crucii 
Tale, Doamne! - pe lângă nenumărate daruri duhovniceşti, şi mâncare, băutură şi 
îmbrăcăminte îndeajuns. 


De ziua Sfinţilor apostoli Petru şi Pavel am strâns 35 de ruble. Părintele protoiereu 
Pavel a strâns doar 12 ruble. Azi, în Biserica Sfântului Andrei din Kronstadt, 75 de 
ruble, iar părintele Matei 58 de ruble. 

«e 
Câtă bătaie de cap am avut cu mine ieri, adică sâmbătă seara. Pe câtă bătaie de cap 
am avut, pe atâta mişcare ar fi trebuit să fac în aer liber, pentru ca îndrăgita 
brânzoaică, mâncată cu poftă şi peste măsura cuvenită, să reuşească să se mistuie 
cum trebuie şi să se transforme în cele de folos! Dar ce împuţinare de suflet şi ce 
inimă rece, câtă tulburare şi frică m-au cuprins din cauza ei, în timpul Privegherii! 
lată cât de vătămătoare sunt toate excesele! 

«e 
7 mai. S-au împrăştiat oile mele - cerşetorii, odată cu sosirea verii. Sunt puţini cei 
care mai cer de la mine milostenie. În schimb, unii recurg la minciuni neruşinate 
(precum acea scrisoare falsă de la Chirilinko, scrisă de cerşetori), poate din cauza 
împietririi inimilor noastre. Nevoia i-a împins să se adune lângă Biserica Sfântului 
Andrei şi lângă casa parohială, nu lenea. 


Ieri am avut parte de un cuvânt plin de dragoste şi de gingăşie de la Ana Constan- 
tinovna. Slavă Domnului! Să fie inimile noastre unite de o dragoste frățească! 

«e 
7 septembrie. Astă noapte, din cauza viselor, m-am înecat în necurăţia desfrânării. 
Am avut o scurgere din cauza consumului excesiv de lapte, pe care l-am băut ieri, 
în zi de post. Mi-am îngăduit asta ca să-mi întăresc stomacul, zice-se, în vreme ce 
de mâncare de post nu mi-a fost poftă. Scurgerea am avut-o înainte de ploaia 
puternică. Să fi ştiut din timp...! M-am sculat imediat, m-am spălat pe mâini şi am 
citit cu lacrimi rugăciunea de curățire. Slavă îndelung răbdării lui Dumnezeu! 
Pe viitor să nu mai bei lapte în post, în afară de mare nevoie! 


«e 
După cursuri, a trebuit să fiu la prânz la Nazarova, pentru parastas. M-au mâhnit 
adânc fraţii de preoţie: m-au mustrat de pomană, fără nici un temei, în legătură cu 
milostenia pe care o fac: că dau la toţi tâlharii şi îi înmulțesc în oraş, că toată 
milostenia mea nu face nici cât o para chioară (a spus părintele Vasilii 
Cerneavskii), că e de datoria lor să-mi atragă atenția asupra felului necugetat în 


care dau milostenie, ca să mă îndrept. 


Părintele Matei a spus în public că unii băieţi şi unele fete din rândul cerşetorilor 
au fost văzuţi îmbrăţişându-se şi sărutându-se. Protoiereii au confirmat că ase- 
menea lucruri se întâmplă des. Într-un cuvânt, toţi erau de acord că eu favorizez 
parazitismul şi desfrâul. 


Până la urmă, le-am spus că voi înceta să mai dau milostenie, dar, în faţa lui 
Dumnezeu, să ia ei asupră-le răspunderea pentru cerşetori, pentru foamea lor, 
pentru lacrimile, tânguirile, murmurul, fărădelegile şi infracțiunile lor. 


Eu voi aştepta lămurire de la Dumnezeu: sunt corecte sau greşite acțiunile mele? 
Este îndreptăţită sau nu milostenia mea? Au sau n-au dreptate în privinţa mea? (26 
octombrie, dimineaţa, ora 4) 


Cerneavskii, Veselov, Tracevskii (toţi preoți) au afirmat că ei îşi asumă această 
responsabilitate cu toată frica de Dumnezeu şi pe răspunderea lor. 


Dă, Doamne, să simtă frica Ta, pentru neomenia şi neîndurarea lor, pentru iubirea 
de arginţi şi pentru aroganţa lor. 


V. Extrase din însemnările Jurnalului din anul 1873 


1 ianuarie 1873. Dă-mi, Doamne, să văd în oameni numai binele şi nu răul, dă- 
mi să-l iubesc sincer pe aproapele, negândind rău despre el! 


lată, am citit cartea lui Suşcov despre Mitropolitul Filaret al Moscovei, în care îl 
laudă întruna. Nu mi-a plăcut asta şi mi-am amintit zvonurile rele referitoare la 
răposatul mitropolit, în legătură cu despotismul din eparhia sa, şi anume că posturi 
de preoţi şi de alţi slujitori bisericeşti fuseseră ocupate de rudele sale. Astfel, m-a 
biruit răutatea împotriva autorului şi a răposatului mitropolit. Întuneric şi îngustime 
mi-au cuprins inima, dar m-am căit înaintea lui Dumnezeu pentru neîncrederea 
mea, mi-am schimbat părerea despre Mitropolitul Moscovei Filaret şi mi s-a uşurat 
sufletul. Mulţumesc îndelung-Răbdătorului şi Atotbunului Dumnezeu! 

că 
15 ianuarie, dimineaţa. Fumatul tutunului e un capriciu. De la el sunt durerile de 
picioare şi depresia. Că diavolul este tatăl fumatului am simţit-o în mod deosebit 
azi: o influenţă rea, negativă a crescut în mine până la culme. Am simțit cum 
vrăjmaşul s-a cuibărit în coastele şi în inima mea şi cum mi se împotrivea cu 
insistenţă, împiedicându-mă să zic ecteniile şi rugăciunile, speriindu-mă, slăbă- 
nogindu-mă, întristându-mă până la păcat. Prin fumat intră în om duhul viclean. EI 
e cel care, în timpul pomenirilor de la Vohodul mare şi al unor ectenii, îmi insuflă 
dispreţ şi răceală faţă de Unsul lui Dumnezeu ? din cauza unor neajunsuri ale lui 
despre care adesea am auzit vorbindu-se. 


Dar cine sunt eu?! Un vierme, un nimeni, şi după origine, şi după păcate. Ce 
distanţă mare e între mine şi cel ce stă pe tron, căruia Dumnezeu i-a supus milioane 
de oameni! Eu să-l judec?! Singur Dumnezeu îl va judeca. Eu trebuie să mă rog cu 
dragoste pentru Unsul Lui. Dă-mi, Doamne, să pot face aceasta! 


lată, n-au fost în biserică părintele Pavel şi părintele Matei, şi tot a ieşit totul prost. 
Să înţeleg deci bine: tulburarea nu vine de la ei! Mincinos este gândul că altcineva 
e vinovat pentru tulburările mele. Doar eu sunt de vină. Eu şi diavolul. Dar - în 
primul rând - eu. 


?, 
.. 


Am păcătuit în această seară. M-am supărat pe un cerşetor care nu s-a mulţumit cu 
ce i-am dat (10 copeici) şi, clocotind de mânie, l-am lovit peste obraz. Cade-se, 


* Aici Sfântul loan de Kronstadt desemnează prin termenul de Uns al lui Dumnezeu pe ţarul 
Rusiei. 


oare, să îndrăznească aceasta mâna unui preot? Oare nu pe însuşi Hristos L-am 
rănit? 

«e 
Am păcătuit înaintea lui Dumnezeu şi a oamenilor. Nu am citit cum se cuvine 
rugăciunile când i-am vizitat pe bolnavi, am spovedit neatent, Liturghia am slujit-o 
fără tragere de inimă, de formă. Pe cei adormiţi i-am pomenit în grabă, pe cei care 
mi-au cerut i-am binecuvântat cu neglijenţă, fără chef, pentru Suveran şi pentru 
Sfântul Sinod m-am rugat de ochii lumii. 


?, 
.. 


Nu pentru răsplată, ci pentru Hristos să trăiască în casa mea în pace şi în 
îndestulare văduva Ana Constantinovna şi copiii ei, ca astfel să fiu şi eu liniştit în 
privinţa lor. 

Să o ierte Dumnezeu pe soția mea, care deseori mă mustră şi-mi face reproşuri. Să 
o înţelepţească Domnul şi să ne împace. În ce stare te poate aduce o soție 
certăreață! Sunt tensionat şi nestăpânit. Se pare că astăzi m-am împărtăşit cu 
nevrednicie, fiindcă m-am ghiftuit aseară. Mă căiesc, Doamne! 


Mă port cu asprime şi sunt iute la mânie. Rău om mai sunt! Of, femeile astea...! 
Câte ispite de la ele! Of, patimile mele...! Câtă tulburare de la voi! Doamne al păcii 
şi al dragostei, miluieşte-l pe slujitorul Tău! Judecă-ne Tu pe noi, Doamne! lată, 
casnicii mei vor să conducă în casă după bunul lor plac. Câte reproşuri de la soţie! 


Câte ameninţări în accesele de furie! Trebuie să-mi iau măsuri de precauţie. Da, 
Doamne, îmi recunosc sincer neputinţa, ticăloşia şi vina pentru toate ispitele pe 
care le-am avut în biserică şi acasă. Miluieşte-mă şi îndreptează-mă! Toţi colegii şi 
casnicii mei sunt buni! Eu, numai eu sunt cel mai rău dintre toţi! Acestea le 
mărturisesc cu sinceritate înaintea Ta, Doamne. 

+ 
27 februarie. Mulţumesc Domnului, Celui ce mi-a ascultat rugăciunea sinceră de 
pocăință pentru împăcarea cu soţia mea şi cu ceilalți casnici. Mulţumesc Stăpânei 
mele, de Dumnezeu Născătoarei, prea bunei şi grabnic- ajutătoarei, care a mijlocit 
pentru noi pacea şi înţelegerea. Am citit Canonul Maicii Domnului din Tihvin, iar 
în biserică am rugat-o stăruitor pentru acestea. Slavă Domnului! Slavă Maicii 
Domnului! Numai prin rugăciune s-a făcut această minune. Nu sunt ruşinat în 
nădejdea mea cea către Domnul şi către Născătoarea de Dumnezeu! Ceasurile, cu 
ajutorul lui Dumnezeu, le-am slujit cu evlavie şi cu umilinţă. 


?, 
.. 


Drept consecinţă a consumului de bere şi, mai ales, ca urmare a împletirii părului 
după baie, lucru pe care-l fac destul de rar, am căpătat o durere în partea dreaptă, o 
durere înțepătoare. Din cauza acestei dureri două zile nu m-am prezentat la cursuri 
şi nu am primit pe nimeni la mănăstire. Vineri l-am plătit pe medic şi me- 
dicamentele; cerşetorilor nu le-am dat nimic; nu am ieşit la aer şi am încălcat 
postul. lată, câte urmări nefaste din cauza unei neglijenţe! 


Mulţumesc Domnului, Care, după mare mila Sa, mi-a primit pocăinţa cea din 
adâncul sufletului şi - după ce am intrat în şcoală şi m-am închinat icoanei 
Mântuitorului şi a Maicii Domnului - mi-a adus împăcare în suflet. Tot drumul, de 
acasă până la gimnaziu, m-am rugat, căindu-mă pentru iubirea de sine, pentru 
invidie şi gelozie, pentru iubirea de averi şi de plăceri, pentru încălcarea din voie 
proprie a posturilor. Mi-a ieşit din minte că dragostea e mai presus decât postul şi 
decât rugăciunea. Din mila lui Dumnezeu, mi-au trecut şi durerile din partea 
dreaptă (am primit un pachet de la Mănăstirea Vercoliskii cu untdelemn de la 
Sfântul Artemie). 


Necontenit mă macină şi mă biciuie patimile, mai ales ademenirile pântecelui şi ale 
agonisirii. 


l-am urât pe membrii familiei mele pentru neascultările lor, pentru că încalcă 
Postul mare, chiar şi Săptămâna mare, şi am pierdut din vedere porunca de 
căpetenie a întregii legi: dragostea către Dumnezeu şi către aproapele. Neiubindu- 
mi aproapele, nu-L. iubesc nici pe Dumnezeu. 


?, 
.. 


Recunosc şi simt că am iubire de sine, iubire de avuţie: îmi place să mă slujească 
soţia, casnicii, cei ce trăiesc pe pâinea mea, îmi place să coasă pentru mine, deşi 
am oricum multe haine. Din cauza iubirii de sine, a iubirii de agonisire şi din 
nemulţumire mă mânii pe alţii. Am păcătuit înaintea lui Dumnezeu şi a oamenilor. 
Dă-mi, Doamne, să rabd toate cu bunăvoință şi cu bucurie, cu nerăutate, smerenie 
şi blândeţe, dă-mi să pot purta toate lipsurile, greutăţile vieţii, strâmtorările 
familiei, dezordinea din viaţa casnicilor mei, mâncarea şi băutura lor fără măsură, 
supărările ce-mi vin de la ei, lenea, nesupunerea lor - iar mie, dă-mi să fiu un bun 
exemplu. Amin. 


lată că şi-n aceasta trebuie să mă nesocotesc pe mine şi să rabd, căci soția mă 
neglijează şi-o slujeşte pe sora ei, întru toate favorizându-o. Nu trebuie să mă 
tulbur, nici să le port duşmănie. Le voi lăsa în grija Domnului, întrucât, chiar dacă 


toți mă vor părăsi, Dumnezeu însă nu mă va părăsi. Fie ca lumea să lepede astfel 
de îndulciri şi să-L primească pe Domnul! 


La întrebarea soției mele: „Tu mă iubeşti pe mine?”, am răspuns cu durere: „Aşa şi 
aşa. Tu eşti cea care m-ai părăsit, iar eu m-am răcit”. 


Din cauza înmulțirii fărădelegilor mele, din cauza iubirii de sine, a lăcomiei pân- 
tecelui, a iubirii de plăceri, a scăzut în mine iubirea față de soția mea. Doamne, 
miluieşte! 

că 
Să ţii loc de tată orfanelor, iar mamei lor să-i fii ocrotitor! 
„Loane, loane, de ce mă prigoneşti?” - astfel mă strigă Domnul, Capul mădularelor 
Lui: adică şi al văduvei Ajia şi al orfanelor Rufina şi Elisabeta şi al îngerului 
Păzitor al fiecăreia dintre ele. Strigă Dumnezeu la mine, întrucât eu, ticălosul, 
îmboldindu-mă diavolul, nutresc mânie către această văduvă, pentru că face numai 
după capul ei, după trândăvia şi nesupunerea ei. Doamne, nu mai vreau să-i mai 
prigonesc pe ceilalți! Mă predau pe mine şi pe ei şi toată viaţa noastră, Ție, lui 
Hristos Dumnezeu, că Tu eşti Atotbun, Atotmilostiv, Preaînţelept, Atotputernic, Tu 
eşti Păstorul, Părintele, Mântuitorul şi Judecătorul nostru. De nimic n-am dus lipsă 
până acum şi nădăjduiesc că nici de acum încolo, cu mila Ta. Dă-mi să fiu 
binevoitor şi plin de pace! Amin. 

«e 
Observ că nepoatele, copilele mele, simt față de mine antipatie şi dezgust. Să vă 
păzească pe voi Dumnezeu şi îngerii Lui! 

«e 
Toată tulburarea mi se trage de la stomac, din cauza bucatelor alese pe care le 
mănâncă Ana, cumnata mea, din cauza corpolenţei şi a îmbuibării ei. Dar şi dacă ar 
fi mai grasă decât un butoi, ce-mi pasă mie? O, de-aş fi atent la mine şi la inima 
mea! Fiecare răspunde pentru sine. 


Nu invidia şi nu căuta la cei ce fac fărădelegea. 
1) Visul Părintelui loan de Kronstadt 
2 aprilie, dimineaţă, ora 4.30. Ce-o fi însemnând plăcuta vizită pe care, în vis fiind, 


mi-a făcut-o împăratul la mine acasă, plăcuta noastră discuţie şi faptul că, tot în vis 
fiind, s-a îndreptat spre portretul împăratului german? A cerut apă. Eu i-am oferit 


ceai, dar în clipa următoare m-am întors pe partea cealaltă şi visul a încetat. 
Suveranul a sărutat mâna împăratului german din portret. Am sărutat-o şi eu cu 
dragoste. N-o fi, oare, vizita aceasta din vis a împăratului o vestire a faptului că 
Harul împăratului Ceresc îmi va cerceta în curând casa sufletului meu? Ce este 
ceea ce mi S-a înfăţişat în chipul ţarului pământesc, ba chiar în chipul celor doi 
suverani? 


2) Concetăţeni înţelepţi ai Părintelui loan 


„Viaţa noastră duhovnicească trebuie să fie raţională, statornică şi în continuă 
desăvârşire. Omul lipsit de pace nu-i bun de nimic” - a spus Teodor Vasilievici. 
„Milostenia fără smerenie nu face nici cât o para chioară, chiar dacă ţi-ai da toată 
averea”, a spus tot el. Şi când mă gândesc că eu adeseori am dat milostenie, 
întristându-mă şi dispreţuind! 


„Nădejdea în Dumnezeu unită cu blândeţea inimii noastre e bineplăcută Domnului 
şi mântuitoare, iar nădejdea fără blândeţe şi smerenie nu aduce nici un folos, ba 
chiar îl mâhneşte pe Dumnezeu, iar nu-L înduplecă”, mi-a zis Mihail Osipovici 
Britnev când am fost la el. 

«e 
Preotul Alexei Şitunov împreună cu Avdotia Alexeievna, mama lui, s-au năpustit 
cu toată puterea asupra mea, dând în vileag faptul că nu respect postul. Părintele 
Alexei m-a numit nihilist. Au mai zis că sunt un exemplu prost pentru enoriaşi, că 
din cauza nerespectării postului sufăr cu urechile. Pe drept am fost vădit. Primesc 
această dare în vileag tăioasă ca de la Tine, Doamne. Sunt vrednic de aceasta, 
miluieşte-mă! Părintele Alexei a mai spus că toți medicii şi oamenii care sunt cu 
luare-aminte au constatat că este uimitor de cât de puţină hrană şi băutură are 
nevoie omul pentru a-şi menţine viaţa şi puterile. Şi a mai adăugat că de aceea ne 
şi îmbolnăvim: pentru că mâncăm mâncare de frupt în post. 

«e 
„Înaltpreasfinţitul Mitropolit de Sankt-Petersburg, Isidor, împarte zilnic milostenie, 
până la treizeci de ruble” (părintele Constantin Ivanovoci Vetveniţkii). 


„Zi de zi mitropolitul este activ şi preţuieşte fiecare clipă” (părintele Alexei |. 
Şitunov). 


Mulţumesc Domnului că m-a lămurit în legătură cu mitropolitul meu. 


«e 
Ieri, Teodor Vasilievici mi-a dat de înţeles intr-un chip foarte frumos că trebuie să 
ne rugăm cu deosebită sârguinţă pentru ţar şi casa lui, deoarece pe umerii lui este 
pusă o povară extrem de grea, aproape cu neputinţă de purtat de un om lipsit de 
ajutorul lui Dumnezeu. Trebuie să ne rugăm, fiindcă el este supus ispitelor de tot 
felul, ca de exemplu: luxul, desfătările lumeşti, linguşirile, vicleniile, invidiile, 
reaua-voinţă ş.a., fiindcă viaţa lui nu arareori este supusă pericolului venit din 
partea multor duşmani. Aşadar, pe măsura dragostei noastre faţă de el, de vreme ce 
ne este conducător şi stăpân al nostru întru toate cele bune, trebuie ca şi noi, cu 
osârdie şi neîncetat, să ne rugăm pentru el. Cu atât mai mult, cuvântul lui 
Dumnezeu ne porunceşte să ne rugăm pentru ţar şi pentru toţi cei ce sunt la 
conducere, pentru a avea o viaţă liniştită. 

«e 
Consumând mâncare de post, nu simţim o aşa de mare atracţie spre păcat ca atunci 
când mâncăm bucate de frupt. 


Bun e postul! Şi somnul este mai uşor în post. E verificat! Aşadar, mult am greşit 
înaintea Domnului pentru că am consumat lapte şi smântână în posturi, pe motiv de 
sănătate, dar, în realitate, din capriciu. 


„Deschide-ţi inima, când vorbeşti cu aproapele şi fii sincer, ca şi când ai vorbi cu 
tine însuţi” (Teodor Vasilievici). 


Cum poate preotul, slujitorul Atotbunului Stăpân, al Domnului nostru lisus Hristos, 
să aibă răutate către cineva, oricine ar fi acesta? Cum poate el să ţină duşmănie, să 
urască, să invidieze, ş.a.? Uită el cumva că este robul Preabunului său Stăpân? 
Suferințele lăuntrice nu ne aduc aminte, oare, de aceasta? O, răutate! De câte 
neajunsuri sunt plin! Iar eu - netrebnicul, necuratul şi întinatul - îndrăznesc să-l 
urăsc, să-l dispreţuiesc pe cel creat după chipul lui Dumnezeu, pe fratele cel 
asemenea mie în toate: „Cutare nu face nimic, mănâncă pe degeaba pâinea mea!” 
Nimeni, ci numai eu, eu sunt străin de lucrarea cea duhovnicească şi asupra mea se 
cuvine să-mi îndrept ura şi disprețul, nu asupra aproapelui. Am sărăcit duhov- 
niceşte şi nu văd asta. Sunt plin de atâtea păcate şi încă încrunt sprâncenele la 
aproapele?! lar aproapele - dacă-mi suportă mândria, răutatea, înfumurarea, bruta- 
litatea - fără osteneală, mult face înaintea lui Dumnezeu, a Celui ce priveşte şi la 
cele dinlăuntru, nu numai la cele exterioare. 


3) Câteva fragmente legate de viaţa de familie a Părintelui loan de Kronstadt 
- de folos celor ce au conflicte cu membrii familiei — 


Eu, ticălosul, m-am făcut vinovat de noul conflict care a izbucnit din cauza unei 
prăjituri pregătite împotriva voinţei mele de a fi de post (fariseu făţarnic ce sunt!). 
Oare nu-s mai mari pacea şi dragostea decât postul?! De ce nu am mâncat din biata 
prăjitură, făcându-mă că nu ştiu că nu e de post, pentru a păstra astfel pacea şi 
dragostea? Pentru că eram deja supărat pe soție şi pe cumnata mea că nu 
obişnuiesc să meargă la biserică, că nu respectă posturile şi-şi trăiesc cea mai mare 
parte a vieţii trândăvind. 


Ana Constantinovna citeşte într-una romane şi, ca tânără văduvă, poate numai să 
mănânce dulciuri, să doarmă mult, să judece şi să-i pună la punct pe toţi, să se certe 
cu oricine care, din anumite motive, nu-i este pe plac, să facă totul după voia ei, 
neluându-i deloc în seamă pe cei în vârstă. Astfel, de multă vreme mă împuţinasem 
la suflet văzând dezordinea, trândăvia şi lenea casnicilor mei şi doream să le spun 
în faţă totul, căutând doar un prilej potrivit pentru asta. Această ocazie s-a ivit - 
trupească ocazie! - şi cu mi-am dezlănţuit mânia şi indignarea, spunând soţiei mele 
şi cumnatei că trăiesc fără să muncească, fără să meargă la biserică, fără Sfintele 
Taine. 


Când cumnata mi-a spus că acelei persoane care le-a vorbit de rău la mine îi 
doreşte să se înece cât mai repede, cu n-am mai putut răbda şi m-am sculat de la 
masă, deşi abia ne aşezasem pentru a lua prânzul. Am plecat de acasă, întrucât mi 
s-au părut foarte grele cuvintele despre împreună-slujitorul meu (cel care îmi 
vorbise despre ele), dar şi cele despre mine. 


Sunt vinovat, Doamne, sunt vinovat că nu mi-am înfrânat râvna pentru un lucru 
neînsemnat şi am dat frâu liber tulburării, mâniei şi invidiei (am invidiat prânzul 
lor de frupt). 


De aceea, îl rog pe Dumnezeu să ne înţelepţească, pedepsindu-ne, să ne lumineze, 
să ne împace şi să ne miluiască, neîngăduindu-ne să trăim în duşmănie. lar 
cumnatei mele să-i descopere Domnul ce are de făcut, şi anume: să trăiască din 
rodul muncii sale, ca o femeie tânără, sănătoasă şi puternică, întrucât aşa este drept. 

că 
Ce m-a adus la cearta de azi cu membrii familiei? Invidierea vieţii îndestulate şi 
fără de nici o greutate a soției mele şi a cumnatei. Mă învinuiesc de aceasta doar pe 
mine. Ar trebui să mă bucur părinteşte că ai mei n-au griji, că nu se ostenesc peste 


măsură, că sunt sătui, îmbrăcaţi, îndestulaţi, liniştiţi, chiar dacă-s oameni aroganţi 
şi cu slăbiciuni. Trebuie să fiu milostiv cu ei, urmând cuvintelor Domnului nostru 
lisus Hristos: „fiți milostivi, precum şi Tatăl vostru milostiv este...”. 


Cum pot să urmez şi acum vrăjmaşului celui cu chip de înger al luminii, care mă 
îmboldeşte s-o urăsc pe cumnata mea pentru că-i trândavă? Oare acest vrăjmaş a 
dorit vreodată binele cuiva? Nu. în chipul cel mai cumplit doreşte şi face rău 
tuturor. Se ascunde sub pretexte lesne de crezut, ca să nu-i putem descoperi cu 
uşurinţă uneltirile. Oare nu caută el încontinuu să semene vrajbă şi invidie între 
membrii familiei, ai vreunui grup sau ai societăţii? Într-adevăr, asta face. Aşadar, 
să nu ne lăsăm biruiţi de satana. 
Nemaipomenit! După ce aseară am băut vin la parastasul negustorului bogat şi 
nemilostiv şi am fumat acasă tabac, vrăjmaşul şi-a făcut simțită prezenţa în mine 
printr-un sughiț exasperant care m-a chinuit dinainte de a începe cântarea 
Heruvicului şi până după ce m-am împărtăşit cu Sfintele Taine. Nervii îmi erau la 
pământ, vocea mi se poticnea, tremuram, eram epuizat. 

că 
Cum poate fi exprimată dragostea noastră, dacă nu prin iertarea supărărilor pe care 
ni le-au pricinuit apropiații noştri şi prin rugăciunea sinceră pentru ei? Toţi greşim! 
Și încă mult. lată, astăzi m-am rugat sincer Celui ce vede inimile noastre pentru 
casnicii mei - care m-au supărat cu neascultarea şi înjurăturile lor - şi bunul 
Dumnezeu mi-a dăruit pace. O, de-ar avea parte şi ei de ea! Când sunt cuprins de 
duhul mâniei, al duşmăniei şi al răzbunării, nu e nici urmă de pace în oasele mele. 
Doamne, întăreşte în mine pacea şi dragostea faţă de cei ce mă supără! 
Altminteri, cum voi dovedi credinţa, ascultarea şi dragostea mea faţă de Tine? 

«e 
Dacă nu-l iubeşti pe fratele tău, pe care îl vezi, pe Dumnezeu, pe Care nu-L vezi, 
cum poţi să-L iubeşti? Această poruncă am primit-o de la EI: iubindu-L pe 
Dumnezeu, să-l iubim şi pe fratele nostru. Ce drept am eu să-i spun cumnatei mele: 
„Chiar mâine să pleci de aici!”? Sunt eu, oare, aici, în casă, stăpânul atotputernic? 
Sunt eu Dumnezeu?! Oare nu El a rânduit ca ea să locuiască pentru un timp la 
mine? Va veni şi timpul să plece şi de ce s-o duşmănesc pentru lenevire şi pentru 
că nu merge la biserică? Îmi va face în ciudă cu bună-ştiinţă, nelucrând nimic, dacă 
nu va vrea ea. Nu-i posibil s-o obligi să iubească slujba dumnezeiască, dacă ea nu e 
dispusă spre aşa ceva. 


Slujeşte zilnic Domnului, aducându-l jertfa dragostei şi a păcii din casă, întrucât 
lucrarea dragostei este adevărata slujire a lui Dumnezeu. 

+ 
Cum pot eu să slujesc în fiecare zi vrăjmaşului şi patimilor şi nu Domnului meu cu 
toată sârguința? Ce soi de viclenie diavolească mă stăpâneşte! Trebuie să slujesc cu 
toată dăruirea Domnului, întrucât timpul e aproape, aproape e şi sfârşitul a toate, 
iar dincolo... sau răsplata veşnică, sau pedeapsa veşnică. 


Nu trebuie să mă mai duc la parastase, mai ales la cei bogaţi. Acolo e beţie, iar 
păcatele lor pun stăpânire şi pe noi, apăsându-ne cu o greutate zdrobitoare. 
Neplăcut îi este Domnului că noi prăznuim la mormântul bogaţilor nemilostivi. 
Eu, numai eu sunt vinovat pentru cearta de aseară. Și pentru ce ne-am luat la 
harţă?! Pentru o mâncare ce era de dulce, nu de post. Sunt un nemernic, un om rău. 
Nu sunt de vină ai mei, i-am tulburat de pomană. lată viclenia păcatului: a-i învinui 
pe ceilalți, nu pe tine! Amar nouă, păcătoşilor! Doamne, miluieşte-mă! 

+ 
Mi-a fost dat şi mie un tron în biserică. Numai de-aş fi demn de el! Întâi de toate 
trebuie să mă conduc pe mine şi patimile mele. 


Mulţumesc Domnului că m-a învrednicit să săvârşesc Sfânta Liturghie şi să mă 
împărtăşesc cu Sfintele Taine spre învierea sufletului şi a trupului. Vocea mi-a fost 
neputincioasă din cauza excesului de ceai şi a unei prăjituri dulci cu magiun de 
zmeură. 


Ana Constantinovna s-a purtat cu mine cu nobleţe, la fel şi soţia. Întăreşte, 
Doamne, pacea dintre noi! 

+ 
Dacă doreşti să hrăneșşti, să îmbraci, să asiguri o locuinţă unor oameni harnici şi 
bineplăcuţi ţie, atunci ce răsplată vrei pentru asta? Ce lucru deosebit faci? Şi 
păgânii fac asemenea, întrucât şi ei iubesc, respectă şi răsplătesc pe cei harnici, pe 
cei care-i slujesc cu zel. Însă tu, hrăneşte, îmbracă şi dăruieşte adăpost şi celor 
trândavi şi nepăsători, dar săraci şi ai tăi. lar dacă nu te vor asculta când îi rogi să 
muncească, lasă-i în pace şi roagă-te lui Dumnezeu pentru ei, ca şă-i lumineze şi 
să-i îndrepteze pe calea mântuirii. Tu rămâi liniştit, întrucât Domnul va răsplăti. 


27 iunie. Mulţumesc Domnului, Care mi-a dat bucurie astăzi în biserică, îm- 
părtăşindu-mă cu Sfintele, de viaţă dătătoarele şi înfricoşatele Sale Taine, întrucât 
m-a înviat din moartea cea duhovnicească. Mort fiind eu, m-a înviat prin focul cel 
de viaţă dătător, mi-a slobozit inima strâmtorată de păcate, mi-a dăruit lacrimi 
dulci de pocăință, gânduri şi simţiri duhovniceşti. 


Dar vai, păcătoşenia mea! Dintr-o astfel de fericire şi sfințenie am căzut în 
adâncurile iadului din cauza mea şi datorită neascultării şi a lipsei de delicateţe a 
casnicilor mei, adică a soției şi a cumnatei mele. Am păcătuit fiind gelos când am 
văzut-o pe soţie ocupându-se de copiii surorii, jucându-se cu ei, uitând cu totul de 
treburile casei. Aşa că i-am cerut categoric soţiei să-mi coasă nasturii de la cămaşa 
pe care o purtam. S-au revoltat şi s-au înrăit amândouă - şi ea şi cumnata mea -, au 
început să mă mustre, să mă jignească, iar eu, la rândul meu, am început să mă 
apăr şi să le scot la iveală metehnele şi dezordinea din viaţa lor. Şi aşa a început 
cearta! Fiecare tabără încerca să dea pe faţă cât mai multe aspecte negative ale 
celeilalte părți. Nimeni nu făcea vreo concesie. 


Tânăra văduvă îşi dorea ca eu să cedez în faţa ei, punând început bun. Dar asta ar fi 
însemnat să le tolerez toate neorânduielile şi să recunosc că cerinţele mele sunt 
neîntemeiate şi neîndreptățite. 


Doamne, iată-mă întreg înaintea Ta! Am primit reproşuri pe drept şi pe nedrept. 
Pentru primele îţi aduc mulțumiri, iar de cele nedrepte, izbăveşte-mă, Dumnezeule! 


Până când, Doamne, vor întărâta pe preotul tău, până când vor defăima pe unsul 
Tău, pe săvârşitorul Jertfei Tale nesângeroase? Le-am spus adevărul, Doamne, dar 
n-au vrut să recunoască şi ca şerpii au început să sâsâie la mine. Smereşte-le, 
Doamne! înţelepţeşte-le, potoleşte-le, Doamne! Destramă, Doamne, sfatul lor şi 
nimiceşte-le intenţiile, ca să nu mai fie atât de obraznice şi să spună că şi fără 
multă trudă vor avea mereu tărâţă, vor aduna de la toate bisericile, ca să se 
întreţină. lar pe mine, iartă-mă, Doamne! lartă şi răutatea casnicilor mei. Recunosc 
că din patimă i-am cerut soţiei să-mi împlinească imediat voia şi, din cauza asta, 
le-am supărat pe amândouă. Doar puteam, fără probleme, să mai port cămaşa aşa 
cum era, atâta timp cât ea era ocupată cu copiii, pe care-i iubeşte atât de mult. M- 
am supărat pe ele pentru că părea dezordine, le-am îngrădit libertatea şi am atentat 
la pasiunea lor pentru copii. Dar împacă şi uneşte iarăşi inimile noastre, Doamne, 
pentru a nu se lăuda cu noi satana! Să se sfinţească iarăşi în noi numele Tău şi să 
vie împărăția Ta! Facă-se voia Ta, iar nu a noastră şi a celui viclean! Smereşte-i, 
Doamne, pe cei neascultători! 


Dacă tu nu te jigneşti pe tine însuţi, nimeni nu te va jigni. Noi înşine, împătimiţii, 
suntem cei care ne înjosim. 


Să nu privim cu indiferență neghiobiile şi patimile noastre! Să nu ne supărăm 
pentru nimicuri! 

+ 
Îți mulțumesc, Doamne, că m-ai învrednicit, cu îndrăznire şi cu sufletul uşor, cu 
toată inima şi cu o voce puternică, să săvârşesc Sfânta Liturghie şi cu îndrăzneală 
să mă împărtăşesc cu Sfintele Taine. Tare aprig m-am certat ieri cu membrii 
familiei mele! Şi au căzut asupra mea o cumplită tulburare şi mâhnire, o mare 
strâmtorare şi ruşine. Am venit în biserică, căzând cu inima frântă în faţa Sfintei 
Mese. Am plâns şi m-am tânguit înaintea Domnului. Şi vezi, Multmilostive 
Doamne?! Tu eşti Cel ce m-ai mâhnit pe mine, Tu şi Cel ce ai ridicat de la mine 
ruşinea şi necazul. Am mers apoi să-mi împlinesc îndatoririle cu veselie şi plin de 
viaţă. 


Am citit bine şi m-am dus să vorbesc cu bunele şi evlavioasele femei, Ecaterina şi 
Parascheva, apoi şi cu Leopardovici. Şi cum am vorbit! E o minune! 


4) Alte însemnări 


Mulţumesc Domnului pentru toate bunătățile pământului de care am avut parte în 
oraşul Rambov, în timpul şederii mele la doamna Brown, Eudochia Kirillovna. 
Mulţumesc pentru plimbările în aer liber, aer curat de pădure, pentru scăldat, 
pentru pâine şi sare, ceai şi cafea, pentru găzduire şi pentru toată grija deosebită ce 
mi s-a purtat acolo! Îmi este de folos să mă scald, fiindcă astfel stomacul digeră 
mult mai bine. 


?, 
.. 


lartă-mă, Stăpâne Multmilostive, pentru detestabila-mi ăcomie pe care mi-am 
îngăduit-o aseară, la întoarcerea acasă din Rambov. Am mâncat mai mult decât se 
cuvenea şi cu o deosebită plăcere - pe care trebuie s-o tai de la mine - somon 
marinat în oţet cu pâine neagră. Mi-am îngreunat stomacul. Apoi am hoinărit mult 
şi fără rost pe stradă, chiar dacă m-am rugat Domnului (am zis pe de rost 
rugăciunile de seară). 


Am avut o lungă controversă cu părintele Vasilie Cerneavskii, referitoare la 
monahism şi la rânduirea posturilor de către Sfânta noastră Biserică, precum şi la 
ce înțelegem prin trup - ca izvor al păcatului - potrivit Sfintei Scripturi. Părintele 
Vasilie Cerneavskii are idei eretice şi foarte obraznice referitoare la Sfinţi şi la 


sfintele obiecte, încât chiar m-a mirat cutezanța lui. Pe Sfântul Chirii al 
Alexandriei nu-l consideră mai bun decât pe ereticul Nestorie. Afirmă că Vasile 
cel mare, Grigorie Teologul, loan Gură de Aur, loan Damaschin s-au înşelat - şi 
aduce drept exemplu învăţătura despre trup, ca izvor al păcatului. Zice că 
monahismul nu-i bun de nimic, că ierarhia, slujbele, Tainele - toate sunt născociri 
ale clericilor, care au ca scop obţinerea de profit şi menţinerea poporului în bună- 
rânduială şi supunere faţă de conducători. 


Am avut un vis în care se făcea că am fost transferat în clasa de filosofie a 
Academiei, pentru că nu eram pregătit la matematică. Cum voi răspunde, când nu 
ştiu cursul anterior?! - mă întrebam întru sine-mi (în timp ce cugetam acestea 
înspre mine veneau în viteză trăsuri şi se auzeau voci de oameni care mă certau că 
le stau în cale, fiind cât pe ce să mă strivească - aşa de haotic mergeam). 


Aceasta înseamnă că, prin viaţa şi faptele mele, încă nu sunt pregătit să dau 
răspuns la straşnica Judecată de Apoi. O, de m-aş pregăti mai repede! 

+ 
Venind acasă, am fost întâmpinat cu multă căldură de soția şi de cumnata mea. La 
familia Kromido tocmai îmi exprimasem părerile şi observaţiile referitoare la Ana 
Constantinovna, lipsindu-mă de dumnezeiasca pace. Conştiinţa începuse să mă 
mustre. Întorcându-mă acasă, m-am căit înaintea Domnului, I-am cerut milostivire 
şi pace - şi am primit. Slavă Domnului! 

+ 
16 iulie. Mulţumesc Multmilostivului Dumnezeu că m-a învrednicit şi azi să 
săvârşesc Dumnezeiasca Liturghie, deşi am fost cu nervii slăbiți şi vocea parcă 
gata să mi se stingă. M-am împărtăşit în pace şi bucurie cu Dumne-zeieştile Taine. 


După Liturghie am plecat s-o priveghez pe răposata fată Nat Uliania (Anicikina), 
apoi am plecat la cimitir. Acolo m-am odihnit puţin pe fân şi pe iarbă, am făcut 
slujba înmormântării, după care am fost la parastas la Anicikina. 


17 iulie. Am febră neobişnuit de mare (peste 39 de grade). Mulţumesc Domnului 
că m-a învrednicit să slujesc Sfânta Liturghie, fără să mă poticnesc în cuvinte. Mi-a 
pus însă vrăjmaşul poticneală în inimă, supărându-mă tare pe părintele diacon 
Petru care, întâmplător sau intenționat, nu a sărutat mâna preotului la înmânarea 
cădelniţei după Heruvic. (Pentru un asemenea fleac să mă supăr?! Dar Dumnezeu, 
Mielul cel blând, câte a răbdat pentru mine?!). Numai cu smerenie, cu pocăință, cu 


adâncă cugetare şi - în primul rând - cu Sângele Mântuitorului l-am biruit pe 
vrăjmaş, şi împreună cu răutatea lui şi pe a mea. 

+ 
Sunt un om îngrozitor! Când sunt acasă, pe toţi îi critic, îi verific cine şi ce face sau 
dacă face ceva. Dacă cineva nu face nimic - mai ales dintre cei ce trăiesc pe 
spinarea mea - sunt cuprins de mânie. 


Altă situație în vizite! Acolo nu am treabă cu nimeni, măcar de-ar merge cu 
picioarele-n sus. Desigur, mi-e drag să văd şi într-o casă străină că timpul este 
folosit rațional şi se poate ca repede să mă plictisească inactivitatea. Dar acolo sunt 
liniştit, acolo eu sunt o ființă neluată în seamă. O, cât de bine ar fi să mă smeresc şi 
acasă! Să mă socotesc şi aici oaspete! Dar eu ce fac?! Oare fac ce trebuie? 


Bine-mi este să mă smeresc! Când - fiind în grădină şi gândindu-mă la Ana 
Constantinovna, care, după cum mi se pare mie, nu face nimic - m-a luptat duhul 
mâniei, al invidiei şi al tulburării, atunci m-am căit din adâncul sufletului că nu 
sunt deloc vrednic de darurile lui Dumnezeu, de care mă folosesc, nici măcar de 
aerul proaspăt pe care-l respir, nici de mâncare, nici de băutură sau de îmbrăcă- 
minte, nici de cinul din care fac parte; când de toate m-am socotit nevrednic - şi 
mai ales de atât de deasa împărtăşire cu Sfintele Taine - atunci, pentru smerenie şi 
pocăință, m-a miluit pe mine Dumnezeu, Cel Care vede toate doririle şi gândurile, 
ŞI aşezarea inimii mele. Atunci inima mi s-a eliberat, mi s-a umplut de pace şi de 
uşurare. 

+ 
Fumatul tabacului nu-şi are nici un rost. Este un capriciu prostesc, o pângărire a 
buzelor, o năucire agonisită din voia cea pervertită, o iritare mare şi inutilă a 
nervilor, o ceaţă cu care ne acoperim de bunăvoie, o moleşire a întregii fiinţe. 18 
iulie, ora 6, dimineaţa. 

«e 
20 iulie. Drumul Crucii... Ca urmare a faptului că, de-a lungul vremii, am 
consumat votcă şi bere, am fumat şi am mâncat carne, dar şi ca o consecință a 
prafului pe care l-am înghiţit, mi s-au îmbolnăvit foarte tare picioarele, am dureri 
acute. 





Drumul Crucii la Biserica Sfântului Andrei, sfârşitul anului 1890. 


21 iulie. Privegherea. Mulţumesc Domnului, Celui ce mi-a dat lacrimi de pocăință 
în timpul Privegherii, de la început şi până la sfârşit. Mulţumesc Domnului că m-a 
mângâiat cu nemăsurată milă, deşi eu l-am mustrat şi l-am îndepărtat pe cerşetorul 
cu părul roşcat, care m-a păcălit de câteva ori. M-am căit din tot sufletul, 
conştientizând adânc gravitatea păcatului meu şi am primit întristarea cea bună şi 
liniştea inimii. 

«e 
Dacă membrii familiei săvârşesc ceva nepotrivit - nu neapărat lucruri grave, ci 
unele mai neînsemnate, spre exemplu: dau banii pe fotografii - nu te supăra pe ei, 
ci fii îngăduitor, întrucât nici tu nu ţi-ai fi refuzat această plăcere, chiar dacă ştii că 
se cheltuiesc bani. 

+ 
9 august. Am mâncat cu lăcomie peşte şi o chiflă şi am băut două pahare cu ceai 
tare (deşi înainte mai băusem două pahare). După aceea m-am culcat. Am adormit 


abia după o jumătate de oră, iar apoi m-am trezit şi n-am mai putut s-adorm. 
Simţeam un disconfort şi-o mâncărime ca şi cum m-ar fi pişcat puricii. Nicidecum 
nu puteam adormi. M-am sculat, m-am îmbrăcat şi m-am dus să mă plimb. M-am 
plimbat cu E.V. Nectariev vreo două-trei ore (de la unsprezece noaptea la unu), 
apoi m-am întors acasă şi am adormit imediat. Nu trebuie să mai mănânc mult 
seara. 


Azi dimineaţă, din motive de sănătate, am băut lapte, dar mi s-a pus ca o greutate 
pe inimă şi pe întregul trup. Abia am reuşit să mă duc şi să mă întorc de la 
gimnaziu. Mă simţeam atât de sfârşit, încât nu-mi doream decât să dorm. Acasă n- 
am putut să mă ocup de Cisteacov, m-a copleşit lenea, căscatul, somnolenţa. Nu! 
Nu voi mai bea lapte, ba chiar nu voi mai gusta nimic dimineaţa, întrucât trupul nu 
are nevoie. Am păcătuit, am încălcat postul. O puternică înclinare spre patimile 
trupeşti se naşte de la nerespectarea postului. 


Am greşit față de Dumnezeu şi față de membrii familiei cu încăpăţânarea şi cu 
mofturile mele, trimițând-o pe servitoarea Fevronia - seara târziu şi împotriva rugă- 
minților soţiei mele - după bere (şi-am băut doar jumătate de pahar). Am păcătuit 
înaintea Domnului şi a soţiei, supărându-mă pe ea când a încercat să mă determine 
să mă răzgândesc, spunându-mi că am băut destul vin cu consăteanul meu Sverlov. 


Aflându-mă la părintele Matei, care şi-a sărbătorit ziua numelui, am păcătuit, 
vorbind cu ranchiună şi dispreţ despre cumnata mea Ana şi despre alintarea 
copiilor, despre iubirea de sine, despre mândria şi lenea ei. 


Am greşit că nu mi-am cerut iertare de la soţie când a plecat să se culce, fiind încă 
supărat pe ea. Nu pot să nu văd că îmi face reproşuri din dragoste şi din grijă, şi nu 
doar din rațiune şi din dreaptă cugetare. În mare parte, probabil că mă mustră şi din 
cauza influențelor din partea surorii ei, care ar trebui să-şi vadă de treabă şi să-şi 
țină limba-n frâu. 


Mă simt vinovat faţă de soţie şi de casnicii mei şi mă smeresc înaintea lor. Nu mă 
supăr, nu mă mânii, ci, dimpotrivă, mă străduiesc să-i mângâi, să-i liniştesc, să-mi 
cer iertare umilindu-mă. Dăruieşte-mi acestea, Doamne! Descoperă-ne a Ta 
nesfârşită milosârdie, bunătate, înţelepciune, putere de a-i împăca pe cei ce se 
urăsc. Amin. 


10 august. Am greşit înaintea Domnului, necăjindu-mi şi cicălindu-mi cumnata, 
rugând-o să-şi dea osteneala să-mi coasă rasa. Şi mie mi-am pricinuit tulburare, şi 
pe ea am făcut-o să se încăpăţâneze, să stăruie în mândrie şi nesupunere. Cumnatei 


şi soţiei mele nu le-a plăcut că m-am dus la părintele Matei de ziua prăznuirii 
Sfântului său ocrotitor. Nu au ochi să-l vadă nici pe el, dar nici pe soţia lui. 


Și, într-adevăr, îi miroase bine cumnatei mele că apropiatele soției părintelui 
Matei, cele din Gatcina, povestesc despre ea năzbâtiile pe care le făcea când îi trăia 
soţul. Dar să nu pomenească Dumnezeu nedreptăţile ei, dacă se căieşte sincer 
pentru ele. Şi nici eu nu le voi pomeni. 


Am păcătuit azi împotriva mea - m-am tulburat, m-am neliniştit, m-am indignat. 
Mulţumesc Domnului că mi-a auzit rugăciunile. Minunat a lucrat Dumnezeu cu 
mine, dându-mi să mă căiesc. Dar şi cu ai mei. l-a făcut Domnul să le fie milă de 
mine, despietrindu-le inimile. 

«e 
Pe bună dreptate mă mustră soţia atât de insistent că beau mult vin uneori şi că mă 
supăr pe ea din iubire de sine. O, de i-aş îndrepta şi eu cu atâta râvnă şi stăruință pe 
fiii mei duhovniceşti care păcătuiesc şi-mi sunt încredințați de Dumnezeu spre 
îndrumare! 

«e 
Într-adevăr, nu e bine să te obişnuieşti cu consumul de vin! Vrăjmaşul e viclean în 
trupul pătimaş! Excesul de mâncare şi de băutură, în special de vin, devine în zilele 
următoare un exces de împuţinare de suflet şi de păcate, pe care nu reuşim să le 
alungăm până în ziua când gonim cu post şi cu rugăciune răutatea din sufletul şi 
din trupul nostru. 


Cât de îngrozitor slujesc păcatului şi celor trecătoare! Ieri, înainte de Priveghere, 
am hotărât să nu mai mănânc şi să nu mai beau nimic până a doua zi la ora unu 
(exceptând dumnezeiasca împărtăşanie). Însă, ajungând acasă, mi-am schimbat 
intenția când soția mi-a propus să mâncăm. Ba, eu singur am băut mai înainte un 
pahar şi jumătate de bere. De ce, când mi-a venit gândul să mănânc şi să beau, n- 
am urmat exemplul Domnului meu şi nu i-am spus ispititorului: nu numai cu pâine, 
cu bere sau ouă va trăi omul, „ci cu tot cuvântul care iese din gura lui Dumnezeu”? 


Noaptea aceasta am avut o scurgere abundentă. Când a încetat, a început să mă 
doară spatele, din cauza scurgerii abundente de sămânță, dar - mai cu seamă - de la 
bere, ulei şi pâine neagră. Iarăşi îmi repet: nu trebuie să mai cinez de acum încolo! 
Lăcomia pântecelui este idolatrie, având drept idol pântecele. 


?, 
.. 


24 august. Mulţumesc Domnului că, fiindu-mi sufletul împovărat, ca urmare a 
conştientizării şi simţirii copleşitoarelor mele neputinţe, a sărăciei şi a orbirii mele, 
mi-a dăruit umilinţă şi lacrimi şi m-a înnoit prin împărtăşirea cu dumnezeieştile 
Sale Taine. 


Mulţumesc Domnului că mi-a dat cuvânt spre a propovădui oamenilor şi m-a ajutat 
în vremea rostirii predicii de la mormântul lui Lev Dimitrievici. 


Cu o zi în urmă am avut un vis care m-a întristat puţin. Se făcea că învăţam la 
Academie. Tocmai întârziasem, când, deodată, m-am întâlnit în clădire cu rectorul, 
cu Preasfinţitul Macarie (Bulgacov), care, crezând că sunt beat, m-a luat la rost, 
împotrivindu-mi-se şi dispreţuindu-mă, deşi eu eram treaz. Nici nu m-a lăsat să 
vorbesc. Cu el erau şi nişte băieţi cu care se distra pe seama mea 


(Aceasta-mi este o lecţie şi o pedeapsă, pentru că-i învinuiesc de beţie, uneori pe 
nedrept, pe unii dintre cerşetori. eri l-am tras de păr pe unul). 

+ 
Îţi mulţumesc, Doamne, că mi-ai îndepărtat din inimă tulburarea şi mânia pe care 
am simţit-o împotriva soţiei, care s-a opus dorinţei mele de a nu ţine în casă găini. 
Dă-mi, Doamne, să pot fi de acord cu ea în treburile gospodăreşti, să nu fiu în casă 
un despot încăpățânat, ci să-mi fie soţia povăţuitor, după cuvântul Tău (Părintele 
Ioan a locuit într-un apartament de stat, la etajul doi). 

+ 
Gustul țigării nu-l pot compara cu nimic altceva decât cu un rahat drăcesc. Şi cum, 
ştiind aceasta, pot să fumez tabac?! Cum de-mi permit să fac aşa ceva uneori?! 


Vise neplăcute... Parcă zburam ca un fluturaş şi nu puteam să-mi găsesc adăpost. 
Pretutindeni toți îmi erau străini. Hainele mele (rasa mea) erau în mizerie, într-o 
băltoacă necurată (oare nu-mi este haina trupului şi a sufletului pângărită de păcate, 
de lăcomia pântecelui, de nemilostivire?!). 


Trebuie să vorbesc cu Nichitin despre tutelă, iar cu Svişev despre apartamentele 
ieftine. 

«e 
27 septembrie. Ii mulțumesc, îl slăvesc şi îl prea înalţ pe Domnul, că m-a izbăvit pe 
mine, păcătosul, din apăsarea, tristeţea şi tulburarea ce mă cuprinsese până la 


începerea Sfintei Liturghii, fiindcă mă supăraseră cerşetorii. M-am pocăit, am 
căzut la prestolul milei şi al Harului şi am primit iertare şi pace. Mulţumesc 
Domnului pentru starea de pace de după împărtăşire şi că m-a iertat din nou, după 
ce m-am mâniat iarăşi pe cerşetorii care alergau după mine pe stradă şi pe care 1- 
am ameninţat cu poliţia. Chiar l-am chemat pe paznic. Mai mult, am greşit înaintea 
Domnului, refuzând să-i dau cele de trebuinţă cerşetorului care mă ruga stăruitor. 


Acasă, la prânz, m-am supărat pe soţie şi am trântit cu furculița în friptură, 
murdărind faţa de masă. Of, fire nestăpânită! Doamne, miluieşte-mă pe mine 
păcătosul! Pentru ce am mai mâncat carne, de vreme ce eram sătul? Oare nu m-a 
apucat furia din pricină că am mâncat carne? Când în măruntaie există un 
disconfort din cauza îmbuibării, atunci omul devine furios. Nu trebuia să mai 
mănânc nimic până seara, afară de cafeaua cu frişcă şi de pesmeţi. 


Mulţumesc Multmilostivului Dumnezeu, Celui credincios făgăduinţelor Sale, că a 
alungat duhul răutăţii de la robul lui Dumnezeu Franz Osipov, care este catolic şi 
care a apelat la Biserica Ortodoxă şi la mine, netrebnicul şi păcătosul, robul lui 
Dumnezeu, preotul loan. Slavă puterii lui Dumnezeu, care necontenit lucrează în 
Biserica noastră, spre mântuirea credincioşilor şi a celor care aleargă la ea! 28 
septembrie, 1873, vineri. 


VI. Extrase din însemnările anilor 1904-1907 





Un autograf al Sfântului loan - „Te binecuvintez cu Numele 
Domnului. Protoiereul Ioan Serghiev, 28 ianuarie 1904” 


30 martie. Şi în vis mă fac obiect al lucrării batjocoritoare a netrupeştilor vrăjmaşi. 
Aceştia mă pun în diferite situaţii prosteşti, nălucesc întâmplări fără rost, pierderi, 
neînţelegeri; mă înfricoşează cu războaie, incendii, tunete, fulgere, cutremure şi 
alte feluri de coşmaruri, iar alteori mă pângăresc cu diferite închipuiri şi imagini 
voluptoase. Păcătos sunt! „Cine mă va izbăvi de trupul morţii acesteia?” (Corinteni 
3,14). 

+ 
4 aprilie, miercuri, a cincea săptămână a Postului mare. Îţi mulţumesc Ție, Doa- 
mne, pentru ziua de ieri, pentru toate zilele vieţii mele şi pentru această zi petrecută 
în locaşul meu din Karpovka. 
Astăzi este ziua tunderii în monahism a monahiilor Anastasia şi Ana. Primeşte-le, 
Doamne, întru împărăția Ta! 


Rog pe Domnul să-mi ierte păcatul: mâncatul dulciurilor de aseară, care mi-au 
dăunat nu atât trupeşte, cât sufleteşte, pentru că sunt dulci şi plăcute trupului mult- 
pătimaş. 

+ 
1 mai, Marţi, Săptămâna Tomei. Îţi mulţumesc, Doamne, că mi-ai primit pocăinţa 
cea dintru adâncuri, dăruindu-mi mântuire. Cât de bun eşti şi cât de grabnic 
ajutător celor care se căiesc! Dăruieşte-mi să-Ți fiu credincios cu toată inima mea 
şi în toate zilele vieţii mele! 


5 mai, Sâmbătă, Săptămâna Tomei. Îţi mulţumesc Doamne, că mi-ai dat darul de a 
scrie predica pentru ziua de mâine şi de a o tipări. Slavă Ţie, Doamne, înţele- 
pciunea cea Ipostatică şi Cuvinte al lui Dumnezeu, Celui slăvit împreună cu Tatăl 
şi cu Duhul Sfânt! Amin. 





26 iunie, după Liturghie. Îți mulţumesc din toată inima, Doamne, că mi-ai primit 
rugăciunea fierbinte de pocăință pentru miluirea mea şi pentru tămăduirea rănii 
inimii mele, pricinuite de vrăjmăşia pe care am avut-o împotriva roabei lui Dumne- 
zeu - X, pentru că se aşează în biserică în faţa tuturor (am dispreţuit-o, neavând 
cuget drept, nepărtinitor, căci faţă de alte persoane n-am avut asemenea porniri). 
Domnul mi-a tămăduit această rană şi m-a miluit, plecând inima mea spre dragoste 
şi pace, spre respectarea ei şi a celorlalţi, dăruindu-mi să slujesc în tihnă Liturghia 
(ispita aceasta am avut-o în timpul Sfintei Liturghii, înainte de Heruvic). 

+ 
28 martie. Mulţumesc Domnului, Care, precum de nenumărate ori şi acum, după 
rugăciunile de pocăință făcute în taină, în trăsură şi în chilia mea, m-a izbăvit de 
păcatele mele, de pornirile inimii mele spre mânie şi spre duşmănie. Mi-am 
conştientizat şi mi-am simţit adânc păcatele, le-am văzut, m-am mustrat, m-am 
osândit pe mine însumi şi L-am rugat pe Domnul să mi le ierte cu nemăsurata Lui 
milă, să-mi tămăduiască inima, îndreptând-o spre lucrarea binelui, să o umple de 
pace, să o curăţească, să o înnoiască şi să o deschidă spre primirea Harului Duhului 
Sfânt. Niciodată nu am rămas nemângâiat ori de câte ori am chemat Numele 
Domnului cu pocăință sinceră. Slavă Domnului! Ora 10 seara. 

«e 
19 august, Mănăstirea Sfântului loan. înainte de a mă trezi la ora 6,30, am avut un 
vis minunat: am văzut cum poporul, nu în case, ci pe acoperișurile acestora 
sărbătorea cu lumânări în mâini. Printre cei de acolo le-am văzut şi pe cumnatele 
mele, Alexandra şi Ana Constantinovna împreună cu soţia mea. Era o atmosferă 
deosebită, de sărbătoare. Mi-am salutat rudele, spunându-le pe nume. Este un vis 
oarecare sau prevestirea vreunei solemnităţi? Să dea Domnul! 

«e 
Din cauza excesului la mâncare, a consumului de dulciuri (un pahar cu ceai dulce 
şi un colăcel uscat servite pe vaporul ,„, Liubeznîi”) şi a somnului de pe vapor am 
fost pradă uşoară ispitei de a mă mânia pe Vera Ivanovna - cea care m-a însoţit - 
pentru că m-a dus prin apartamente foarte murdare, unde am avut de suportat o 
înghesuială îngrozitoare din partea lumii. Aceasta este una. A doua cauză a 
mânierii e faptul că m-a dus foarte departe, lângă hanul Voronţov, la fiul ei E.I.V. 
M-am supărat rău pe ea, că nu ne-a spus denumirea străzii unde vroia să ne ducă. 
Dar m-am pocăit din adâncul inimii pentru nerăbdarea şi încăpățânarea mea, 
învinuindu-mă doar pe mine. Pe Vera Ivanovna am îndreptăţit-o, am socotit-o 
blândă şi smerită. Da, am încălcat esenţa legii dumnezeieşti: iubirea aproapelui. 


însă mult milostivul Dumnezeu m-a ridicat din mâhnire şi mi-a dat pace, tămăduire 
şi îndrăzneală. 





Vaporul Părintelui loan — „Liubeznii” 


Neîncetat ne vânează vicleanul duşman! Astăzi, în biserica din incinta Casei 
Muncii din Kronstadt, m-a vânat şi m-a chinuit cu vrăjmăşia, cu invidia şi cu un 
oarecare dispreţ faţă de cântăreţul de acolo, deoarece acesta căuta să-şi pună în 
evidenţă calităţile vocale când psalmodia cântările liturgice (cu greu am biruit furia 
vicleanului, numai cu pocăință de taină şi cu rugăciunea l-am învins, scoțând 
părticele, spre milostivirea Domnului). Cât de mult trebuie să plângem neamul 
omenesc, creştinesc şi necreştinesc, care suferă de pe urma furiei şi a înşelării 
diavoleşti, cu voie sau fără de voie, cu ştiinţă sau cu neştiinţă. 
«e 

5 septembrie. Îţi mulţumesc Ție, Doamne, pentru săvârşirea cu umilinţă a Sfintei 
Liturghii şi pentru că m-ai ajutat să citesc cu putere şi cu încredere în ajutorul 
Harului rugăciunea pentru biruirea vrăjmaşilor şi pentru îndepărtarea ispitelor din 
timpul Liturghiei şi de după ea. 


+ 
26 septembrie. Astăzi, în timpul Sfintei Liturghii, Domnul mi-a dat să văd nemă- 
surata putere a Harului Său şi marea Sa milostivire, lucrând în sufletul meu cre- 
dinţa şi pocăinţa lăuntrică. Deosebit de puternică şi de neașteptată ca un fulger a 
fost ispita, când am ieşit cu Sfintele Daruri, la Vohodul cel mare. Vicleanul a 


stârnit atunci în inima mea o ură aprigă împotriva soției lui N.N., dar şi împotriva 
lui, pentru că ea se aşezase în locul unde poporul nu are voie să stea. Dar, cu 
pocăință grabnică şi cu osândire de sine am atras mila, ajutorul lui Dumnezeu şi 
pacea sufletului, iar cealaltă parte a Sfintei Liturghii am slujit-o liniştit, plin de 
bucurie şi m-am împărtăşit. 


M-am tulburat şi m-am mâniat însă din nou din cauza creştinilor care se îmbulzeau 
pentru a se împărtăşi. Domnul a primit iarăşi adânca mea pocăință şi m-a miluit. 


O, cum ne vânează vicleanul! Să fim trezvitori, întrucât vrăjmaşul nostru diavolul 
umblă ca un leu, căutând pe cine să înghită. 

că 
31 octombrie. Am slujit în Casa Muncii din Kronstadt şi i-am împărtăşit pe cei 
prezenţi. Bătrână A. - care a umblat după mine din casă în casă - a insistat să o 
împărtăşesc. Îmi rămăseseră puţine părticele şi trebuia să le păstrez pentru bolnavii 
din Oranienbaum. M-am supărat foarte tare pe ea pentru atâta insistență. Am 
alungat-o de lângă mine şi pe E., prietena ei, care a intervenit şi ea pentru A. 
Astfel, am mâniat cu furia mea pe Dumnezeu - Izvorul iubirii - dar şi pe semenii 
mei. Mi s-a pus o povară pe inimă. Foarte greu mi-a fost. 


Am început să mă pocăiesc înaintea Domnului şi acolo, şi pe vaporul „Liubeznii”, 
iar Domnul mi-a iertat păcatul acesta greu. Lecţie pentru viitor: faţă de toți să mă 
port cu blândeţe, să fiu îngăduitor, răbdător şi amabil. 


Fiii mei duhovniceşti, cu toate că se împărtăşesc zilnic cu Sfintele Taine de 
câţiva ani, nu au învăţat încă ascultarea, nerăutatea şi iubirea care îndelung 
rabdă, slujind răutăţilor şi neascultării. Și aceasta se întâmplă deşi aud în 
fiecare zi cuvânt despre credinţă şi despre virtuțile creştineşti. Doamne, ce să fac 
cu ei?! Învaţă-mă prin Duhul Tău cel Sfânt cum să-i îndrept, cum să procedez 
cu ei, cum şi când să-i las să se împărtăşească. Să-i canonisesc? Să-i îndepărtez 
pentru o lună Sau mai mult de la Sfânta împărtăşanie, pentru a se învăţa cu 
nefaţărnicie, cu frică, cu adâncă smerenie şi dragoste faţă de aproapele să se 
apropie şi să Te primească pe Tine, Creatorul ceresc, Cel ce eşti blând şi fără de 
răutate? Dar şi pe mine, doctorul altora, vindecă-mă, Doamne, întrucât 
necontenit păcătuiesc după împărtăşirea cu Sfintele Tale Taine. 

«e 
15 noiembrie, 1904, luni. Am ridicat azi către Domnul cerului şi al pământului 
rugăciune pentru a ne dărui şi nouă un lot mare de pământ în preajma Mănăstirii 


Sfântului Pavel, spre stăpânire veşnică, întrucât este necesar locaşului din mai 
multe pricini. O asemenea rugăciune am îndreptat şi către Maica Domnului, 
Stăpâna tuturor, întrucât e Maica Creatorului. Nădăjduiesc şi nu mă îndoiesc că mă 
va ajuta. Amin. 


Am rugat pe Domnul, în simplitatea credinţei, să trimită ploaie şi apă din belşug în 
râul Pineg, pentru ca pluta să meargă fără dificultăţi până la Sura şi înapoi. 
Nădăjduiesc că Stăpânul grabnic mă va asculta şi va trimite apă atât cât e nevoie. 





Sura — satul natal al Părintelui: loan. 
Fotografie de la sfârşitul sec. al XIX-lea. 


11,30 noaptea. M-am rugat pentru aceasta la ora 10 seara. Îți mulţumesc, Doamne, 
că ne-ai scos din nămol datorită strădaniei celor din echipaj, care au înotat prin apă 


şi au mişcat din loc vaporul cu prăjinile. Jumătate de oră s-au chinuit, iar eu în 
timpul acesta m-am rugat Domnului. Slavă Ție, Doamne! 


M-a izbăvit Dumnezeu de mânie şi de supărarea pe echipaj şi îi mulţumesc pentru 
asta. 


Scrisoarea Părintelui loan către fiul său duhovnicesc, Filip Pavlovici Ivanov, scrisă 
pe drum: (acest rob a lui Dumnezeu, Ivanov, s-a nevoit mai apoi în pustia 
Sarovului - n.n.). 


„Salutări călduroase şi binecuvântarea lui Dumnezeu pentru credința ta vie, 
evlavia, credincioşia faţă de Biserica lui Dumnezeu şi împărtăşirea cu Sfintele 
Taine ale lui Hristos. 


Îți aduc la cunoştinţă veşti despre călătoria mea spre locul natal. Sunt deja de 
unsprezece zile pe drum şi încă nu am ajuns! Vom ajunge abia peste două zile, cu 
mila lui Dumnezeu. Asta însă nu înseamnă că e o călătorie nereușită. Nu, e o 
călătorie plăcută şi chiar liniştită, dar calea este foarte, foarte lungă. Nici eu nu 
mă grăbesc, ci rămân în unele locuri câte două-trei zile, după dorinţa dragilor mei 
cunoscuţi, ca să slujesc Liturghia. 


Pe toată durată călătoriei a fost frig şi a plouat, de aceea şi apa în râuri a crescut. 
Aceasta este spre binele nostru. Sperăm să ajungem cu vaporul chiar până în Sura. 
A luat tatăl tău, Pavel Ivanovici, antrepriza? Lucraţi împreună? Munciţi întru 
slava lui Dumnezeu şi pentru, bunăstarea şi îndestularea familiei! Eu mă rog 
pentru voi şi îmi aduc aminte îndeosebi de evlavia pe care o ai faţă de mine. 
Mulţumesc Domnului, că mă mângâie prin voi, care sunteți nişte oameni aşa de 
buni. Salutări mamei tale şi trimit binecuvântarea mea şi copiilor. Ecaterina, 
Simeon şi ceilalți sunt sănătoşi şi vă salută cu respect. În țară vom fi, dacă va da 
Domnul, pe 3 iunie. Până la întâlnirea cea mult aşteptată, să păzească Dumnezeu 
Rusia, Petersburgul, Ohta voastră şi toate oraşele şi satele. 


Al vostru rugător - protoiereul loan Serghiev. 31 mai, 1904. Dvina de Nord. 
Vaporul «Sfântul Nicolae, făcătorul de minuni» ”. 


14 septembrie, 1906. Mi-am adus aminte de Academia din Sankt - Petersburg şi de 
viața mea de acolo, o viață nu tocmai virtuoasă, cu toate că eram un student 
evlavios, dăruit Domnului cu toată inima. 





Păcatele mele constau în aceea că, uneori, la marile sărbători consumam vin şi 
numai bunul Dumnezeu m-a păzit de necazuri, că n-am fost prins de autoritățile 
Academiei şi exmatriculat, precum a păţit studentul Metelinikov (Vasile Ivanovici, 
de la Seminarul Nijegorod), care s-a îmbătat până la pierderea cunoştinței şi a 
zăcut în faţa porţilor Academiei până i-au degerat mâinile. Mulţumesc Domnului 
pentru mila Sa şi că mi-a acoperit păcatele mele. 


A mai fost o situaţie în care mult m-a acoperit mila Domnului. La privegherea 
pentru un praznic împărătesc am fost rânduit să ţin mitra arhimandritului Kiril, un 
profesor extraordinar şi ajutorul inspectorului Academiei. Dar nu am scos mitra la 
momentul potrivit şi când colegii mei au observat şi m-au întrebat de ce am făcut 
aceasta, le-am răspuns: „Lasă că şi-o scoate singur”. Cum mi-a ieşit pe gură 
această bădărănie nu ştiu, se pare însă că arhimandritul s-a supărat pe mine şi la 
lecţii făcea aluzii clare la adresa mea, deşi nu-mi pomenea numele direct. El preda 
Teologia Morală şi era rudă cu rectorul Academiei, Episcopul Macarie Viniţkii. 


Cinstesc memoria voastră, foştii mei conducători şi ovăţuitori (vlădica Macarie, 
inspectorul arhimandrit loan Socolov, profesorul arhimandrit Kiril), pentru că mi- 


aţi arătat bunăvoință, nu m-aţi pedepsit pe măsura vinovăţiei mele şi mi-aţi dăruit 
bucuria de a absolvi Academia, primind titlul de absolvent de teologie şi hirotonia 
întru simplu preot. Mulţumesc Domnului, Celui care îndelung m-a răbdat pe toată 
durata studiilor, întrucât şi în seminar L-am întristat cu păcatele mele, chiar dacă 
mă călam adeseori cu lacrimi amare. Slavă Ţie, Doamne, Care până în această 
clipă îndelung m-ai răbdat! 

+ 


19 aprilie, 1905, Marţi, Săptămâna Luminată a Paştilor. 


Mulţumesc Domnului că a alungat înşelarea păcatului din inima mea în urma 
rugăciunii de pocăință şi m-a slobozit din robia păcatului, dăruindu-mi libertate şi 
pace. Luminează, Doamne, ochii inimii mele cu lumina înţelepciunii Sfintei Tale 
Evanghelii. 


2 mai. Mulţumesc Domnului pentru ziua aceasta, pe care, din mila Lui şi cu 
ajutorul Lui, am petrecut-o în rugăciune pentru oamenii care m-au invitat la 
Petersburg. 


Mulţumesc şi pentru predica scrisă pentru 8 mai (Sfântul loan Teologul). 

«e 
8 mai. Am fost ispitit de căutarea la faţa omului, de mândrie şi de asprime faţă de 
cerşetorii care nu au nici o ocupaţie în Kronstadt şi adeseori se apropie, fără să mă 
întrebe, de Potirul cu Sfintele Taine. Mă căiesc pentru acestea din adâncul 
sufletului, întrucât am mâniat pe Domnul meu cu părtinirea şi ura cea diavolească. 
Pe viitor nicidecum nu mai vreau să fac aşa ceva! lartă-mă, Doamne! îmi 
pecetluiesc pocăinţa prin înscrisul acesta. 

că 
13 septembrie, 1904. Astăzi de dimineaţă, pe la ora 4, în vis, dar ca aievea, m-am 
pomenit în lasnal Poleana. A venit la mine o oarecare rudă a contelui Tolstoi şi mi- 
a zis: „Contele Tolstoi este foarte bolnav şi vă cheamă la el pentru rugăciune”. 
Mirându-mă, l-am întrebat: „într-adevăr?! Merg îndată”. Mă gândeam cum mă voi 
întâlni cu el şi ce-o să-i spun, dar îmi făceam curaj zicându-mi că Dumnezeu mă va 
învăţa ce să vorbesc, în EI, Care e Izvorul înţelepciunii,îmi voi pune nădejdea. Şi 
am pornit spre el. Dar, din păcate, m-am trezit... Ce să însemne oare aceasta? 


?, 
.. 


17 mai. Îţi mulţumesc, Doamne, că ieri la Sfânta Liturghie mi-ai ascultat rugă- 
ciunea de taină şi mi-ai dăruit, în locul apăsării sufleteşti, uşurare şi pace a inimii, 
slujind liniştit şi cu umilinţă. Îţi mulțumesc, Doamne, că mi-ai împăcat inima, 
tulburată din pricina clevetirii din publicația „Sankt - Petersburgskii Listok”. Slavă 
Ție, Doamne, mereu grabnic împlinitor al rugăciunilor noastre! Ascultă rugăciunile 
mele şi dăruieşte biruinţă deplină armatei ruse, atât pe mare, cât şi pe uscat. 
„lar mie, să nu-mi fie a mă lăuda, decât numai în Crucea Domnului nostru lisus 
Hristos, prin care lumea este răstignită pentru mine, şi eu pentru lume!” (Galateni 
6,14). Sunt eu oare răstignit pentru lume? 
+ 
20 mai. Plecând de la Mănăstirea mea de maici, Sfântul loan, cu maşina căii ferate 
Nicolaevskii, am fost aprig ispitit din cauza câtorva băieţi cerşetori (de vreo nouă- 
zece ani), care mi-au urmărit cu insistenţă trăsura şi mi-au cerut milostenie. M-am 
supărat şi m-am înfuriat pe ei pentru că îmi cereau pentru a doua oară milostenie 
(le mai dădusem câte o rublă, dar, într-adevăr, nu la toți). M-a părăsit Harul lui 
Dumnezeu şi am căzut într-o cumplită mâhnire şi apăsare a inimii din cauza 
înfierbântării răutăţii ăsteia infernale. Cu greu L-am înduplecat pe Dumnezeu să-mi 
ierte păcatul duşmăniei, al neîndurării, al cruzimii, al zgârceniei şi al iubirii de 
argint. Abia în vagon, după o stăruitoare rugăciune de pocăință făcută în taină, am 
fost învrednicit de iertarea păcatelor, primind pace şi slobozire. 


Nu îngădui, Doamne, ca de acum înainte să mai ajung într-o astfel de stare sufle- 
tească şi învaţă-mă întotdeauna să-i plâng pe cei săraci, să-i compătimesc, întrucât 
niciodată până acum nu a sărăcit mâna mea de la milostenia dată. 

+ 
Astăzi, 25 mai. Cu Harul Domnului am alungat demonii din femeia care a suferit 
din cauza lor timp de optsprezece ani. Doamne, mulțumesc Ție şi puterii Tale 
arătate în alungarea demonilor din roaba Ta, săteanca din gubernia Iaroslav. 

+ 
Mult mi-am păgubit sufletul Duminică, 2 mai. Fără să fie nevoie, am mâncat 
ochiuri cu pâine neagră şi puţină zeamă de peşte. Greutate pe inimă şi pustiire de 
suflet s-au lăsat asupra mea pe tot timpul nopţii şi n-am putut să dorm liniştit. 
Harul Domnului m-a părăsit pe mine, păcătosul, pentru lăcomia pântecelui. De 
acum încolo nu trebuie să mai cinez. Cât de uşor îmi e sufletul când stomacul e 
gol! 


?, 
.. 


Mulţumesc Domnului că m-a izbăvit în timpul Liturghiei credincioşilor de 
tulburarea iscată în sufletul meu de lumânările de pe Sfânta Masă, care, după cum 
mi se părea mie, îmi afumau mitra (am purtat grijă s-o cruţ; câtă slavă deşartă şi 
deşertăciune!). Dar Dumnezeu mi-a trimis Harul Său şi lumina adevărului şi l-am 
înfruntat pe diavolul ce m-a tulburat cu ademenirea spre cele trecătoare. Liniş- 
tindu-mă, am săvârşit slujba cu pace şi le-am dat credincioşilor prezenţi în biserică 
cuvânt despre însemnătatea Paştelui, despre dovedirea învierii celor adormiţi, 
aducând exemplul naturii, care îngheață şi moare iarna, iar vara înviază, se 
întremează şi răspândeşte bună mireasmă. 


Altădată, Dumnezeu m-a izbăvit de o mare tulburare şi de o adâncă mâhnire ce s- 
au abătut asupra mea când mi s-a spus suma mare de bani dată unui om pentru că 
m-a însoțit, sumă care, după aprecierile mele, s-ar fi cuvenit să fie mult mai mică, 
rece fiindu-mi inima faţă de acest om. Punând însă în balanță sumele pe care le 
primesc în diferite perioade de timp şi suma cerută de însoțitor de la rudele mele, şi 
pe care nici măcar nu trebuia s-o plătesc eu, m-am liniştit cu ajutorul Harului 
dumnezeiesc, iar împotrivirea am preschimbat-o în bunăvoință. 


Seara, pe la ora 11, duşmanul cel netrupesc m-a atacat cu o şi mai mare putere prin 
intermediul aceluiaşi gând, prin aceeaşi atracție faţă de bani. Mult m-am luptat cu 
el şi, în cele din urmă, cu numele Domnului, i-am biruit nălucirile şi relele uneltiri 
şi m-am liniştit. Mulţumesc Domnului, biruitorul iadului, pentru multele daruri, 
pentru ajutorul duhovnicesc şi material. Îţi mulţumesc ie, Dătătorule de daruri, 
Stăpâne! Sporeşte-le pe acestea şi împărăţeşte Tu în mine, Stăpâne! 

+ 
Am auzit că părintele Barnaba, stareţul Schitului Ghetsimani de lângă Lavra 
Sfântului Serghie, m-a vorbit de rău. Ce i-am făcut, oare?! Trebuie să mă rog, ca 
Dumnezeu să împace inimile noastre. 


Astăzi a venit la mine soţia fostului secretar. Mi-a vorbit tare obraznic. Şi pentru ce 
toate acestea?! L-am susţinut întru totul pe soţul ei, m-am îngrijit de familia lor... 
Trebuie să recunosc că n-am putut purta încercarea asta şi brusc am rugat-o să iasă 
afară. 


28 mai, Sâmbăta de după înălţare. Noaptea am petrecut-o liniştit; am simţit numai 
nişte fiori în spate, dar m-am îmbrăcat cu sutana mai călduroasă. Dimineaţă m-am 
sculat sănătos. În suflet însă şi în trup aveam o mare tristeţe. M-am rugat doar 
puţin, lenevindu-mă. La biserică m-au luptat somnolenţa şi o antipatie fără de voie 
şi fără motiv faţă de cei pe care i-am întâlnit pe drum şi în biserică. M-am rugat 


Domnului să-mi schimbe starea inimii, să-mi dăruiască blândeţe, smerenie, 
dragoste faţă de toți. Şi Dumnezeu a schimbat starea sufletului meu, dându-mi 
linişte şi nerăutate, întorcând spre bine întreaga-mi lume lăuntrică. 


Am citit cu aşezare şi solemn Canonul zilei, apoi am slujit Sfânta Liturghie. Pe la 
jumătatea ei însă duşmanul a încercat să-mi zdruncine pacea cu alipirea inimii 
mele de strălucitoarea mitră (câtă deşertăciune!). Mă temeam să nu se afume de la 
lumânările şi de la candelele aprinse. Cu inima apăsată şi neputincioasă, însă cu 
credinţă, cu rugăciune de taină şi cu pocăință fierbinte, am prins puteri şi am biruit 
atacul diavolesc, liniştindu-mă. O, cât de viclean şi de subtil este neadormitul 
vrăjmaş, iar atracțiile noastre prosteşti - cât de mari! Cu umilinţă şi cu lacrimi am 
săvârşit apoi Liturghia, iar predica am rostit-o cu îndrăzneală, cu putere şi din toată 
inima. 

+ 
30 mai, Luni, înainte de Duminica mare. Mulţumesc Domnului că mi-a primit 
adânca pocăință şi m-a miluit, dându-mi darul păcii şi al reînnoirii, al dreptăţii şi al 
sfințeniei. Aproape este Domnul de cei ce-L cheamă pe El în adevăr. 


Ora 12 din noapte, 3l mai. Mulţumesc Domnului, Celui ce mi-a primit pocăinţa 
pentru cuvintele dure prin care am osândit ocârmuirea rusească, cea care a îngăduit 
prin acţiunile sale nedrepte războiul cu Japonia. Mâhnirea şi împuţinarea au plecat 
de la mine, iar pacea lui Dumnezeu s-a sălăşluit în inima mea, dăruindu-mi 
libertatea Harului. Slavă Ție, Atotbunule, Mântuitorul meu! 

că 
2 iunie, seara, ora 6. Am greşit înaintea Domnului, groaznic mâniindu-mă pe E. 
M., care nu s-a purtat cuviincios faţă de mine şi faţă de ceilalți care erau pe vapor. 
S-a lăsat aşteptată foarte mult timp şi doar ştia că ne grăbim. Tare m-am înfuriat! 
Doamne, învaţă-mă bunătatea, calmul, aşteptarea cu răbdare şi îndelunga răbdare! 
Schimbă inima mea, fă-o atotiertătoare, blândă, bună, lipsită de răutate. De la Tine 
aştept iertarea tuturor păcatelor mele, Doamne. Dă-mi puterea s-o iert pe cea care a 
greşit. Aşa să fie! 

«e 
15 iunie. Azi am slujit cu evlavie şi cu lacrimi. La Liturghia credincioşilor 
vicleanul mi-a ademenit inima de la iubirea lui Dumnezeu şi de la conştientizarea 
sărăciei mele duhovniceşti prin atracția pentru deşertăciuni... Din nou mitra! Nu 
cumva să o afum cu fumul de la cădelniţă! De nebunia aceasta cu greu am scăpat, 


am trudit în rugăciune stăruitoare de pocăință. Ce inimă ticăloasă! Ce atracţie 
prostească! Doamne, şi câte mitre am! Până la vreo douăzeci! lar eu sunt deja 
bătrân, cui vor reveni după moartea mea? Mai apuc să le port? Nu cumva alerg 
după amăgiri, după frumuseți înşelătoare şi pieritoare? Lanţuri care-mi leagă 
sufletul, răcindu-l şi lpsindu-l de unirea cu Dumnezeu, ca pe-un nevrednic! Fru- 
mos vorbeşte Sfântul Apostol Pavel despre înşelarea trupului nostru şi a lumii 
păcătoase: tot ce este în lume, adică pofta trupului şi pofta ochilor şi trufia vieţii, 
nu sunt de la Tatăl, ci sunt din lume. Şi lumea trece şi pofta ei, dar cel ce face voia 
lui Dumnezeu rămâne în veac. (I loan 2,16-17) 

+ 
Mândria şi slava deşartă trezesc în noi dorinţa de a ne îmbrăca frumos şi fastuos, 
de aceea trebuie să dispreţuim strălucirea exterioară. Străluceşte lăuntric, cu duhul! 

+ 
2 mai. Doamne, omoară în mine orice pornire trupească ce mă pângăreşte şi mă 
desparte de Tine, izvorul Vieţii şi al sfinţeniei. Amin! 

+ 
Doamne, sufletul meu păcătos suferă pentru cele trecătoare. Izbăveşte-mă, Doa- 
mne, cu Duhul Tău cel Sfânt, de deşertăciune! Văd multe plute făcute din copaci şi 
mi se frânge inima. Mă întreb: de ce taie oamenii copacii şi pustiesc pământul? De 
ce bogaţii îşi agonisesc capital, iar munca lucrătorilor şi a ţăranilor o plătesc atât de 
prost? Lucrătorii din industria forestieră din Arhanghelsk au pregătit munţi de 
lemne şi de scânduri pentru a le vinde englezilor. Dar ce treabă am eu cu acestea?! 
Ce dacă se vând pădurile şi cei din industria forestieră se îmbogăţesc? Oare nu 
cumva mă cuprinde jalea şi pentru că se cosesc câmpurile, pentru că se strânge 
fânul, că se adună în hambare holdele? Poate că mă cuprinde jalea şi pentru că 
străluceşte soarele, luminând şi dând viaţă întregului pământ? 


La cele cereşti cugetă, omule, nu la cele pământeşti! O, cât de viclean e netrupescul 
vrăjmaş, moleşind inima cu alipirea faţă de lucrurile pieritoare ale lumii văzute. 
Inima... care trebuie să fie biserică a lui Dumnezeu! 

+ 
18 iunie. O singură zi am rămas fără dumnezeiasca Liturghie şi am simţit în mine 
aşa o sărăcie duhovnicească, aşa o părăsire a Harului şi o aprindere spre păcat! A 
trebuit să lupt din greu cu impresiile păcătoase care se înmulţeau cu fiecare clipă. 
Dar Liturghia şi împărtăşirea cu Sfintele Taine m-au renăscut, am început să-mi 


vin în fire, ca după un vis parcă. Slavă Domnului! „,... dacă nu veţi mânca trupul 
Fiului Omului şi nu veţi bea sângele Lui, nu veţi avea viaţă în voi” (loan 6, 53). 
Adevărate sunt cuvintele Stăpânului şi Dumnezeului meu. 


19 iunie, dimineaţa. În timpul nopţii am avut nişte vise supărătoare. Inima mi-e 
neliniştită, rece, adăpată de diavol cu tulburare şi cu deprimare. Oare, nu mi s-au 
întâmplat toate acestea pentru faptul că am mâncat puţintel peşte, încălcând astfel 
postul? Pe lângă aceasta, nu m-am rugat cu râvnă înainte de culcare. Mi-am zis în 
gând pravila pentru Sfânta împărtăşanie şi n-am făcut închinăciuni. Doamne, 
miluieşte-mă! 


Doamne, dăruieşte-mi darul de a nu mă lipi cu inima de lucrurile lumii acesteia 
(mi-am pierdut pieptenele). 


Comandantul armatei noastre, A. N. Curopatchin, le-a lăsat japonezilor toate icoa- 
nele ce i-au fost oferite, în vreme ce obiectele lumești le-a luat până la ultimul. Câ- 
tă lipsă de credinţă şi câtă desconsiderarea sfinţeniilor! 


Pentru aceasta Dumnezeu nu binecuvântează armatele noastre şi ne înving duş- 
manii. Pentru aceasta am ajuns de batjocură şi suntem neluaţi în seamă de aceştia. 

+ 
Doamne, Cel ce vezi adâncurile inimilor noastre, am greşit înaintea Ta! L-am 
invidiat pe autorul scrierii „începutul şi sfârşitul lumii văzute”, pentru că el - un 
laic - e mai bun decât mine - cel ce cunosc teologie - şi a alcătuit această lucrare cu 
multă înţelepciune, profunzime a gândului şi simplitate. 

+ 
26 iulie. Cinci zile (de pe 20 iulie până pe 24) am lipsit de pe vaporul „Sfântul Ni- 
colae”, călătorind cu trenul de la Cotlaso spre Ecaterinburg. Mulţumesc Domnului 
pentru acest drum şi pentru că mi-a dat să trăiesc în Ecaterinburg, mulțumesc 
pentru toată dragostea şi bunăvoința pe care mi le-au arătat localnicii în decursul 
celor trei zile petrecute cu ei. 


La întoarcere, Dumnezeu m-a izbăvit de o ispită de gând, legată de amintirea 
atitudinii pline de fățărnicie pe care a avut-o față de mine, acum zece ani, 
arhiepiscopul A. (pe atunci episcop, în lume Alexei, fost student al Academiei din 
Sankt-Petersburg între anii 1851-1853). M-am mustrat, fără să mă cruţ vreun pic, 


pentru simţirea acestei ranchiune şi am cerut de la Dumnezeu să-mi preschimbe 
sentimentele într-unele de bunăvoință şi de prietenie, ceea ce Domnul a şi făcut. 


O simţire asemănătoare şi suspiciune am avut față de stareţa mănăstirii de maici 
din Sursk, monahia Porfiria. Dar şi de data aceasta, pentru pocăință, Domnul mi-a 
schimbat răutatea în bunăvoință şi în prietenie, liniştindu-mă (Ora 2 noaptea). 

«e 
Punctul meu slab... Cum mă încearcă îngerul păzitor!... Pe la ora patru din zi 
dormeam pe vaporul „Sfântul Nicolae”. Visam. Parcă eram în şcoală, la seminar, 
iarăşi elev, împreună cu ceilalți băieți pe care profesorul îi asculta lecţia. Mi se 
pare că dascăl era ori Mihail Ivanovici Sibireakov, ori Mihail P. Deplaronsku. Eu 
nu eram pregătit şi mi-era frică nu cumva să mă scoată la lecție. Mă tot perpeleam: 
„nu mă scoate!”apoi: „ba, să vezi că mă va scoate!”. În sfârşit, profesorul mă 
cheamă. Mă tot frământam, gândindu-mă ce mă va întreba, când, deodată, mă 
roagă să fac slujba înmormântării. Am întrebat pentru cine să mă rog şi mi s-a 
răspuns: „pentru loan Ţvetcov”. Acesta mi-a fost coleg de facultate, iar apoi 
protoiereu în Kronstadt. Din tulburare drăcească însă, nu mă puteam ruga cum 
trebuie pentru cel adormit. Mi-era jenă parcă. Diavolul îmi încâlcea cuvintele. Cu 
chiu, cu vai am zis ectenia şi rugăciunea: „Dumnezeul duhurilor şi a tot 
trupul...rugăciunea pentru cei adormiţi). După ce am terminat, l-am privit pe 
examinator. Se vedea că nu e prea mulţumit. Nici eu nu eram. Păi, cum să fie bine, 
când vicleanul m-a tulburat şi mi-a furat cuvintele, iar eu n-am putut să-i vin de 
hac, nici măcar pe mine n-am putut să mă stăpânesc. M-am trezit. Într-adevăr, 
trebuie să mă rog pentru părintele Țvetcov şi pentru Mihail Deplaronskii. 


|» 


Ţvetcov nu a trăit prea bine. În afară de faptul că bea bere, altceva nu prea făcea. 
Iartă-l pe el, Doamne! 

«e 
Marţi, 28 iunie. Am slujit Sfânta Liturghie împreună cu părintele Teofan, fără dia- 
con. El a ţinut loc şi de diacon, şi de al doilea preot. Canoanele înaintemergătorului 
şi al Doctorilor fără de arginţi Chir şi loan le-am citit eu, cu umilinţă şi cu po- 
căință. Mulţumesc Domnului pentru darul Liturghiei şi pentru împărtăşirea cu 
Sfintele Taine. l-am împărtăşit şi pe cei de pe vapor. 

«e 
Doamne, tot mai sunt puternic atras de pământ. Mă doare inima când privesc la cei 
ce se îmbogăţesc rapid şi prin hoţie, pe seama bietului popor. Mă refer la cei din 
industria forestieră din Arhanghelsk, cu precădere la nemți, evrei şi o parte din 


ruşi. Nicolai Osipovici Şavrin, spre exemplu, e deosebit de bogat. A uitat de 
Dumnezeu, de biserică, de săraci. Judecă-i, Dumnezeule Drepte! 

«e 
Doamne, pentru toate îți mulţumesc! Şi pentru neputinţe, şi pentru boli. Îţi mul- 
țumesc că pot să le port. 

+ 
9 iulie, 1907. Încă îndrăgesc păcatul din mine şi din alţii. Nu m-am învăţat să-l 
urăsc, deşi repede îmi vin în fire şi mă osândesc, îl recunosc ca fiind o neghiobie şi 
împotriva poruncilor dumnezeieşti şi al adevăratului meu bine. Om păcătos ce 
sunt! Cine mă va scăpa de acest trup al morţii?! 


Duşmanul e netrupesc, cuibărit înlăuntrul nostru, în inima noastră şi încearcă 
continuu să batjocorească, să pângărească la nivel de gând organele făpturii 
omeneşti - create de Domnul pentru întrebuințări fireşti - ba chiar şi persoane şi 
obiecte sfinte, demne de tot respectul. Şi câte scenarii de felul acesta nu aduce în 
somn, câte năluciri nu născoceşte! Nu poţi nici măcar să le descrii! 


Imi aduc aminte cum scria Sfântul Ignatie Briancianinov într-o lucrare a sa că se 
lăudau demonii: „Timpul nostru, anii noştri” î. Da, timpul vostru şi tărâmul 
întunericului! 


Precum aievea, aşa şi în vis, duşmanul încântă sufletele, inclusiv pe al meu, cu 
nenumărate momeli păcătoase. Doamne, ajută-mă să-l înfrunt pe el! În viaţa 
viitoare nici măcar nu ne vor mai trece prin minte astfel de păcate, va muri până şi 
amintirea lor şi vor rămâne doar adevărul şi sfinţenia, pacea şi nesfârşita fericire. 


?, 
.. 


13 iunie. În fiecare oră, în fiece minut trebuie să iau aminte la mine, pentru a nu 
lăsa măgarului sălbatic - omul meu cel vechi - posibilitatea să-şi satisfacă păgubi- 
toarea voie măgărească şi să mă expună la nenumăratele primejdiu ale păcatului, 
încălcând dreapta şi fericita voie a Dumnezeului meu. 


* Sfântul loan se referă la întâmplarea descrisă în vol. 3 al operelor Preasfinţitului Ienatie 
Briancianinov. Vizitiului Teodor Cazakin, pe când da foc la cărbunii din pădure, de trei ori i s- 
au arătat demonii, șezând în copaci şi cântând la diferite instrumente muzicale, cu o 
batjocoritoare solemnitate: “Anii noştri! Voia noastră”. 


«e 
11 iunie, 1907. Condamn patimile lumeşti, trupeşti şi necuviincioase şi vreau cu 
toată inima să le urăsc, să nu mai visez la ele. Mă plec înaintea naşterii de prunci şi 
în faţa porților vieţii, porţi prin care am intrat şi eu, din mila lui Dumnezeu. 


Doamne, condamn toate plăcerile, toate absurdităţile, tot ceea ce este păgubitor! 
Nu vreau să le săvârşesc! Dar păcătos sunt eu înaintea Domnului, căci fac pofta 
trupului. Omul vechi şi pătimaş de toate este ademenit, ispitit şi zăpăcit, chiar şi de 
obiectele sfinte, chiar şi de propriul trup. Astfel, necontenit trebuie urât omul cel 
vechi. Să nu-i urmăm, ci să-l răstignim, potrivit cântării bisericeşti: „...să nu se uite 
la trup, căci este trecător”. 

+ 
25 iunie. La cât necaz şi la ce batjocură mă supune pe mine duşmanul prin vis! 
Câte vise necuviincioase şi absurde îmi insuflă! E cu neputinţă să le şi redai! Dar 
cauzele acestor vise diavoleşti se află în mine, mult-pătimaşul. Miluieşte-mă, 
Dumnezeule, după mare mila Ta. 

+ 
27 iunie, 1907. Vai, ce duşman al neamului omenesc! Este foarte viclean în născo- 
cirile şi visările din timpul somnului! Mă pune să stau la discuţii prieteneşti, 
nemaipomenit de prieteneşti, ba cu papii şi cardinalii, ba cu funcţionari împărăteşti 
de diferite ranguri, ba mă târăşte chiar în întâlniri cu ţarul. Parcă ar avea ceva de 
câştigat de la mine!Eu însă jertfesc cu zgârcenie, fără tragere de inimă, motivând 
faptul că şi mănăstirile mele au nevoie de alocaţii. 


Doamne, înmoaie-mi inima față de Mitropolitul Isidor, care m-a privit mereu aspru 
şi de sus, deşi nu m-a trecut cu vederea, ci m-a cinstit cu distincții pământeşti şi cu 
inutilele onoruri - cruci şi ordine. Veşnica lui pomenire! 

+ 
23 iunie, 1907. Când va veni sfârşitul a tot păcatul, cu care firea mea mult pătimaşă 
şi poftitoare s-a obişnuit din tinereţe? Când o voi condamna şi o voi uri cu 
desăvârşire pe ea, ticăloasa, mincinoasa, linguşitoarea, păgubitoarea şi potrivnica 
lui Dumnezeu? Căci ea, nelegiuita, mă trage de la iubirea lui Dumnezeu şi mă 
constrânge să nu port grijă de nemuritorul meu suflet, creat după chipul lui 
Dumnezeu. Ce absurditate! Ce nebunie! Ce obişnuinţe! Doamne, miluieşte! 


«e 
Cum oare să râvnesc celor păcătoşi eu - cel înzestrat de Dumnezeu cu toate 
darurile Cerului şi ale pământului, eu - cel ce zilnic mă fac părtaş dumnezeieştilor 
Taine, având ca făgăduință Viaţa veşnică, eu - cel ce am ridicat întru slava lui 
Dumnezeu, în locul natal, o minunată biserică, o şcoală bisericească parohială, eu - 
care am primit pentru biserică multe terenuri împădurite şi multe alte bunuri, 
precum şi un metoc în oraşul Arhanghelsk, eu - cel ce am primit de la Domnul un 
renume bun şi darul de a-i atrage pe credincioşii simpli, eu - cel îndestulat şi cu 
mâncare, şi cu îmbrăcăminte, eu - care-L am pe Dumnezeu, izvorul cel nesecat (şi 
ce e mai important decât aceasta?!), Care mi S-a dat pe Sine însuşi avuţie 
necheltuită. Aşadar, miluieşte-mă, Doamne, pe mine, robul Tău! Şi nu mă lăsa să 
râvnesc celor vicleni şi călcătorilor de lege, căci ca iarba toţi se vor usca. Spre Cer 
să-mi îndrept mintea, la bunătăţile gătite nouă acolo! Doamne, întoarce ochii mei, 
să nu vadă deşertăciunea! 


?, 
.. 


Mulţumesc Ţie, Doamne, că mi-ai preschimbat sufletul prin lucrarea Harului, 
dăruind pace şi odihnă inimii mele. 

«e 
29 iunie, dimineaţa. În fiecare noapte demonii mă adapă cu batjocură şi cu dispreţ. 
Au luat chiar chipul directorului, profesorilor din instituţiile de învăţământ şi au râs 
de frumoasele mele cărți cu conţinut duhovnicesc, pe care i-am rugat să le 
primească la bibliotecă. Când am plecat de acolo, unul dintre ei m-a luat peste 
picior, făţărnicindu-se că are mare evlavie la scrierile mele şi spunându-mi că el 
mi-a transcris toate lucrările. Eu l-am crezut şi i-am mulțumit pentru o aşa cinste. 
Tot ce se petrece în vis parcă se întâmplă aievea. 


Am greşit. Aseară, încă o dată în plus, am băut ceai şi am mâncat o chiflă cu zahăr. 
Nu trebuia. Sunt robul stomacului şi al trupului acesta mult pătimaş. 


Până când vei sta țintuit în lanţurile stricăciunii?! Până când tot amâi să te îndrepți 
spre Cer, spre cele veşnice şi nepieritoare, tu, cel ce te împărtăşeşti aproape zilnic 
cu Sfintele Taine?! 

«e 


In oraşul Khirilov am trecut pe la metocul Leuşinski, vizitând-o, pentru vreo zece 
minute, pe egumena 'Taisia. 


De acolo ne-am îndreptat spre conacul negustorului G. A. Valikov şi al soţiei sale, 
Elena Alexeevna. După ce ne-am ospătat, am plecat spre Mănăstirea Feropont, 
unde am înnoptat, iar a doua zi am slujit Sfânta Liturghie. 


La conacul lui Valikov, în omul meu vechi s-a trezit invidia pentru bunăstarea 
acestuia şi pentru moşia lui, atât de ieftin cumpărată. Îngustimea de suflet a făcut 
ca Harul să mă părăsească. Dar am adus Domnului pocăință din toată inima, iar El 
m-a miluit pe mine, m-a iertat şi mi-a şters păcatul, mi-a împăcat sufletul, dându-i 
lărgime şi îndrăzneală. Slavă Domnului, Cel ce este grabnic ascultător şi Mult- 
milostiv! 

+ 
19 iulie, ora 7 dimineaţa. Noaptea, în somn, îşi bate joc de mine vicleanul în tot 
felul. Trebuie să mă rog înainte de culcare cu mai multă osârdie, să cer de la 
Domnul înger Păzitor, care să mă acopere cu vederi sfinte, curate, cu vise ziditoare. 


Trebuie să iau aminte la mine necontenit, să-mi păzesc mintea şi inima de gânduri 
deşarte şi de simţiri pătimaşe, păcătoase, lumeşti; trebuie să-mi umplu sufletul cu 
gânduri şi simţiri sfinte, cu chipuri curate, dumnezeieşti. 

«e 
2 iulie, Punerea în raclă al cinstitului Brâu al Preasfintei Născătoare de Dumnezeu. 
Am slujit în biserica din provincia Leuşinskii. La Utrenie am citit cu însufleţire 
cele două Canoane, iar Liturghia am slujit-o cu evlavie. Duşmanul a încercat să-mi 
stăpânească inima prin momelile lumești, dar, cu ajutorul Harului, chemat în taină, 
l-am biruit. Am slujit cu umilinţă şi cu lacrimi. 


Au fost mulţi copii la împărtăşit; mireni nu prea, circa patruzeci de credincioşi. 
Spre sfârşit, m-am mâhnit o clipă pentru neîndemânarea unei mame care-şi adusese 
copilul la împărtăşit. Pacea m-a părăsit şi ei i-a luat locul focul iadului, m-au 
cuprins tulburarea, mâhnirea şi micimea de suflet. Imediat m-am osândit pe mine, 
L-am chemat pe Dumnezeu să mă miluiască şi să-mi schimbe inima cu 
nemărginita Lui bunătate. A primit Domnul ruga mea şi m-a miluit. Mulţumesc 
Domnului! 

+ 
3 iulie 1905, Duminică. Am oficiat Sfânta Liturghie în biserica mare de la Leuşino. 
A fost şi arhimandritul Ignatie (locţiitorul Patriarhului Antiohiei), împreună cu 
preoţii din partea locului, Claudiu şi Nicolae, ajutaţi de doi diaconi, Alexandru şi 


loan. Înainte am citit Canonul Sfintei Treimi, al Duminicii, al Crucii şi al Maicii 
Domnului, antifoanele glasului de rând, sedealna, stihirile de la laude ale Sfântului 
mucenicului Iachint şi Canonul Sfântului ierarh Filip cu stihirile de la laude. 
Liturghia am slujit-o pătruns de Harul dumnezeiesc şi cu multă umilință. 


Cu ajutorul Harului lui Hristos am biruit ispitele din timpul Utreniei şi al Sfintei 
Liturghii. Am rostit cuvânt de folos despre sutaşul credincios care a cerut 
Domnului să-i fie vindecată sluga. Am mai vorbit despre puterea credinţei, despre 
necredinţa ruşilor noştri, despre izgonirea fiilor necredincioşi ai împărăției sau ai 
Bisericii, despre intelectualii necredincioşi, despre Tolstoi şi adepţii lui, despre per- 
vertirea moravurilor ruşilor, despre necredinţa şi căderea de la Biserica Domnului, 
despre slujba bisericească şi despre necredinţa în Evanghelie. 


Împărtăşind poporul, am păcătuit căutând la faţa omului, fiind lipsit de bunăvoință 
şi pretenţios cu femeile recent venite în Leuşino, care nimic altceva nu fac decât să 
caute la lume cu neîncredere şi cu răceală. Am greşit şi adânc m-am pocăit, cerând 
Domnului să-mi ierte aceste păcate şi să-mi schimbe inima, s-o întoarcă întru 
dragoste, nepărtinire şi curaj. Şi Dumnezeu a săvârşit minunea învierii sufletului 
meu din morţi, căci omorât era de răutate şi părtinire. 


Mulţumesc Domnului, Multmilostivului şi de Viaţă Dătătorului Domn al nostru! 
Cu cât ne permitem să zăbovim în pat, dimineaţa sau ziua, cu atât se răceşte inima 
noastră față de Dumnezeu, de rugăciune şi de viaţa duhovnicească. La fel se 
întâmplă şi când omul mănâncă sau bea cu plăcere, mai mult decât are nevoie. 
Trebuie mereu să ne înfrânăm trupul, ca să se supună duhului. 


Doamne, ocroteşte acest vapor pe vremea călătoriei, cu mijlocirea Sfântului ierarh 
Nicolae, al cărui nume îl poartă. Amin. Aşa să fie! Jar mie dărnieşte-mi să păzesc 
toate poruncile Tale. 


?, 
.. 


Ora 8 seara. Sunt pe vaporul „Vladimir”. Mulţumesc Domnului, Celui ce degrab 
mi-a ascultat rugăciunea de pocăință, fiindcă m-am întristat pentru duşmănia pe 
care am simţit-o faţă de ieromonahul V. şi de preotul Z., cei ce m-au clevetit în 
ziarul „Sankt - Petersburgskii Listok”. M-am rugat pentru ei. 


Tămăduieşte-mi, Doamne, inima cea bolnavă şi dăruieşte-mi dragoste nefă- 
farnică, care nu cade niciodată. Dă-mi putere să nu trec cu vederea nici un om, 
pe nimeni Să nu dispreţuiesc, cu nimeni Să nu fiu răutăcios - nici faţă de cei care 
se ţin după mine de acolo până colo, precum Sunt femeile şi bărbaţii care 


consideră că sunt cu totul deosebit. Învaţă-mă să-i respect pe toţi, să nu rănesc 
pe nimeni cu disprețul, nici cu duşmănia Sau vreun alt sentiment potrivnic. 

că 
12 iulie, marți. Am slujit Utrenia şi Liturghia în capela domnului Iacob Mihailovici 
Pozdeiev. Am citit Canonul mucenicilor Proclu şi Ilarion şi al cuviosului Mihail 
Malein. Am slujit cu umilință, însă la Heruvic duşmanul era cât pe ce să mă 
doboare, tulburându-mă cu nemulțumirea față de cântăreți - monahiile de la 
Mănăstirea Leuşinskii au cântat Imnul Heruvic în aranjamentul lui Lvov şi nu prea 
mi-a plăcut. M-am pocăit în taina sufletului meu şi l-am rugat pe Dumnezeu să mă 
miluiască şi să mă liniştească pe mine, păcătosul, încăpăţânatul şi capriciosul. lar 
Domnul m-a iertat şi m-am liniştit. 


Am ţinut un cuvânt liber, clar şi convingător despre grâu şi neghină. La sfârşit am 
spus câteva vorbe despre pogorârea lui Dumnezeu, Care ne dăruieşte nouă 
Preasfântul Său Trup sub chipul pâinii şi Sângele Său sub chipul vinului. 


Atât pe vaporul „Vladimir”, cât şi în Ustiujna am fost plăcut surprins şi mişcat 
până la lacrimi de credinţa fierbinte pe care o au în mine, păcătosul, oamenii 
simpli, femei şi bărbaţi de toate vârstele, care veneau să-mi ceară binecuvântare. 


Cu totul emoţionantă a fost scena de la întoarcerea mea din călătoria cu cai, când 
deja se lăsase seara. Deşi era târziu, m-au întâmpinat credincioşii, copiii - băieţi şi 
mai ales fete - care mă aşteptau de dimineaţă. Ce credinţă fierbinte! Câte lacrimi! 
Câtă încredere copilărească, fierbinte în mine! Îmi venea să plâng văzând acestea. 


Fetiţele îmi cereau să-L rog pe Dumnezeu să le ajute să înveţe cu spor. Ajută-le, 
Doamne! Tu ai deschis inimile lor simple, de copii, faţă de mine, nevrednicul! 





?, 
. 


14 iulie, joi. Am ajuns la Mănăstirea Sfântului loan din Sankt-Petersburg dimi- 
neaţă, la ora 9,30. Am slujit acolo Liturghia, dar înainte am citit canoanele din 
Minei şi din Octoih. Le-am împărtăşit pe toate monahiile. Mi-am reînnoit duhul şi 
trupul. 


Umblă după mine, din oraş în oraş, o ceată de fete şi de femei uscăţive. Am auzit 
că mă consideră a fi Hristos; nu le-am permis întotdeauna să se apropie de Sfântul 
Potir cu Trupul şi Sângele lui Hristos. Trebuie să le încerc. Nu fac nimic rău, ci 
numai se mută dintr-un loc în altul: unde-s eu, acolo-s şi ele. Doamne, înţelepţeşte- 
le şi mântuieşte-le! 


Ispite în timpul călătoriei cu trăsura spre vaporul „Țarskii”. S-au ţinut după caretă 
nişte băieţi cerşetori. Unora le-am dat câte 50 de copeici, iar unui băiat, de două ori 
câte 20 de copeici. Nici nu s-a uitat la ele şi le-a lăsat în drum, fiindcă dorea să 
primească o rublă. Pentru că tot alerga după mine, m-am supărat şi i-am strigat: 
„Cară-te de aici!” şi astfel inima mea s-a lipsit de lărgime, de pace şi de Har. Mi-a 
stat atât de trist şi de dureros pe suflet ceea ce-am făcut... Am început să mă călesc 
înaintea Domnului, rugându-L să-mi ierte păcatul înrăirii, al iubirii de bani şi al 
împietririi inimii față de cerşetori. M-am pocăit cu amar şi m-a iertat Dumnezeu, 
dându-mi în cele din urmă pace şi îndrăzneală. 


Un alt păcat pentru care m-am pocăit: când s-au apropiat la împărtăşanie ascul- 
tătoarele mănăstirii şi mirenii, printre ultimii am observat şi câteva femei sărace şi 
fete bătrâne, care nu fac altceva decât să umble din oraş în oraş, fiind mereu 
prezente în bisericile unde slujesc şi împărtăşindu-se fără spovedanie şi fără dez- 
legare. Le-am judecat în sufletul meu şi le-am disprețuit. 

+ 
27 august, ora 10 seara. Mulţumesc Domnului că mi-a ascultat rugăciunea de 
pocăință, făcută pe vapor, în cabină, după ce m-am supărat pe Vera Perţovo, pentru 
că mi l-a propus pe profesorul Feodorov. Ce minunată schimbare a săvârşit 
Dumnezeu înlăuntrul meu, în inima mea, în sufletul meu aprins de mânie! Cum a 
preschimbat pătimaşul foc în rouă cea răcoritoare a Harului Său! O, cât de mân- 
tuitoare este credința noastră, ce cheie puternică şi deschizătoare a tuturor uşilor 
către inima lui Dumnezeu, către vistieriile Harului şi ale tuturor bunătăţilor! Ce 
legătură a omului cu Dumnezeu! Îţi mulţumesc, Doamne, Mântuitorule al păcă- 
toşilor! Izbăveşte-1, Doamne, pe toţi, precum mă izbăveşti în tot timpul şi locul pe 
mine, mult păcătosul. Inima mea este plină de iubire de sine, lacomă, zgârcită, 
invidioasă, iubitoare de bani, zăbavnică la rugăciune şi la tot lucrul bun. 
%e 


hoS 


Doamne, ridică de la mine invidia faţă de autorul cărţii „începutul şi sfârşitul lumii 
văzute” şi dăruieşte-mi darul de a mă bucura împreună cu el şi de a Te slăvi pe 
Tine, Doamne, Izvorul rațiunii şi al înţelepciunii. 27 iulie, 1905. 


?, 
.. 


Doamne, Tu mi-ai dăruit toate, m-ai umplut de mila şi de binefacerile Tale. îţi 
mulțumesc! Ca avuţie, dă-mi- Te pe Tine însuţi, căci nimic, în afară de Tine, nu 
doresc, nu caut şi nu râvnesc, pe nimeni nu vreau Să mai invidiez. 


Ce nu ai, ca să invidiezi pe cineva?! Invidiezi pe cel bogat şi vestit? Dar tu ai de 
toate, din mila lui Dumnezeu: şi sănătate, şi bogăţie, şi bun renume, şi - ce-i mai 
important - credinţă vie, lucrătoare, sfințitoare, care întăreşte sufletul şi trupul, 
curăță păcatele, ne uneşte cu Dumnezeu şi ne dăruieşte nădejde nezdruncinată în 
Domnul. De ce să-l invidiezi pe bogatul căruia îi merg bine afacerile, pe lacomul, 
pe cel nemilostiv, cu inima împietrită, care adună pentru sine, dar nu se îmbo- 
găţeşte în Domnul?! Pocăieşte-te, osândeşte-te, mărturiseşte-te şi nu mai fi fără de 
minte, ci înţelepţeşte-te! Toate cele pământeşti socoteşte-le gunoaie. 


?, 
.. 


Cât de minunat îmi preschimbă întreaga ființă, îmi înnoiesc şi-mi întăresc sufletul 
şi trupul Sfintele Taine - Trupul şi Sângele Mântuitorului! Mă minunez de bună- 
tatea şi de milostivirea Domnului, de înţelepciunea Lui cea de nepătruns, de 
atotputernicia, dreptatea şi îngăduinţa Lui. Slavă Ție, Doamne, slavă Ţie! 

+ 
2 iunie, joi. „...numai zi cu cuvântul şi se va vindeca sluga mea...” (Matei 8, 8). Cât 
de simplă şi de puternică e credinţa sutaşului! I-a lăudat-o însuşi Dumnezeu. 


Doamne, porunceşte-mi şi mie să-Ţi spun: „Pentru că e puţină apă în râul Pineu, 
Tu numai zi cu cuvântul şi el se va umple de apă, iar vasul meu, vaporul «Sfântul 
Nicolae», va pluti liber pe râu, până în satul meu natal Sura şi înapoi. Amin”. 


„... Tinere-, ţie îţi zic, scoală-te. Şi s-a ridicat mortul şi a început să vorbească, şi 1- 
a dat mamei lui” (Luca 7, 14-15). Câtă putere are Dumnezeu! Un singur cuvânt 
poruncitor şi înţepenirea morţii încetează, iar sufletul se întoarce din nou în trup, 
aducându-l la viaţă. Minunate sunt lucrurile Tale, Doamne! 


Doamne, Tu şi pe mine, cel aproape mort de boala cea grea, m-ai înviat, mi-ai dat 
iarăşi viaţă. Îţi mulţumesc, Multmilostive! În comparaţie cu toţi bogătaşii lumii, pe 
mine mila Domnului m-a înzestrat cu bunătăţi duhovniceşti şi materiale priso- 
sitoare: m-a învrednicit de harul preoţiei, de o continuă îndumnezeire, de puterea 
de a deschide şi de a închide oamenilor Cerul. 


Din mila lui Dumnezeu, simt în mine necontenit puterea şi binefacerile pocăinţei. 
Veşnic sunt îndatorat Domnului şi Dumnezeului meu pentru iertarea nenu- 
măratelor mele păcate, pe care le-am săvârşit de-a lungul vieţii. lată, sunt deja 
şaptezeci de ani de când mă tot iartă, dacă nu punem la socoteală şi păcatele 
copilăriei, cele săvârşite până la vârsta de şapte ani şi pentru care nu suntem 
răspunzători. 


VII. Spicuiri din însemnările jurnalelor duhovniceşti ale Sfântului loan de 
Kronstadt pe tema: „Despre sine” 


Pretutindeni s-a prea slăvit numele Tău, Doamne: şi înaintea tronului împărătesc, şi 
de către toți oamenii de cinste şi puternici ai lumii acesteia, şi de bogaţi, şi de 
săraci, şi de cei învăţaţi, şi de oamenii simpli. Pretutindeni el a adus şi aduce 
necontenită bucurie, pace, izbăvire, mântuire, vindecare, sănătate, mângâiere, uşu- 
rare, biruinţă asupra uneltirilor diavoleşti. 


Atât de minunat este numele Tău, Doamne! Cât de uimitor şi de puternic îi atrage 
pe oameni la mine, întinatul, Harul Tău, Harul care sălăşluieşte şi care viază în 
mine prin deasa împărtăşire cu Sfintele Tale Taine, cu Preacuratul Trup şi Dumne- 
zeiescul Sânge. 


Doamne, îţi mulțumesc pentru minunile săvârşite prin Sfintele Tale Taine, care se 
petrec în fiecare zi cu mine şi cu poporul rus. Tu ne atragi la Tine cu puterea Ta 
minunată şi nebiruită. Atrage-ne, atrage-ne, atrage-ne, Cuvinte al lui Dumnezeu, 
Creatorul nostru, Izbăvitorul nostru, Mântuitorul nostru! Atrage-i la Tine pe toţi şi 
pe toate! 


Aud vorbe prin care sunt slăvit, dar nu mie mi se cuvine lauda, ci lui Dumnezeu, 
Celui care săvârşeşte în mine tot ceea ce este bun. Eu simt că ale mele sunt doar 
neputinţele şi neajunsurile, Dumnezeu este Cel ce lucrează în mine şi ca să voiesc, 
şi ca să săvârşesc, după a Lui bunăvoință. Lui fie şi slava! Nu nouă, Doamne, nu 
nouă, ci numelui Tău se cuvine slavă (Psalmul 113,9). 


Prin ce minune sunt eu acum ceea ce sunt?! Bunelul meu era om neînvăţat. Tatăl 
meu - la fel, iar eu am primit din belşug lumina cunoştinţei. Cum am ajuns eu ceea 
ce n-au fost nici părinţii mei, nici bunelul? Ei n-au putut să-mi dea ceea ce nu 
aveau. 


Binefăcătorule al meu, Doamne lisuse Hristoase, eu Te cunosc pe Tine şi nu 
ascund binefacerile Tale. Bunătatea Ta, Doamne, m-a făcut să fiu ceea ce sunt. 
Vistierul bunătăţilor, Împărate ceresc, Mângâietorule, Duhul Adevărului, sărut 
cu înfiorare dreapta Ta, care mereu mă umple de binefacerile Tale. 


În tinereţe am fost om neînsemnat - după starea socială - nu aveam nimic, nu ştiam 
NIMIC, dar mai apoi, devenind un om important, avut şi cunoscător a multe, am 
adus slavă lui Dumnezeu, Celui ce mi-a dăruit mie toate acestea, pentru ca să văd 
în mine întâietatea puterii şi a bunătăţii lui Dumnezeu, nu a strădaniilor mele, nu 


truda mea. Doar prin strădania mea nu aş fi reuşit niciodată să-mi depăşesc 
condiţia, şi poate nici măcar să mi-o menţin. 


Toată viaţa mea şi toate nevoile mele materiale şi duhovniceşti le predau lui 
Hristos, Dumnezeul meu, Proniatorul şi Mântuitorul meu, întrucât toate sunt în 
mâinile Sale. O, de-aş împlini eu poruncile Lui cu osârdie! 


Nevăzutul Dumnezeu adeseori Se atinge în chip simțit de nevăzutul meu suflet, 
care gustă o minunată linişte şi o cerească bucurie în urma acestei apropieri. Nu 
ochii - prin vederea existenţei noastre pământeşti - mi-L descoperă astfel pe 
Dumnezeul meu, nici auzul - prin intermediul sunetelor, al cuvintelor - nu mi-L 
vesteşte pe Cel necuprins, ci însuşi sufletul, care se uneşte cu Domnul. 


Toate relele se petrec în gândurile mele nevăzute şi în nevăzuta mea inimă, de 
aceea am nevoie de nevăzutul Mântuitor, Care să-mi conducă inima. 0, făria mea, 
Iisuse, Fiul lui Dumnezeu! O, lumina minţii mele! Pacea, bucuria, bogăţia 
inimii mele, slavă Ţie! Slavă Ţie, Celui ce mă izbăveşti de nevăzuţii vrăjmaşi, 
care-mi robesc mintea şi inima, care mă ucid în însuşi izvorul vieţii, cel mai 
sensibil loc al meu. 


In orice necaz m-aş afla, numai ochii inimii să-i ridic spre Dumnezeu, lubitorul de 
oameni şi El răspunde imediat credinţei şi rugăciunii mele, iar necazul trece îndată. 


În tot locul şi în tot ceasul EI este aproape de mine. Numai că nu-L văd, dar viu îl 
simt cu inima. Mâhnirea e moartea inimii şi cădere de la Dumnezeu. Liniştea şi 
deschiderea inimii, datorate unei credinţe vii în El, îmi dovedesc cel mai mult că 
Domnul e mereu cu mine, că înlăuntrul meu trăieşte. 


Care mijlocitor sau înger ne va izbăvi pe noi de păcate şi de necazuri? Nimeni, 
afară de Unul Dumnezeu. Aceasta o spun din experienţă. 


Domnul este totul pentru mine: EI este puterea inimii mele şi lumina minţii mele, 
EI îmi mişcă inima spre tot binele, EI şi gândul bun mi-l dăruieşte, El este liniştea 
şi bucuria mea, El este credinţa, nădejdea şi dragostea mea, El este mâncarea, 
băutura, îmbrăcămintea şi adăpostul meu. Precum o mamă este totul pentru prunc: 
şi minte, şi voinţă, şi vedere, gust, miros şi pipăit, şi mâncare, băutură şi 
îmbrăcăminte, şi mâini, şi picioare, astfel şi Dumnezeu este totul pentru mine, când 
cu totul mă predau în mâinile Lui. Dar, vai şi amar, când cad de la EI! Dacă în 
strâmtorarea cea diavolească nu aş căuta la El să mă ajute, atunci diavolul ar fi 
pentru mine - precum şi este uneori - răul desăvârşit: şi răutate, şi deznădejde, şi 


lipsă de putere pentru săvârşirea oricărei fapte bune, şi deprimare, ură, invidie, 
zgârcenie, şi gânduri de hulă, viclene şi spurcate, şi dispreţ faţă de toţi. Într-un 
cuvânt, Domnul este mintea mea, voinţa mea, vederea, auzul, gustul, mirosul, 
pipăitul, picioarele şi mâinile mele. Aşadar, nădăjduiți în Domnul! El este 
nemărginit în sfinţenie, atotputernicie, bunătate, milă şi înţelepciune. 


Aduc lui Dumnezeu, Maicii Domnului, îngerului păzitor şi Sfântului meu ocrotitor 
lumina aceasta materială, pentru ca să-mi dea Stăpânul, pentru rugăciunile lor, 
lumina cea duhovnicească, lumina Harului. Aduc acest foc material, pentru ca 
focul Harului Sfântului Duh să ardă în mine şi să înlăture din inima mea, a păcă- 
tosului, focul patimilor. Aduc o făclie, cu dorinţa ca şi eu să fiu un luminător 
puternic, ce luminează tuturor. lată pentru ce aprind lumânări în faţa icoanelor. lată 
ce gânduri am când pun făclia în sfeşnic. 


Recunosc, eu pun nişte lumânări înaintea icoanelor în nădejdea primirii bunătăților 
celor duhovniceşti de la Sfinţii pictaţi pe icoane. Îmi recunosc „lăcomia” duhov- 
nicească, deşi e vorba de legea reciprocităţii: aştept dar pentru dar. „Cu măsura cu 
care măsuraţi - este scris - vi se va măsura” (Matei 7, 2). 


Sunt un om neputincios, trupesc, păcătos. Mă bucur de lucrurile în care socotesc 
fiindcă sunt bogat. Nefiind în stare a aduce mereu Domnului, Maicii Domnului, 
îngerului sau Sfântului meu o credinţă fierbinte şi o inimă iubitoare, cel puţin voi 
aduce, ca un om trupesc ce sunt, un dar material - o lumânare aprinsă. Să caute 
din Ceruri Stăpânul la neînsemnatul dar al străduinţei mele şi să-mi întoarcă 
mai mult. EL, Unul, este bogat şi-i îmbogăţeşte pe toți. Eu sunt sărac. EI locuieşte 
în lumina cea de necuprins, eu în întuneric. Sunt puţin credincios, să-mi dea 
darul credinţei; sunt sărac de dragoste, să-mi îmbogăţească inima cu această 
cerească şi fără de preţ comoară; sunt neputincios pentru săvârşirea oricărei 
fapte bune, să-mi dea putere. De la mine primească dorirea bunătăţilor cereşti şi 
zălogul material, dar să-mi dea Multmilostivul Dumnezeu, pentru rugăciunile 
Preasfintei Maicii Sale şi ale îngerilor şi ale Sfinţilor Săi, toate câte-mi sunt spre 
mântuire. 


Sfinţii lui Dumnezeu sunt aproape de inimile credincioase şi - precum nişte 
prieteni sinceri şi buni - în orice clipă sunt gata să-i ajute pe cei care îi cheamă cu 
credinţă şi cu dragoste. Pentru a primi ajutor de la oameni, trebuie să cauţi şi să 
aştepţi uneori timp îndelungat. Nu se întâmplă la fel cu ajutorul de sus. Credinţa 
celui care se roagă poate într-o clipă să-i aducă pe Sfinţi chiar lângă inima sa. 
Ajutorul duhovnicesc se primeşte pe măsura credinţei. 


Ceea ce spun, spun din experiență. Am în vedere izbăvirea de necazurile inimii 
prin mijlocirile şi intervenţia directă a Sfinților, mai ales a Stăpânei noastre, 
Născătoarea de Dumnezeu. 


E posibil ca cineva să zică că aici acţionează de fapt puterea credinţei, nu Sfinţii 
care mijlocesc la Dumnezeu. Dar nu este aşa. Din ce îmi dau seama de aceasta? 
Din faptul că, dacă nu-i voi chema în rugăciunea inimii pe Sfinţii cunoscuţi mie, 
dacă nu-i voi vedea cu ochii inimii, atunci nu voi primi nici un ajutor, oricâtă 
încredere aş avea c-o să mă salvez şi fără mijlocirea lor. Eu conştientizez şi simt 
clar că acel ajutor îl primesc de la Sfinţii pe care i-am chemat în rugăciune vie. lar 
aceasta se petrece astfel întocmai ca într-o decurgere firească a lucrurilor pă- 
mânteşti. La început îi voi vedea prin credinţa inimii pe ajutătorii mei, apoi, văzân- 
du-i, îi voi ruga, tot cu inima, adică tot într-un fel nevăzut, dar mie înţeles. Pe 
urmă, primind ajutorul nevăzut într-un mod total imperceptibil, dar simţit de suflet, 
primesc totodată o puternică convingere că acest ajutor este anume de la ei, precum 
un bolnav tămăduit de un medic este convins că a primit vindecarea de la acest 
medic şi numai de la acesta, nu de la altul şi nu de la el însuşi. E ceva atât de 
simplu, că nu-i nevoie decât de ochi pentru a vedea. 


Sunt om şi în mine lucrează necontenit mila, adevărul şi dreptatea lui Dumnezeu. 
Ba mă miluieşte şi mă mângâie Domnul, ba mă pedepseşte şi mă întristează cu 
necazuri, pentru mişcările sufletului cele potrivnice Lui. De oameni ca mine e plin 
pământul. Înseamnă că şi în ei Domnul îşi arată mila Sa, adevărul şi dreptatea, 
precum în mine. El lucrează toate în toţi (| Corinteni 12, 6). 


19 octombrie. Îţi mulţumesc, Doamne, că ai binevoit să mai apuc ziua mea de 
naştere şi de botez. Din mila Ta, întâmpin al optzecilea an al vieţii. O, milă de 
nespus! Pentru păcatele mele n-aş fi fost vrednic nici al patruzecilea an să-l văd, 
darmite al optzecilea! O, nemăsurate binefaceri ale Domnului meu! Ce-Ţi voi 
aduce sau ce-Ţi voi da eu ie, Creatorul meu, Mântuitorul meu, Proniatorul meu, 
Tămăduitorul meu, slava mea, puterea mea?! Dar Tu, dăruieşte-mi sfârşit bun, 
Doamne şi nu mă ruşina! 


Curând va trebui să părăsesc pământul. Inapoia mea rămână atracțiile amăgitoare, 
partea cea bună s-o aleg (Luca 10, 42) şi să-L iubesc pe Singurul meu Dumnezeu, 
comoara mea vie şi nesecată. 


VIII. Încheiere 


În jurnalele scrise de mâna Părintelui Ioan pot fi întâlnite şi multe alte însemnări, 
referitoare la timp, călătorii, diverse persoane şi întâmplări. Deşi ne-au ajuns în 
mâini toate caietele (jurnalele) sale, totuşi n-am reuşit, nici pe departe, să 
transcriem tot ce n-a fost editat. Cu toate acestea suntem de părere că şi numai cele 
prezentate aici sunt suficiente pentru a oferi o imagine a marelui păstor. În mare 
parte, duhul Batiuşkăi s-a întipărit în manuscrisele sale. 


Dacă vei începe să citeşti, atunci, urmând exemplul slăvitului luminător al 
Bisericii, vei dobândi tu singur credinţă în Dumnezeu, vei îndrăgi curăția, vei simţi 
prospeţimea şi vigoarea puterilor tale sufleteşti. Cu alte cuvinte vei începe să te 
înalți spre sfinţenia şi îndumnezeirea pe care le-a căutat Părintele loan toată viaţa 
sa. 


Mai mult decât atât, dacă vei merge în Petersburg, la mormântul lui din Mănăstirea 
Sfântului loan, unde şi azi continuă să ne cheme la calea pe care a urmat-o sfinţia 
sa - calea rugăciunii, a pocăinţei şi a împărtăşirii cu Sfintele Taine ale lui Hristos - 
atunci tu singur te vei însufleţi spre toate acestea, stând parcă în mod real, față în 
faţă cu sufletul cel fără de moarte al Părintelui loan. 


Veşnica ta pomenire, marele nostru păstor! 


(Organizaţia religioasă locală. Frăția Ortodoxă de binefacere în 
numele Atotmilostivului Mântuitor. Moscova) 





Evanghelia, mitra, epitrahilul şi mânecuţele 

